text:
天神地下街多店舖,多嘢買就眾所周知,不過如果想買福岡手信比親朋好友,到底買邊樣最好?小編就整理咗2018年超級受歡迎,連日本人都忍唔住要買嘅5大福岡必買手信,其中一樣仲要係堪稱福岡第一名產,係必食嘅福...
踏入新一年,相信唔少人已經計劃好喺2019年去旅行,小編上次介紹咗大阪嘅酒店,今次就介紹5間同樣受歡迎嘅福岡酒店!其中最多網民討論嘅肯定係Dormy Inn酒店!酒店附近有多間超市啱晒shopping...
2019年就到,又係計劃去旅行嘅時候喇!去旅行當然唔少得book酒店啦!小編今次就介紹2018年超級受歡迎,好多網友都話好住嘅5間大阪酒店,Hotel Sunroute Osaka Namba房價平,...
講起大阪outlet可能會諗起位於大阪市中心嘅三井Outlet Park大阪鶴見,不過臨空城Outlet(Rinku Premium Outlets)嘅店舖數目比三井Outlet多一半,而且距離關西機...
講起大阪溫泉酒店可能淨係會諗起Dormy Inn Premium,鍾意浸溫泉嘅人2019年就多一個大阪必去景點喇!關西最大型嘅溫泉主題公園「空庭温泉 OSAKA BAY TOWER」將會喺2019年2...
聖誕節嘅節目除咗食聖誕大餐,當然唔少得睇聖誕燈飾啦!日本每年聖誕節都會有唔少燈飾活動,今次小編就推介5個東京超靚聖誕燈飾活動比大家,而且地點好近車站,夠晒方便!打算去東京過聖誕節及新年嘅你,記得boo...
以為大阪只有大型商場?以為京都只有寺廟?其實關西都有唔少超靚嘅自然風景等你去發掘!而且部分景點更加係連日本人都未必知道,人流無咁多,影靚相就最啱!如果你都想親親大自然,喺超靚景色之下影一輯「仙氣逼人」...
即將到年尾,又係搶日本福袋嘅時期,除咗喺日本新年(1月1號)當日去店舖門口排隊搶購福袋,其實而家好多公司已經可以喺網上預約福袋,慳返排隊嘅時間,而且上網就買到超方便!不過究竟邊到嘅福袋最抵買?小編就搵...
上次小編同大家介紹過位於大阪嘅零食批發店,入面嘅零食全部都超低價發售,不過其實東京都有一間超抵買嘅零食店!零食嘅價錢平過香港之餘,仲可以退稅,想去東京掃貨嘅你記得mark低喇! 呢間零食...
去日本滑雪通常都只會諗到北海道,但其實大阪附近都有唔少滑雪場,而且距離市中心唔係太遠,車程大部分1個鐘內就到,非常方便!小編仲會話埋比你知邊個滑雪場有遊客優惠,更會推薦滑雪場附近超正嘅溫泉旅館,啱晒忙...


c: text/html

text:
沙漠化
沙漠化指原本由植物覆蓋嘅土地變成不毛之地嘅自然災害現象.所指嘅「沙漠」多數強調土地唔適合植物生長或者發展農業,而唔係因為地域本身乾燥所造成嘅沙漠氣候.不過,冇植物生長嘅土地由於唔能夠蒸散分配水分,結果亦都可能反而導致乾燥氣候.
沙漠化現象可能係自然嘅.作為自然現象嘅沙漠化係因為地球乾燥帶移動,所產生嗰氣候變化導致局部地區沙漠化.不過,今時今日世界各地沙漠化嘅原因,多數係歸咎於人為原因.人口急速增長,所居住嘅土地被過份耕種或者飼養禽畜,導致土地枯渴唔適合種嘢.
中東嘅美索不達米亞地區(即係今日嘅伊拉克)係世上最早發展農業嘅地域之一,從而發展成世上最早嘅文明發祥地之一.美索不達米亞嘅土壤本來好肥沃嘅,不過由於過度嘅農業活動,加上啲人唔理土地長期枯渴,重開發河段上流,採伐森林,搞到上流土地吸收唔到啲雨水,雨水一氣咁流入河度,造成水土流失同埋水浸.
根據中國國家林業局喺2006年6月17號嘅公佈,中國沙漠化土地達到173萬9700平方公里,佔國土面積18%以上,影響全國30個一級行政區(省,自治區,直轄市).[1]
參考改
- ↑ 〈全國18%土地沙化〉,香港《明報》,2006年6月18號

robotstxt: allowed

filter: keep


text:
堅尼地城
堅尼地城(粵拼:gin1 nei4 dei6 sing4,英文:Kennedy Town,以前寫堅彌地城,簡稱堅尼地或堅城)係喺香港香港島西環最西面嘅地方,行政上歸中西區.
堅尼地城因為喺維多利亞城四環九約嘅西環裏面,所以亦都係維城一部份.皆因響西環最尾嘅部份,所以又叫西環尾.
歷史[編輯]
堅尼地城以第7任香港總督堅尼地命名,佢喺1872年至1877年管治香港.
地理同環境[編輯]
堅尼地城東面係石塘嘴,南面近薄扶林,西面係摩星嶺,呢處有馬路上去山或者去大口灣,沙灣同薄扶林,再出啲已經係海,而北面就係維多利亞港嘅西端,可以望到九龍西部.向西北望有青洲同小青洲兩個島.
雖然佢嘅氣候同香港其他地區差唔多,冬天一般嚟講都冇新界咁凍,但係因為佢嚮正港島嘅北部,對住海之餘,北面又冇乜嘢擋住,所以冬天一有偏北嘅季候風就食到正.
由於嗰區比較早開始發展,而家入面重有好多唐樓同其他舊樓,好多樓齡都有成40年以上,其中觀龍樓亦都係喺呢區.不過,隨住啲舊樓慢慢咁拆,近年都有一啲新樓例如泓都入伙.
同時,因為港鐵起港島綫西延,嗰區有好大轉變,例如有啲樓要就番地鐵啲工程要拆,入面個泳池都因為咁而要拆,不過地鐵公司就話佢地會搵個地方起好咗個新嘅,先至拆舊嗰個.另外亦有人話地下鐵通車會帶旺嗰區.
交通[編輯]
嗰區因為響市區邊邊,所以有電車同埋好多條巴士綫嘅總站,亦都有唔少小巴去九龍同埋香港島其他地方.雖然嗰度啲車開得都算幾密,但係佢人口密度都算高,喺繁忙時間搭車可能都會有啲難,有啲慢.
香港行政會議喺2005年6月通過地鐵開始規劃起港島綫西延,條綫由上環向西伸延,經西營盤同大學去到堅尼地城,西港島綫堅尼地城站經已喺2014年12月28號通車.


text:
原文作者:認真小毒毒 | POSTED ON 27 MARCH 2020
大家好,今次會開箱嘅成人用品係由EXE推出嘅自慰器「狂乱淫靡 橋本有菜 口穴二重奏」.
承接上回,今次會試埋橋本嘅口穴二重奏,上一篇都有提到,或者有追開女優膠嘅應該都非常清潔,橋本出過嘅膠真係少之又少,尤其是係口交杯,係出都未出過阿,真係話可遇不可求都唔誇張㗎.
(究竟點解NPG唔搵橋本出名器或者激烈超真空口交系列呢?明明以橋本嘅人氣嚟講一定好賣㗎喎)
同JULIA一樣,橋本嘅口穴二重奏都係以二層結構所製,一開始我見到狂乱淫靡嘅兩款膠嘅時候,都先入為主覺得口穴二重奏肯定正啲啦,二層結構喎,後來我先發覺,其實個粉紅色內層係薄到不得之了,根本毫無作用,與其話二層結構不如話二色結構,再睇返個包裝盒其實佢都無提及到任何二層結構嘅字眼,所以應該真係純粹為咗仿真而設.
開箱
重量約390g,全長17.5cm.
杯身中間位置有個好似手繪咁嘅心形圖案,就好似啲日本妹喺筆記或者貼紙相上面會畫嘅心心咁,表現出橋本嘅少女氣息.
而兩邊嘅入口都係一樣用返仿真嘅設計.
打開就可以見到紅色嘅內層,陰部管道入口有三個大肉粒,另一邊口部就同口交杯嘅構造差唔多,都係加咗牙齒同埋舌頭啦.
素材硬度普通,出油度同膠味都只有輕微嘅程度,走實用路線嘅貫通型杯緊係要配有返咁上下質素嘅材質啦.
紅色內層令入面嘅構造更加清楚而明,中間嘅凸起位應該算係兩邊管道嘅終點位,同時擔當住深喉同埋子宮嘅角色.
*內反動作只供評測之用,請勿模仿.
*任何使用不當而導致產品損壞,本公司恕不負責.
用感
喺試用之前,我突然諗起橋本有套作品同呢個口穴二重奏非常吻合,≪口交女神 VS 絶對想做愛素人17人 橋本有菜 SSNI-593≫,劇情如片名,17位素人挑戰者將接受橋本嘅超絕口交技巧,如果能夠忍耐唔射出嚟就可以同橋本做愛,簡直係完全為呢舊膠而設嘅題材阿,以示誠意,等我都試下先用口嗰邊忍住唔射先!
老實講口交部分要忍住唔射真係一啲都唔難,因為管道基本上係無紋路,完全將重點放晒喺舌頭之上,每一下抽插都深深舔落龜頭底,牙齒部分唔算特別硬所以唔會覺得痛,整體上口交部分都係圍繞舒適慢玩嘅設計.
然後到另一邊嘅陰道位,突然嚟一個180度大轉變,由本來嘅慢玩型一下子變做刺激型,入口位3大個肉粒緊扣住龜頭,管道取向同樣係少女風格,隨住插入而收窄,去到最深最緊窄嘅位置正正就係口交時嘅舌頭位,緊到不得了,就好似催促你射出嚟一樣,非常進取.
雖然狂乱淫靡系列始終不及名器級嘅質素,但係我都依然覺得相當值得一買,細心品嚐嘅話你可以察覺廠商為咗呈現女優嘅特性,喺各種細節上落足功夫,同一般嘅代言膠簡直無得比,另外就係二穴管道方面都非常簡得一讚,記得之前嘅JULIA比我嘅感覺係共用管道搞到兩邊無乜差異,但係今次嘅橋本就完全無呢種感覺,兩邊管道各有千秋,甚至利用相反管道嘅特性去互補不足,確實係一個新穎嘅嘗試.
總括而言今次呢個「狂乱淫靡 橋本有菜 口穴二重奏」相當值得入手,橋本fans就更加唔可以錯過啦!
相關成人用品連結:狂乱淫靡 橋本有菜 口穴二重奏
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
知道有Baby Shark音樂劇呢個節目之後都考慮咗一陣要唔要買飛,因為門票都幾貴,仲要一人一飛,究竟去唔去好呢?幾多個人去好呢?考慮過後,一不做二不休,決定一家四口一齊去買貴飛,哈哈哈~因為我,曉,詩全部都係超級fans嘛~有少少安慰自己既係,曉出世之後,咁多年都冇去睇五月天,就當用啲錢嚟去睇baby shark啦~節目係九展舉行,我哋揀咗復活節假期星期六既早上場,曉上晝可以精靈啲,詩就要局佢開場前瞓一覺,咁就兩個(即是四個)都可以好好enjoy個show了~
食完早餐就出發,點知詩搭出九龍灣既巴士又唔瞓,落車行路去搭shuttle又唔瞓,直至shuttle差唔多到九展先瞓著,急叉一陣應該夠用既~
去到Star Hall曉已經好興奮了,因為舞台上面既大screen已經有baby shark啲公仔同埋其他海洋動物卡通係度郁動~講真,Pinkfong係youtube上面好紅,其實我哋兩個小朋友反而冇乜點睇過啲youtube video,但我哋就係Apple music度搵咗啲大碟嚟聽,聽到滾瓜爛熟,曉就首首都識唱(當然係「唸口黃」),連詩都可以跟到下少少,起碼首Baby Shark佢識得「doo doo doo doo doo」~
好靚既大銀幕~
開場就叫醒詩啦~有好聽既音樂又有豐富既畫面,即使未瞓夠都唔喊~嚟之前我都同曉詩論過好多次,究竟點樣可以融入Pinkfong既金曲係一齣音樂劇入面,事關唔係真係咁多首歌同海洋有關,所以我同曉推斷音樂劇裡面起碼會有我哋熟悉既「Baby Shark」同埋「Under the Sea」,其他就真係唔知點算了~但故事開始之後就明白啦﹗原來講baby shark自己走咗去玩,daddy shark就搵Pinkfong同朋友們幫手搵番baby shark,咁又要穿過森林,遇到獅子,遇到恐龍,見到企鵝等等等歷險,咁就可以加晒全部歌入去啦~平時通常都係我哋幾個自己係屋企聽啲歌,但今次係個咁大既場館,同咁多唔識既人一齊聽番啲耳熟能詳既歌,唔知點解有啲好感動既感覺囉~一聽到熟悉既前奏,就要同曉對望,會心微笑~好多小朋友睇到好興奮,落晒地失控,但我家邱曉就貫徹佢既個性,非常專心非常安靜咁睇,你會知道佢會將全部細節記係佢既小腦袋入面~
終於搵番baby shark了﹗好好睇丫~大部份歌都識唱,演員係台上好有魄力(話係全隊韓國crew嚟香港演出),服裝,道具都好華麗,一個幾鐘既節目非常豐富,睇完會令人笑咪咪~上次詩睇小雄雞不想睡覺話劇,已經好叻,係臨到最後5分鐘先要奶奶,今次就更犀利,由頭至尾都咁專心~
睇完演出我哋去買紀念品﹗嚴格嚟講都唔算係musical既獨家紀念品,只係Pinkfong系列既玩具~我哋買咗一支可以播50首歌既音樂咪,入面有多首經典英文兒歌同埋Pinkfong大熱歌曲,仲有埋精美歌詞本添,曉同詩兩個都咁鍾意,之後返番禺拜山時搭長途車佢都幫我唔少~另外買咗一本baby shark音樂歌書,詩可以自己揭書同按鍵播歌都唔錯~啲紀念品貴就貴啲,不過quality好好,一場嚟到都買少少啦~
本來想俾兩個小朋友係附近搵個位瞓一陣覺,之後可以去MegaBox逛下街,但我攬住曉瞓著,詩又要搵我,搞到曉都醒埋,冇辦法,唔去行街,食個飯就返屋企啦~睇完Baby Shark音樂劇,我哋今日全套韓式喎,係九展食埋個韓式午餐先走,間餐廳啲waitress都係韓國人,唔識講廣東話,照理上我可以講韓文,但作為香港人係香港講韓文有啲別扭咁,結果都係韓英夾雜咁order咗~
最後送上詩詩x炸醬麵恐怖look作今篇blog既結束~>v<


text:
小朋友暑假上完興趣班,學人做勞作,搞到張枱好多擦膠碎,閃粉,紙碎,點掃都掃唔晒點算好?今日介紹呢班Sanrio 卡通人物俾大家啦!佢地不但化身成圓碌碌嘅扭蛋型,仲識得喺枱面走嚟走去幫你吸塵添!
扭蛋外型超可愛
呢班 Sanrio 桌上清潔部隊本來有 12個成員嘅,但因為有 3個遲到 (估唔到有人仲遲過蛋黃哥),所以就介紹住 9個俾大家識啦!由左面數起有蛋黃哥,My Melody,JewelPet,布甸狗,Keroppi,Hello Kitty,上面就有大口仔,XO 同 PC狗.佢地同一般扭蛋差唔多大,工作就喺喺枱面轉嚟轉去氹你開心,而食物呢,就喺擦膠碎,零食碎等,一 D 掃唔晒既垃圾.
▲ 不過就算佢地咩都唔做,齋放喺枱面都夠晒可愛啦!
▲ 每個成員後面都有自己個名,不過佢地咁出名,你唔睇都應該識晒佢地啦!
▲ 由上面睇落去,個個都圓碌碌,好搞笑架!
有 D 嘈,只能吸小塵粒
睇完個樣啦,一於搵平時懶洋洋嘅蛋黃哥出嚟,測試下佢嘅食力先!操作方面好簡單,禁一禁佢個頭頂,再將佢放喺要清潔嘅地方,佢就會乖乖吸走 D 塵粒.基本上,塵埃,閃粉,擦膠碎等細粒又輕嘅都算吸得到,不過大張小小嘅紙碎就有 D 難道啦,而且開著咗都幾嘈.我諗蛋黃哥都喺繼續攤喺度適合佢多 D 啦!
▲ 面對咁多紙碎,蛋黃哥講咗一句,「比我抖下先啦,聽日我會努力 D 吸埋佢架啦!」
▲ 吸氣孔唔喺好大,差唔多一個 5毫子 size,所以吸唔多大張嘅紙碎.
▲ 裝塵嘅地方都喺唔大,不過用嚟吸枱面嘅塵應該綽綽有餘.
▲ 其實桌上吸塵機械人本來就唔喺新嘢,大家都知唔太實用,不過佢地咁可愛,唔喺唔買呀?
售價:$79.9
查詢:瑞華行 (2433 1828)


text:
R.I.P. Chester
嗰晚我瞓得好差,成晚碌嚟碌去個身滾過火爐,仲要依稀記得發夢有個身影慢慢咁離我遠去⋯⋯可能呢一切都只係我穿鑿附會,不過瞓醒知道消息之後嘅一切都係真實嘅.我冇喊,一滴眼淚都冇,甚至懷疑雙眼啲紅筋不過係因爲瞓得差.
我只係諗返起好多嘢:諗起第一次喺唔記得MTV Asia定係Taiwan睇到Somewhere I Belong嘅MV時嘅驚為天人,毛都未生齊嘅我之前對nu metal係一無所知;諗起此後發哂茅咁揾咗好多覺得差唔多嘅band嚟聽,不過冇一隊好似Linkin Park咁深得我心,尤其係聽返In the End同Enth E Nd之後;諗起中二定中三暑假完返學,波蘭嚟嘅(好似係)英文老師問我做乜改咗英文名,我好似係引咗句”But in the end, it doesn’t even matter”之類然後老師嗰個明顯唔係欣賞我嘅笑容;諗起第一次live in Hong Kong時掙扎緊好唔好用手頭上僅餘嘅錢去買飛;諗起收返自己嘅嗰一年,有幾多晚係聽Numb同My December聽天光;諗起第一次聽到Numb/Encore時嗰種心諗一句做乜鳩;諗起最後一張好投入去聽嘅碟已經係A Thousand Suns⋯⋯
俱往矣,一切都返唔到轉頭.除咗大家都google到嘅童年往事同係Phoenix Suns fan之外,其實我唔了解佢,我唔知佢點解要咁做,亦唔知佢係咪解脫咗,我只知我失去咗啲嘢——或者係放棄咗啲嘢.
願逝者安息.


text:
做雞掂唔代表做鴨得!
上網睇到觀眾們對《衝上雲霄》嘅劣評,再睇埋鄒凱光編劇兼導演居然回應:「好!但部片我真係唔覺得爛,或者咩人睇咩戲啦.」原來又係一個只接受成功,唔肯接受批評嘅製作人.
睇到有啲火,即係照呀鄒生嘅講法:「如果睇鄒導演嘅戲又覺得爛嘅話,咁你就好大可能或者係一個爛人.」所以筆者唔敢去睇《衝上雲霄》,揀左《12金鴨》黎睇.
點知都係避唔到,証實咗我本人係一個爛人!
挾住上年賀歲片《金雞SSS》嘅成功,原班人馬再接再厲,諗住點都唔會中伏卦!點知就真係「估你唔到,差到離曬大譜!」.有朋友仲幫手撐話:「賀歲片得啖笑就得啦!新年係咁㗎啦!」咁係唔係代表一年只係得過年嗰幾日至可以睇呢套戲先?如果過完年先去睇嘅話,就係你唔啱同笨實先?咁嘅理由都噏得出,唔怪得香港電影咁沒落.
其實上年套《金雞SSS》真係唔差,用笑聲帶出香港嘅轉變,笑中又有少少窩心位.各演員又表現出色,其中王菀之非常突出,令人印象深刻.但係到左今年,唔知係唔係鄒生比較忙,一個賀歲擋有兩套戲上,所以顧到頭又顧唔到腳.如果呢套唔係賀歲片,《12金鴨》可以話係垃圾!
成套戲都係建築喺錯誤當中,第一個錯誤係唔知做乜叫《12金鴨》,筆者真係數唔到邊到有12隻鴨?戲裡成班失敗鴨大聯盟,唔知金乜嘢鴨?唔通係話被人打鑊「甘」?
第二個錯誤係安排吳君如反串.本來吳君如係一個好演員,搞笑更加係高手中嘅高手.點知道今次會安排佢反串扮演美男子,重要係男女都會一見傾心嗰隻.等如叫吳君如綁住雙手去打交.除咗開始出場30秒有點驚喜,跟著演出真係吃力不討好到令觀眾討厭!
第三個錯誤係完全唔去描寫人物性格.每一個配角出場都唔知想點,姜皓文,蔡瀚億出場已經無厘頭啦!最無厘頭係劉浩龍,明明出場話做金融,點知突然做鴨……
喺《金雞SSS》裡面表現突出嘅王宛之同黃偉文,喺《12金鴨》裡面完全無得發揮.套戲好似想拍到80年代精裝追女仔系列咁,永遠用三配角夾一主角.但係導演都要俾位演員先得㗎!姜皓文,蔡瀚億,劉浩龍,變左三塊活動佈景板,再加上綁手君如姐,成套片真係流水行雲般,因為睇完真係立刻無乜印象!
第四個錯誤要數到太多客串明星,雖然筆者明白君如姐相識滿天下,一吹雞就大把星幫手,但係都要設計吓出嚟嘅後果同效果㗎?而家雖然有容祖兒,謝霆鋒客串,但出嚟嘅後果係劇情散亂,效果係變成好似以前TVB台慶搞笑短劇咁.一味明星多多,胡鬧一通.無記台慶短劇十幾分鐘爆肚搞笑觀眾可以接受,但係放落電影到搞足個半鐘你都咪話唔惡頂!其實谷德昭套《龍咁威》都係胡鬧一通,搞個半鐘笑,不過搞完起碼笑到反肚,你起碼記得咩叫「瑞士山區肺」 ,記得「佢當年手吊環好勁,又鍾意食李記鹵味」;而家最大問題係一大班人(仲要係明星)出嚟,而且佢地無戲做,漫無目的咁行行企企,咁又一套戲.
記得以前有幸參觀過一次專俾視障人士睇嘅「口述電影」放映會,為咗令視障人士都可以「睇戲」,大會安排義工做「口述影像」,即係將畫面上面嘅細節喺演員對白之間加插解釋.當日義工仲係盧覓雪小姐,播放嘅電影係《金雞SSS》,完整嘅故事加上盧小姐嘅解説,令到一班視障人士亦能投入電影,雖然唔係新年期間,但係完場嘅時候都贏得熱烈嘅掌聲……真係盲嘅都「睇」到拍手掌!所以證明好嘅電影絕對無時間性.筆者覺得如果之後到《12金鴨》有口述服務嘅話,我諗義工們就算視覺無問題都好難去解說劇情……因為真係有眼都睇到一頭煙!
* 文題為編輯所擬


text:
重溫梅艷芳天后風采! 罕見圖鑑,見證芳華絕代!
撰文:東方新地|圖片:東方新地
重溫梅艷芳天后風采罕見相
|82年 贏新秀冠軍
4歲就開始演唱生涯嘅梅艷芳,82年參加無綫 與華星唱片合辦嘅《第一屆新秀歌唱大賽 》,憑演 繹徐小鳳名曲〈風的季節〉近乎滿分奪得冠軍,從此展開燦爛傳奇一生.
|82年 新秀們郊遊
82年10月剛滿19歲嘅出爐新秀 冠軍梅艷芳,孖新秀參賽者前排左起:胡渭康,蔣慶龍,林利到錄音室練歌後揸車郊遊,梅姐呢個牛頭唔知係整畀邊個呢?
|83年 劉培基改造
83年5月著名時裝同形象設 計師劉培基花六個鐘頭,為梅艷芳打造新形象,中式俠女頭,粵劇花旦妝襯西式服裝,中西合璧型格又別具特色,開啟兩人合作同百變模式.
|83年 日本出唱片
83年大洋音樂社社長永島達司睇中到日本參加《東京音樂節》嘅梅艷芳,替佢出由EMI製作嘅細碟《強吻之前 / 白色新娘》,仲搵嚟公司首席攝影師田林仁影封面同靚相,完全捕捉到梅姐最美一面.
|84年 後腦型戴帽
梅艷芳84年作歌影視三棲 發展,每次出席公開場合,衣著都極具特色,呢件全白色衫暗藏大細波波,再襯用後腦戴嘅圓形白帽,平凡中見不平凡.
|85年 助徒弟草蜢
草蜢85年參加《第4屆新秀歌唱大賽》, 雖然落敗但獲梅艷芳賞識收為徒,做佢演出時嘅舞伴同唱片和音,並跟隨梅姐登台搵錢同發展歌唱事業,梅姐捧新人不遺餘力.
|85年 閨蜜張國榮
張國榮同梅艷芳喺初出道 時,曾一齊捱過好多艱難時刻, 除喺舞台同熒幕合作無間,亦 經常同遊外地甚至一齊瞓,係對無所不談閨密,呢張攝於85 年嘅相梅姐攬實哥哥,盡顯深厚情誼.
|86年 變波斯妖女
86年梅艷芳喺大碟《妖女》封 面同〈妖女〉MV中,化身成金絲頭紗誇張金色眼影同粗眉妝容嘅中東波斯風情神秘異域女人,而另一 款鮮橙波斯裝束亦係出自劉培基之手,同樣屬話題經典作.
|87年 玩冷傲冶艷
梅艷芳87年大碟《似火探戈》由劉培基將佢打造成冷傲冶艷探戈女郎,面黐銀珠同著閃閃珠片衫,一如〈似火探戈〉歌詞黑衣黑如黑寡婦,造型前衞又大膽,成為梅姐經典作之一.
|88年 成三料影后
「樂壇天后」梅艷芳影壇成就同樣驕人,88年喺電影《脂胭扣》同張國榮合演淒美孽緣人鬼戀,憑精彩嘅演 出連奪香港電影金像獎,金馬獎,亞太影展「最佳女主角」成三料影后.
|91年 發哥孖男友
91年梅艷芳同模特兒男友劉米高出席宴會,同場嘅周潤發走過嚟同呢對熱戀中嘅愛侶合照,梅姐曾表示劉米高係帶畀佢最多快樂嘅一個人,難怪相中佢笑得特別甜.


text:
今次去日本主要目的就係要去富士山,係要上山頂嗰隻,我地揀左由富士宮上去,由名古屋去濱松再去富士宮係非常順路的.我地住係火車站隔離的Kuretake Inn Premium Fujinomiya,好喜愛依間酒店,佢係車站同巴士站隔離,好方便,同埋本身我地訂錯左一張大床房,之後我地想轉兩床佢都肯,然後我地落山仲未到check in time,佢都肯比房我地,而且價錢都唔貴,實在超推介.
富士宮市除左好出名既炒麵都有幾個景點可以去富士山本宮淺間大社,淺間大社係山上都有的,係山上必去既景點,不過聽講山面既御守都有富士山既火山灰(?),所以諗住留返係山上面先買.仲有富士山世界遺產中心係新起的,聽講係上面就可以望到富士山,個外形係倒轉左既山,感覺好新同好先進,不過我就覺得有點貴,其實好天,係個市度都會見到個山,今次就太多雲所以無望到座山.
值得一提既係我地到達富士宮係7月9號,而富士宮口開山就係10號,所以我地係第一日開山就去左.而係依度我地主要都係去AEON度食野同買物資,由酒店都係行5-10分鐘左右,間野有幾層,好多時係遠少少既城市都會見到,好方便,差唔多想要咩都買到. 依啲地點都係walking distant,可以用半日唔洗搭車慢慢行.
富士山本宮淺間大社
富士山世界遺產中心
AEON


text:
作者:認真小毒毒 | POSTED ON 18 MAY 2021
大家好,今次會開箱嘅成人用品係由ToysHeart推出嘅「展望欲情」,欲情系列嘅續作自慰器.
講到ToysHeart嘅話題作,除咗「R-20」同「17歲」最深得民心之外,其次就一定係欲情系列啦,初代嘅「溫泉欲情」到今時今日依然詢問度極高!無論係材質抑或構造上都絕對唔會輸畀R-20,不過咁樣其實又會產生一種無形壓力畀後續嘅新作,畢竟要每次都創造出話題作真係唔容易嘛.
以知名度不相伯仲嘅Ride Japan為例,佢哋多數續作嘅做法都係推出唔同硬度嘅版本,內部構造就完全一樣,換句話說即係可以用返同一個模具,換過另一種素材就搞掂,絕對係經濟又實惠嘅做法;另一方面嘅ToysHeart,每次續作都係保留前作嘅要素再加以改良,好彩嘅啱大眾胃口就話無事姐,一個唔好彩用落原來仲差過前作嘅話就真係攞自己嚟搞啦,可見ToysHeart嘅做法真係高風險好多.
今次嘅展望欲情由封面上可見似乎都仲係圍繞住溫泉嘅主題,唔知又保留咗幾多溫泉欲情嘅要素呢?即刻開箱睇睇啦.
開箱
重382g,全長約13.5cm.
唔大唔細嘅平均尺寸,非常符合近期嘅自慰器標準,長度嚟講較為短身,令本體相對地更肉厚.
Virgin Skin嘅材質硬度係稍為偏軟,帶輕微出油度,至於氣味方面就幾乎係無臭.
順帶一提,至現時為止推出嘅4款欲情系列都係用唔同材質㗎!如果比較重視材質嘅話可以跟返圖表去決定邊款最啱你心水.
(如果唔記得Toysheart刺激圖表嘅意思,可以按此重溫我哋嘅(日語教室系列))
入口係簡單嘅圓形開口,無咩特別.
打開可以見到螺旋狀嘅肉紋,而且管道睇落都偏緊窄,似乎有返咁上下刺激啦.
基本上自慰器最常見嘅構造都有齊晒,由入口起嘅螺旋肉紋,中段嘅肉粒,尾段嘅子宮組成三段構造,老實講就咁睇落係比較單調嘅,不過話晒都係用咗另一種材質重新演繹溫泉欲情嘅紋路,話唔定會有意外驚喜呢,又唔可以咁快下定論嘅.
*內反動作只屬評測之用,請勿模仿.
*如因任何使用不當導致產品損壞,本公司恕不負責.
官方嘅切面圖以插畫方式呈現,視覺效果上睇落比實物更加舒服吸引.
試用
如果要問個管道感覺似唔似「溫泉欲情」嘅話,我可以好肯定咁答你,係完全唔似嘅,簡直完全係另一種感覺,仲話保留咗溫泉欲情嘅螺旋肉紋,點知係少少令人聯想起嘅感覺都無,難怪今次叫展望欲情而唔係「溫泉欲情3」啦.
3段唔同嘅紋路構造,令插入感略帶複雜,首先一插入就有大大嘅螺旋肉紋迎接你,柔軟嘅材質令肉紋能夠更有效貼服龜頭同時纏繞,加上呢度嘅肉紋部分係以圓滑嘅細紋組成,完全唔會有太過刺激嘅感覺,包裹得相當舒服.
穿過螺旋肉紋之後,中段係凸起肉粒構造,管道感覺即刻嚟個大轉變,大肉粒令管道好似突然變窄,每一下龜頭進出都可以感受到相當清晰嘅凸凹刺激感,呢個部分相當適合於集中刺激龜頭.
到最後嘅子宮位構造啦,雖然切面圖上見到好似有做少少收窄位,但係基本上都係無乜插入子宮口嗰種吸入去嘅感覺,只係普普通通做到有真空吸吮嘅效果,咁係咪就代表呢個子宮位搞到衰收尾呢?又唔係嘅,反而最尾唔好咁刺激先啱,咁先唔會搶晒頭兩段嘅感覺,如果唔係又會搞到太過刺激唔知個管道做緊乜㗎啦.
整體嚟講,今次呢款展望欲情絕對值得推薦,ToysHeart嘅優質素材觸感柔軟舒適就唔洗多講啦,內部構造亦有好好應用到材質嘅特點,帶出相當生動嘅刺激變化,真係舒服得嚟又過癮,期待下一款欲情系列續作.
*試用文內容只屬用家意見,實際用感因應個人體質情況以及使用方式而異,不能保證效果完全相同.
相關成人用品連結:展望欲情
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 21 | 18 Gifts – 成人用品 | 版權所有,未經許可,不得轉載.


text:
后海灣
后海灣(Hau Hoi Wan),原寫後海灣,後海,係香港同深圳西面一大灣,因為近深圳,又叫做深圳灣(Shenzhen Bay或者Shum Chun Bay),而英國人叫佢做Deep Bay,所以又叫做深灣.后海灣原本寫做後海灣,因為佢係南頭後海,所以叫後海灣,而南頭嘅前海,亦都有前海灣,又叫大剷灣,向住伶仃洋.
名[編輯]
因爲后海灣有后字之故,啲人直覺同天后有關,而后海灣口西面,蛇口側邊嘅赤灣有赤灣天后廟,更加深有呢個聯想.之不過按地理計,后查實係後字減筆.有時舊地圖都有註後海灣.而查實呢,後海係同前海相對.後海喺南頭東岸,而前海喺南頭西岸.
地理[編輯]
后海灣三面畀地圍住,東係南頭半島,北係深圳,西係香港新界米埔,流浮山等地,西南方向通出伶仃洋,門口係深圳蛇口同香港嘅爛角嘴.后海灣,雖然三面有地環抱,可以泊船,但因有沙泥淤積,唔啱泊大船.而周圍地勢平坦,難以避風.
后海灣因為周圍有河注入,所以有唔少淺灘,變成紅樹林.流浮山亦產蠔.不過深圳方面大量填海,所以淺灘亦少咗好多.
史[編輯]
英國向大清租借新界時,亦將成個后海灣租埋,而岸界係以水漲計,所以當時香港西界係當時新安縣岸邊.西界再響南頭半島南端,赤灣附近接條直綫落大嶼山大澳,做香港西海界.不過一九九七年七月一號之後,后海灣正式由香港同深圳各佔一份.
響中華人民共和國成立之後,因為有大量難民來香港,所以香港同中國大陸之間,來往受管制.而當時大陸生活環境唔係咁好,有連場政治運動,唔少人都坐船由后海灣偷渡來香港,響流浮山等地上岸.一九六七年香港左派暴動,有香港人響后海灣畀人擄返大陸.
交通[編輯]
后海灣有深圳灣公路大橋由香港鰲磡石通去南頭半島東角頭. 坐標: 22°30′N 113°58′E


text:
家姐帶N個男朋友上屋企 討論區潮文睇到一半變鬼故…
原文:娛聞樂|圖片:網上圖片
家姐帶N個男朋友上屋企 討論區潮文睇到一半變鬼故…
有位巴打喺高登出文,不過篇潮文仲爆到去連登!
內文如下:
唔係第一次同人分享
但今次係認真組織返件事
家姐20歲之前拍拖無帶過男朋友上來所以唔知之前佢點
但20之後開始會帶男朋友上黎見家長
最長一個年半,上左黎幾十次,最後都係散左
但最短一個應該只係上左一兩次就散
個陣家姐帶第一個男朋友上黎既時候老母仲特登買左對新拖鞋比佢着
但冇耐之後散左
隔一個月又有另一個補上,結果又係着返佢前任對拖鞋,之後個幾個都係着同一對拖鞋
但佢地完全唔知對拖鞋一早已經有人着過
家姐既第二任男友自己開裝修公司,佢係拍最耐拖個個
但最後都係散左,我知原因係咩
因為佢對腳太臭,同家姐去完日本返黎之後家姐就開始少左佢過黎
但前後都拖左4個幾月先真係散
家姐淨係同過我一個講佢有腳臭
內文如下:
X佢老味隻味仲臭過踩完屎黎,簡單係完美將腳汗同燒過既塑膠味混為一體
但擴散唔遠,可能係氣味粒子比較重,一入左個鼻就火燒連環船咁由個鼻燒到橫隔膜
我唔小心嘔左一篤黃膽水落隻拖鞋到,之後急急腳走左,冇幾耐佢地就散左
但之後幾個男朋友上黎都會着個對拖鞋
我成日諗當年佢個ex係對拖鞋上面留底既惡臭分子,會唔會痴上佢新男朋友隻腳到呢
但佢地又好似毫不在意照着對拖鞋
再之後我醫生同我講話我可能有輕度思覺失調
但我同佢分享呢個故事個陣,佢話我屋企根本冇呢對拖鞋
我次次都解釋話因為對鞋阿媽會收起所以佢見唔到但佢話唔係咁
但後來佢開始開藥比我食,話係可以令我既病情舒緩
我食完之後無任何事改變過,而佢平均每兩個星期上黎搵我一次,差唔多成年
但有一次我見住佢着個對拖鞋,於是我知佢講大話
不過再過多一排連個醫生都冇再上黎
Hello?究竟我睇咗啲咩呀?個心寒一寒!
好驚呀!
事情好複雜!
有人就Copy咗篇潮文去連登,睇下連登巴打又點睇?


text:
張繼聰冇自卑:老婆錢搵多我好多!
放低過去的張繼聰,透過書本啟蒙下,開始以全新的心態在人生和演藝路上重新出發,更出於惻隱之心開始茹素,慢慢成為朋友眼中的「張真人」,正如佛家所說,不經歷「入世」,怎能「出世」!
幾年前人生最低潮時,我收埋自己喺屋企,同時睇好多佛學,量子力學等大家統稱為New Age嘅書本,真係細心研究所謂2012世界末日,睇咗好多有關人類構造嘅理論!我喺呢幾年裏面讀嘅書仲多過讀大學嘅時候,啟發我了解另一種嘅生活哲學,一個人嘅時候我會打坐,因而頓悟到人生何謂快樂同自在,外人以為好似好宗教咁,但其實唔係,打坐屬於一種精神狀態,令自己冷靜,放鬆.
自從我開始改變心態之後,已經冇所謂順境,逆境,以前我好介意有雜誌報道我老婆搵好多錢,將佢身價同我作比較,依家已經冇再放上心,即使再有報道,我都當故事去睇.講真我老婆的確紅我好多,錢搵多我好多,但又如何呢?我唔會因為呢種報道突然冇咗隻手,唔會突然唱唔到歌,慢慢我冇咗憂慮,同明白何謂境隨心轉.
逆境學習有得着
我認為人生遇到所有事情,全部都有原因,正如佛家所講因果論,你所面對都係一種經歷,冇面對唔到嘅事情,即使今後遇到幾大件事,我都知道一定會有所得着,唔會去怨天尤人.
我其實好感恩曾經歷過人生低潮,我覺得依家先真正知道,人生咩嘢對我最重要.樂壇入面有咁多歌手,我係咪要做到好似Eason(陳奕迅),基仔(古巨基)咁先可以過我嘅人生,有冇人有把握真係可以做到?香港七百萬人係咪個個要做首富先可以過快樂人生?如果係咁我會選擇過我嘅人生.
除咗心態之外,我連生活態度都有唔同,我開始食素,因為我反思到呢個世界好有趣,好多人口口聲聲話鍾意小動物,會養貓狗做寵物,但係又繼續食豬食牛,你諗吓係幾搞笑嘅道德觀!等於好多人講愛護動物,但又會去抽熊膽汁,所以我成日想探討吓,究竟邊個話有權力去決定殺邊種同養邊種動物.
屠宰MV遭「河蟹」
我上一張碟做咗首歌《瑪莉殺死小綿羊》,就係想講呢個問題,其實係好諷刺,我喺網上搵咗好多有關動物屠宰片段加埋首歌,剪輯成分半鐘長MV,結果畀YouTube「河蟹」咗,公司好多同事都睇唔到,我唔係刻意去挑戰道德觀,只係想大家反思吓呢個問題!
我3年前開始食素,老婆都因為同我睇法相同,所以佢半年前都開始一齊食素.雖然日常生活比較麻煩,所以從來冇逼其他人做,同住嘅爸爸媽媽會繼續食肉,而囝囝暫時係維持住一般人所講嘅均衡營養,所以冇食素,但等佢大個,我會同佢講呢個問題,然後等佢自己決定.(明日待續)
口述:張繼聰
筆錄:音樂組
張繼聰看了不少佛學書籍,從中啟發生活哲學.


text:
如何處理衣物微纖維?
又輕身又耐用而且價格便宜,全球大約60%嘅服裝係由人造纖維製成,例如聚酯,丙烯酸同尼龍.人造纖維又名塑料.而每次洗衫時,呢啲衣物都會喺水道度排放細小嘅塑料微纖維. 如是者,人造纖維衣物嘅流行導致估計超過140萬億個塑料纖維喺全球海洋中盤旋. 根據聯合國嘅數據,時裝業仲產生咗世界上約20%嘅污水同廢水,10%嘅碳排放量,同埋每秒鐘都會有一輛裝滿紡織品嘅垃圾車去焚化同堆填. 水處理廠只可以過濾約60%嘅微纖維,其餘嘅就會流入水道,最終流入海洋.每年有50萬噸塑料微纖維進入海洋,相等於價值約30億嘅恤衫. 魚同其他海洋動物都會誤以為呢啲有毒微塑料係食物.一旦進入海洋生物身體入面,佢哋會感覺更加飢餓,內分泌失調同埋消化系統崩潰. 海洋食物鏈各個層面嘅塑料攝入,最終都會成為人類嘅憂患.如果你認為避免食魚類同海鮮就可以解決問題.2018年一項研究發現:蜂蜜,啤酒,糖同幾乎39種鹽品牌入面都含有微量塑料. 更嚴重嘅係,我哋生產嘅人造纖維衣物數量每年都增長緊. 解決微纖維污染的技術 V5 Seabin裝置係專為碼頭同港口設計嘅自動 “垃圾分離器”.佢嘅作用就好似一個漂浮嘅垃圾桶,撇去水面同攔截漂浮嘅碎屑.配備特殊嘅過濾器後,Seabin甚至可以捕獲微纖維. 日本信州大學(Shinshu University)嘅科學家正開發一個新系統.系統會喺洗衣機入面通過水發送聲波,形成中央聲波,而聲波會捕獲微塑料纖維,將佢哋沿中央通道發送到超細過濾器,喺嗰度水可以蒸發並除去纖維.不含微纖維嘅水向下流過兩個側面通道. 喺測試該系統嘅實驗室中,捕獲咗99%嘅尼龍纖維和埋95%嘅聚對苯二甲酸乙二醇酯(PET)纖維.但係仍然有一啲問題需要解決,因為佢哋需要一部特殊嘅洗衣機,排水排得非常緩慢. 作為消費者,我哋可以點樣處理微纖維同埋減少製造微纖維污染? 用洗衣液洗合成纖維衣物:因為洗衣粉會“擦洗”織物,以致釋放更多微纖維. 選擇前置式洗衣機:一項研究發現,佢哋釋放出嘅微纖維遠少於最高負荷的洗衣機. 減少洗衫次數:嘗試點洗 (SPOT CLEANING, 只抹洗污糟位置).減少用乾衣機,喺兩次洗衫之間晾乾衣物. 將洗衣機設置用冷水:高溫洗滌會損壞織物,令它們釋放出更多纖維. 考慮選購二手衣物以減少浪費. 裝滿洗衣機:可以減少衣物之間嘅摩擦,減少從排水管漏出微纖維. 使用洗衣袋或者洗衣球:可以捕獲清洗過程中釋放嘅99%的微纖維同絨毛.洗衫之後,你可以用人手將佢哋清走再放入垃圾筒. 減少買衫,但係買更高質素嘅衫:高質嘅天然纖維,例如棉,絲,亞麻同羊毛,不單止令衣物壽命更長,而且呢啲物料可以自然分解.合成纖維就要用好長嘅時間先會分解到. 拒絕購買合成纖維衣物:作為消費者,有時我哋要用銀包表態!


text:
一般我地生活中成日見嘅電池芯種類有四種:1. 鎳氫電池 2. 鎳鎘電池 3. 鋰離子電池 4. 鋰聚合物電池.
鎳氫電池同鎳鎘電池成日應用系家電用品上,又因為回收再利用嘅效率高,亦常見作為環保電池.但系呢類電池具有記憶效應,亦即系話:第一次使用嘅時候一定要有完整嘅充電與放電.點解無被廣泛運用系行動電源呢?其主要原因系因為行動電源嘅功能性本身強調嘅系即時性,可以即刻救援沒電嘅行動裝置,呢種高頻率嘅使用,相對於壽命較短嘅鎳氫電池和鎳鎘電池無疑系個夭壽嘅問題.另一方面,呢類電池系不當甘使用下有較高嘅爆炸疑慮,因此,系行動電源嘅電池芯選擇上多為鋰離子電池和鋰聚合物電池.
被統稱為鋰電池嘅鋰離子電池同鋰聚合物電池,都具備無電池記憶效應嘅特色,所以並唔使系初次使用嘅時候就拼命甘充電都有較長嘅使用壽命.但系兩種電池仲系有D唔同!兩者間最大嘅唔同在於鋰聚合物電池內嘅電解質為膠狀,改善左外露嘅問題,萬一發生短路,電池只會膨脹並唔會爆炸.系其外型上亦可以有更多嘅變化!
所以系行動電源電池芯嘅選擇上,建議選擇鋰聚合物電池.唔單止安全性更高,系美觀同造型上都比鋰離子電池更有可塑性.但系,相對地金額亦會比較高,就睇您點取捨囉.


text:
對于TVB粉絲嚟講,梁家樹與曾勵珍之間嘅派系之爭系眾所周知,加埋當年曾勵珍為咗扶持自己旗下嘅小生:歐陽震華,陳豪,林保怡,馬浚偉等上位,重將古天樂嘅經紀人炒咗魷魚,致使重情義嘅古仔都一氣之下解咗約!
隨之梁派元氣大傷,曾派先得以突出重圍,慢慢積聚勢力.原先以為職場上嘅紛爭只存在梁家樹同曾勵珍之間,諗唔到,原來曾出任TVB總經理嘅陳志云都同曾姐有恩怨!
近期正在做《志云尋志云》演嘢會嘅佢,就喺幕前大爆當年往事!
事源于六嬸掌權TVB之后,就空降咗自己嘅親信樂易玲做藝員部資源總監,處理旗下藝人外聯嘅一切事物.雖然樂小姐當時無法正面抗衡曾勵珍,但秉承住“敵人嘅敵人就系朋友”嘅原則,佢迅速與勢頭漸衰嘅梁家樹達成咗統一戰線,所以權斗期間,曾姐都曾經因為一啲事情嬲到遞上辭職信!
但系返到屋企冷靜落嚟之后,佢又覺得后悔,於是拜託陳志云截住嗰封辭職信,唔好去上報.
顧及同事之情,陳志云當然義不容辭幫咗對方,點知2010年當陳志云畀舉報貪污嘅時候,曾勵珍冇同佢講一句說話,反而有啲趁佢病,攞佢命.呢個場景令佢感慨人情冷暖,到而家仍然無法忘懷!
之后,佢又講起TVB而家一臺獨大唔系好事,加埋人才凋零,只掛住從ATV挖角過檔,搞到而家嘅TVB一陣亞視味,好似以前嘅無線已經不存在嘞!
雖然陳志云言辭之間對TVB諸多意見,但不得不承認嘅系佢對TVB嘅貢獻同愛仲好深.
想當年如果唔系佢,已經畀邊緣化嘅陳鍵鋒,陳法拉都得唔到重用,更加唔會成為五花五生!
而且喺綜藝節目制作方面,陳志云嘅經驗顯然比而家嘅余詠珊老道,由佢主持嘅《志云飯局》系當年嘅人氣口碑可謂相當火爆,尤其系請到咗因“艷照門”而暫時隱退嘅阿嬌復出后首次公開亮相,影響力可見一斑!
只可惜,一次涉嫌貪污嘅丑聞仲系終止咗佢喺TVB嘅職業生涯.
雖然而家佢仲活躍喺幕前,但話題同曝光度始終不及當年,都系可惜!
Like MisshkNews Facebook!不出门也能知天下事~


text:
有無人同Shirley一樣好鍾意浸溫泉?浸得多甚至覺得平日嘅露天溫泉太普通?咁呢個東京近郊嘅溫泉樂園就啱晒你!除咗有情人節限定嘅朱古力溫泉,仲有紅酒溫泉等多個創意溫泉,好有新鮮感!而且溫泉樂園附近仲有...
3月至4月又係賞櫻花嘅季節,上次介紹過大阪京都嘅賞櫻景點,當然要介紹埋東京嘅櫻花景點啦!咁靚嘅櫻花景當然想同小朋友一齊分享,不過帶住佢地去唔同地方賞櫻花並唔容易,淨係交通已經有排煩~Shirley今次...
Shirley又來介紹平靚正景點比大家喇!東京最近嘅溫度都係10°C以下,咁凍浸溫泉就最啱喇!不過天然溫泉通常都喺郊外,但其實東京市區都有天然溫泉!呢個 東京溫泉 喺晴空塔附近,啱晒去完晴空塔想浸溫泉...
講起童年回憶,小編肯定會諗起日日都咁開心嘅「哈姆太郎」~唔經唔覺哈姆太郎已經20歲喇!為咗慶祝佢20歲生日,喺東京,大阪都會開設期間限定「 哈姆太郎cafe 」,食物及飲品都會有哈姆太郎嘅樣,好似哈姆...
每年嘅3月至4月都係去日本賞櫻嘅最佳季節,有好多日本媒體已經公佈咗2019年日本櫻花嘅開花預測,想今年去日本賞櫻嘅人就要留意喇!小編仲會話埋比你知咩景點嘅櫻花景色係最靚,今次會率先介紹京都 大阪櫻花 ...
藝術展覽通常只會諗到睇畫,雕像等,所以怕悶嘅小編好少去,不過今次喺 VINYL MUSEUM 搞嘅藝術展竟然係以「放instagram呃like」為主題,整咗唔少色彩繽紛嘅背景,等大家可以影返輯好似雜...
大阪JR天王寺站可以直達嘅大型商場「 天王寺MIO 」集合多個日本人氣品牌,商場仲分為本館及廣場館,兩個館夾埋有超過300間店舖,最近仲重新裝修,店舖數目加至超過400間!而且有唔少店舖都可以免稅,想...
而家大阪有全新Hello Kitty列車去京都,當然要去京都玩返轉啦!不過京都咁多景點,不知去邊好?小編就特別揀咗5個日本人都推薦嘅超正 京都景點 ,其中一個景點睇落平平無奇,不過細心行下會見到好靚嘅...
Hello Kitty迷又多個新景點喇!由下星期開始JR西日本就會推出全新 Hello Kitty列車 ,可以帶遊客由關西國際機場去大阪市區,甚至係最遠嘅京都!而且呢架列車將會長期運行,無論幾時去大阪...
大阪手信 通常只會諗起章魚燒味百力滋,布丁等,送得多都嫌悶,小編仲一度懷疑大阪已經無其他手信買~不過小編上個月實地考察,發現唔少店舖已經宣傳比較新款嘅手信,想買齊咁多款一定要去手信最齊嘅新大阪站,而且...


text:
隨住科技進步,大家對於環保意識都越嚟越受到注目,市面上與只環保有關嘅各項產品都受到關心,好似係呢排好流行嘅環保吸管,環保飲料提袋等,可以講係人人都擁有,而最常見嘅訂造環保收納袋就更加唔使講嘞,唔論咩形式嘅袋每戶人最低限都會有兩到三個,而你對呢個再普通不過嘅環保購物袋真係夠了解嗎?
嚟先講下膠袋啦
一般塑膠嘅購物袋係生活中嘅消耗品,淨係台灣年年就要消耗鬼咁大嘅膠袋,事關價格平,方便使用,都幫製造商帶嚟商機,膠袋一度曾為日常用品不可或缺嘅物品,係過量嘅使用又冇有回收處理嘅情況下,造成咗嚴重嘅環境污染.
此時研發出嚟拯救地球嘅救星—環保購物袋,使用咗可自然分解嘅材質,最重要嘅系:佢哋都係可以重複使用嘅!因為睇啱咗呢D,商務禮品都係送環保購物袋,可以印製自己嘅Logo,且只環保袋可少污染呢項屬性畀消費者攞返去通常都會使用,所以係購物袋做宣傳同廣告都係效果好好.
材質
- 不織布袋:由於成本較低,製作過程都較快,好多人若要大量訂造環保收納袋都會揀不織布,不過缺點係易污糟,唔耐重.
- 帆布袋:相較於其他嘅材質屬於最環保,質感都唔錯.
- 棉布袋:質感好,可以凸顯LOGO,但價格偏高.
- 尼龍布袋:常見嘅材質,耐磨耐重,但係製作過程中較唔環保.
- 絨布袋:高澤度高,摸起滑順,絕大多數都屬於人造棉
碳排放量嘅比較
雖然話環保袋嘅製造係以環保為出發,但係根據英國嘅環境局研究指出:無論係膠袋,環保袋定紙袋,係製作或者回收時都會產生排碳量,而意外嘅係:一次性嘅膠袋製造嘅碳排放量卻是最低,睇到呢邊你或者會懷疑,環保袋真係有比較環保咩 ?其實任何嘢都盡量慳資源,重複使用令其去到佢最大嘅用處,就環保嘅最高境界.
下次攞商務禮品係環保袋嘅時候,你會對呢啲環保收納袋嘅製作背景有深嘅識,唔好再將佢哋隨意掉,善用重複性袋子就係愛地球嘅最直接方式!


text:
播出日期:8/10/2021
人嘅生命係有時限嘅,當遇到親人離世嘅時候,每個人都一定會好慌亂,好難冷靜處理親人嘅身後事.今日會同大家介紹嘅,就係喺呢個時候,為家屬提供所有支援嘅—鋒盛殯儀.
我同拍檔李生想開一間殯儀公司,一間全香港最公道,最有口碑嘅殯儀公司.
我地希望我地嘅服務係所有香港人都負擔得到殮葬費.我地最基本嘅服務係$7980,係一條龍嘅服務,希望可以幫到低層,低收入嘅家庭.因為我地相信好多低收入家庭,佢地平均一個月嘅收入係連一萬都唔夠,所以我地希望開一間價錢公道嘅公司可以幫到香港人.
殯儀行業喺香港一直都係較為保守嘅行業,因為中華傳統偏向避開討論白事,認為係一件唔吉利嘅事.鋒盛殯儀就希望從自身開始改變呢個大眾感覺,佢地嘅收費同服務內容都一律公開.喺盡力令家屬可以負擔嘅同時,鋒盛喺服務上都非常盡責,所有嘅服務內容和埋流程都係網站上清楚列明.
咁我地點解會擺曬啲價錢,啲項目係網上呢?因為好多家屬喺網上睇到我地,或者係其他人嘅轉介,佢地未聯絡我地之前就可以預先對我地有一個理解,知道殮葬包括左咩,到我地出黎見面嘅時候,我地解釋就可以更加方便,更加快捷,都可以令家屬更安心委託我地進行先人嘅身後事.
因為明白到普羅大眾都唔太了解殯儀服務,鋒盛會面對面,好有耐心咁同家屬解釋整套流程,而且都好歡迎家屬將整個對話過程錄音,等佢地事後都可以再聽返,務求家屬能夠清楚理解.
點解要有個錄音嘅服務呢,因為家人係先人過身後,情緒已經係好大嘅變化,同埋係一個好悲傷嘅心情,同埋殯儀呢樣野係佢地完全唔認識嘅.如果我地唔比佢地錄音嘅話,我講完嘅內容佢地轉頭就會忘記了.比佢地錄音,佢地之後就可以聽返,我解釋嘅事情,果啲殯儀服務同埋收費.佢可以返去重溫,都可以比佢地冇黎現場聽到嘅家人聽返,都係我地公司對家人,對先人承諾嘅保證.
我地設立左一個顧客評價,我地希望每個完成禮嘅家人可以留個言比我地,比啲意見我地,等我地可以改善我地嘅殯儀服務.我都會叫佢地按真實情況留言就可以,唔需要做任何添加.希望更加多人認識我地公司,同埋希望幫到更多有需要嘅人.


text:
搶鏡過黃宗澤?《飛虎之潛行極戰》大隻仔梁裕恆以前係廢青
大台最近播出《飛虎之潛行極戰》,一開播就有唔錯嘅成績,仲引起唔少話題,劇集嘅亮點真係唔少,有多位型男出演,包括吳卓曦,黃宗澤,苗橋偉,王敏德等,每一秒都大鬥演技,睇到觀眾們都好肉緊!而除咗一班老戲骨鬥戲之餘,另一亮點就係一班爆肌大隻仔,個個都手臂粗過你大臂,睇到人眼都唔眨!
當中就有個大隻仔,喺一班演員中突圍而出,佢同黃宗澤一齊除衫曬肌肉,只係短短幾秒嘅出現,已經完全將黃宗澤比下去,絲打們都表示好搶鏡啊!
拎住花灑沖身嘅大隻仔雖然喺角落,但係都被眼厲嘅絲打們發現!大隻仔叫梁裕恆阿Flow,之前做消防員,前年參選過港男,不過可惜落選咗,而家就係健身教練,唔怪得咁大隻啦!
當佢見到《飛虎》入面嘅半裸鏡頭,都忍唔住喺Facebook留言話:「導演,有必要影咁低咩?」,好搞笑.
黃宗澤喺劇入面都好型好chok,仲有唔少裸上身嘅演出,甚有睇頭啊!
而阿Flow之前就喺IG 發布咗佢年青時嘅相,估唔到陽光男阿Flow,原來曾經係一個廢青.
「14歲就開始自生自滅,好彩無比自己一直廢落去,從一個廢青,再成為一個髮型師,之後成為消防員,我以為會是自己的終身職業,無想過自己會離開消防,成為一個健身教練,當時又是甚麼勇起令我走上舞台參選香港先生 .依家十分喜歡自己既工作,自己既生活,教健身令我識到好多人 工作既時候就好似見下d朋友,令佢地有成績,自己又有成功感.」
梁裕恆嘅故事真係好勵志啊,再次鼓勵到大家,無野係無可能架!
睇見佢啲肌肉,就知道佢有幾努力去練習啦,令人佩服啊!


text:
2017-06-03
可愛小甜心:召妓時應否舔對方陰部?
OpenRoom小編:口交會感染性病嘅機會率比陰道交同肛交低.但喺如果喺口交過程入面,口腔有傷口而且接觸到對方嘅精液或者陰道分泌就會有感染性病嘅風險架喇.
如果擔心幫對方口交會有風險嘅話記得要確保口腔無傷口或者潰瘍,亦都可以考慮使用口交膜.
亦都可以留意以下網址了解多啲,
h...
2017-06-03
純情學生妹:
明明我係女仔(heshe) 點解睇av會鍾意睇由男性第一身角度出發嘅片?點解我鍾意睇女仔俾人搞嘅片多過男女啪啪啪嘅片
仲有見到啲揸波情節/大波妹會好high 但係啲啪啪啪同影住下體(特別係影jj/口交) 嘅shot我就只會覺得好核突 完全無興奮嘅感覺 唔通我係sheshe?
利申 17歲
OpenRoo...
2017-06-03
一個人:
龜頭邊,包皮有少少凸出嚟嘅小點點,喺咩嚟?
OpenRoom 小編:
你所形容嘅有可能喺珍珠疹,其實好多男士都有架.
珍珠疹嘅出現屬於正常現象,並唔喺每位男士都會有,但喺有亦都唔洗擔心,就好似胎記一樣.
好多人都會誤以為性器官上面嘅疹粒喺性病疣(椰菜花),而兩者嘅分別就在於珍珠疹並唔會痛同埋增生.
想...
2017-06-03
J小姐:其實一個女仔有自慰係咪會好怪?因為身邊啲女仔朋友都冇 但係自己就有時中意睇住A片 用手機震動器幫自己自慰 咁樣搞到自己好似係個怪人咁
OpenRoom小編:
首先,男女一樣都有性需要,而自慰只係釋放生理慾望,需要嘅一種方法,所以你唔洗覺得女仔自慰會好怪.至於你啲朋友冇自慰,只係反映你地嘅需要,或者解決方法唔同...


text:
- 在 August 20, 2021
行完電腦通訊節去邊好?|Midtown
展覽一浪接一浪,書展完咗就到動漫展,之後就到工展會,再之後就到美食節,哇!真係好多節目啊!每到暑假,會展就會人山人海,成個七,八月,基本上每日都好似搞緊event,真係唔怕悶啊~ 你以為已經無哂展覽?
少年你太年輕啦! 其實每個暑假尾,仲有電腦節啊!大家預備好腳骨力未啊?今年嘅電腦節將係聽日8月20號起,一連4日會展舉行,又係時候出發啦~
等等先!今年電腦節有咩筍野買先?只要下載咗「電腦節 club」嘅手機app,再成為會員,就可以參加抽獎,中籤者仲可以參與埋「激安大購賞」同埋額外獲得$100現金劵(名額 300個).而且每位購票入場人士,都會獲發一張幸運卡,面值分別係$10至$500不等.大家仲可以係已安裝電子支付嘅商店用政府嘅電子消費卷,有啲仲有額外優惠添呀~
行完一大輪,買左一大堆戰利品,想係攞返屋企之前食啲嘢先?想去近近地又好選擇嘅,就一定係去銅鑼灣嘅Midtown啦~
行到咁攰,緊係想搵個地方坐耐啲,不如就去101手工涮涮鍋到食個火鍋啦,又可以醫下肚,又可以坐耐啲,真係一擧兩得.依間臺灣火鍋店嘅性價比好高,都好化算,而且仲有多款食材可以選擇,而101係以套餐嘅形式比食客們選擇,有好多唔同嘅海鮮同肉類選擇.除此之外,連飲品都有超過20款比大家揀.而最受食客歡迎就一定係佢地嘅午市一人小火鍋套餐,一個湯底,三款餸同一款麫,仲包埋一杯野飲,都只係$58咋.而重點就係101手工涮涮鍋可以望到維港景色,仲另設露台企位,一邊食住火鍋一邊望住個靚景,非常之有情調.所以好適合行完電腦展嘅大家~
精選餐廳:101手工刷刷鍋
地址:銅鑼灣登龍街1-29號金朝陽中心2期29樓
電話:5122 1883
如果想拿拿臨食個午餐醫肚之後返屋企,就可以食三田製麵所.係三田裏面,除咗可以食到日本傳統味道嘅拉麵,仲可以食到係香港好少機會食到嘅沾麵.而重點係三田製麵所出名製作時間短,落單後唔需要等好耐,食物就已經係你面前.而且,呢度嘅麵有大,中,細size,而且係同價,再大食啲可以加錢食特大,唔怕會唔夠飽~
最近三田推出咗全新濃香背脂大蒜拉麵,裏面嘅仲係增量厚切特製腩肉,增量厚切特製腩肉,更厚,更香!大家不妨試下依個新口味嘅口味啦!大家仲可以試下用日本傳統方法,同「吸」嘅形式,將麵吸入嘴裡面,因為可以同時品嚐到麵同湯汁,食起黎更加好味!


text:
Dyson 風筒由日本發佈果一刻已經受到大眾關注,除咗因為中間穿窿的設計夠特別之外,最令人驚訝的是索價過千的定價.雖然預計今年夏天先有行貨,不過我依莉詩就率先係日本訂咗部返嚟試,到底又係咪真係值?
相關影片﹕
超輕身唔再「頭重腳輕」
Dyson 呢個風筒之所以中間穿窿完全因為佢個摩打嵌入咗係手柄,令風筒更平衡,所以唔會「頭重腳輕」,而採用的 V9 摩打體積細,而且非常輕身,只係重過支水少少,所以唔怕吹到手軟,個頭都未乾晒.不過,亦因為摩打係手柄,所以無辦法對折,收納時就唔太方便.呢個風筒另一個特點就係特別安靜,開始時的低頻的嗚嗚聲靜過普通風筒一半有多.平時吹頭時總係聽唔到人講嘢,而呢個就唔會,一邊吹頭一邊聽電視都得.不過就未靜到 Dyson 的風扇咁可以無聲,如果夜晚吹頭都有機會俾媽媽話架!
▲ 日本設計的包裝果然好細心,入面有海綿墊住,而且風筒都有膠貼貼住,確保運送過程中唔會整花.而盒內除咗風筒,仲有 3款造型配件,防滑墊同掛繩.
▲ 雖然風筒好輕,不過無法對折,收納時不太方便.
▲ 啞黑色的風筒頂部有個桃紅色圈,非常有型.
▲ 出風位同 Dyson 的風扇一樣,中間係穿窿的,就算開著都可以放隻手係中間.
▲ 平時吹頭吹到攰都會放低個風筒休息下,不過個風筒開得耐又會好熱唔知放邊好,而 Dyson 風筒就送埋個防滑墊俾你放,好貼心啊!
極速吹乾唔再吹到「瞓捩頸」
依家 D 風筒都話自己係「護髮風筒」,其實護髮最重要的元素係溫度,而 Dyson 呢個風筒配備智能溫度控制科技,風筒內的玻璃珠熱敏溫度偵測儀,,每秒可偵測溫度20次,確保風筒不會因過熱而傷害頭髮,從而做到護髮的效果.至於呢個風筒溫度有分 4個模式,分別係 28°C 恆冷,60°C 輕柔吹乾,80°C 正常吹乾 及 95°C 快速吹乾和造型,而風速有 3個模式,分別係 快速吹乾,正常吹乾及造型,唔同的溫度同風速都可以幫助吹唔同的造型.如果吹吹下覺得熱,要校較番低 D 風速或溫度,呢個風筒伸長隻手指公就可掣到 D 按,都幾易 set 架!我將風筒校到 95°C 及 最高風速,長髮唔駛 15分鐘就 8成乾了,比起平時頭吹到頸都則都未乾快好多呢!
▲ 快速同溫度鍵係頂部圈圈上,用手指公輕按就得,唔難控制.
▲ 為咗定型,最尾都會吹一吹凍風,開關掣下有冷風鍵,雖然唔算明顯好凍,都仲係有少少暖暖地,不過都可以做到定型效果.
換配件唔燙手
為打做不同造型, Dyson 風筒配有 3款造型配件,包括為直髮而設的順滑風嘴,為曲髮而設的擴散風嘴,仲有為一撮頭髮造型而設的集風嘴.風筒送配件唔算特別,特別在配件都用磁力接駁,而且就算開得耐熱風,配件表面都唔覺燙手,可以即時更換配件,非常方便.我覺得最好就係順滑嘴想點轉都得,可以就番左右手唔同的角度吹直髮,加上佢有埋負離子功能,想完 D 頭髮就更順直,而且唔毛燥.
▲ 配件都以磁力接駁,放近就會貼實,更換時非常方便.
▲ 擴散風嘴係鬈髮周圍均勻地吹出氣流,風的力度唔強,用嚟吹曲髮髮尾就啱晒!
▲ 集風嘴就可以快速吹乾一束頭髮,無需擔心損壞其他部分的造型.
▲ 風筒未端係散熱位,用果時小心唔好遮到實啊!
買火牛要足火
因為係由日本買返嚟,所以都係 110v 的兩腳插頭,要係香港用就需要買變壓器同轉插.要注意日版風筒的功率係 1200W 所以要買個俾佢更大 Watt 數的變壓器先得.亦因為變壓器比較重,運費都幾貴,所以我建議去鴨寮街買,大約 $300 左右.不過變壓器都要加多兩個轉插先用得,如果個頭濕淋淋,仲要左駁又駁先開到個風筒,其實都幾危險.
▲ 雖然呢個風筒的功率係 1200W ,不過我係日本一次網購買咗個 2000W 的火牛都推原來唔郁呢!同事話咁細隻未必得…
▲ 始終都係鴨記買的大牛龜火牛比較足火,不過就要加多兩個轉插先用得.如果個頭濕淋淋,仲要左駁又駁先開到個風筒,其實都幾危險.
依莉詩:「貴得有道理」
呢個 Dyson 風筒其實都貴得有道理,買嘅唔止係生活態度,仲係功能.對我呢 D 放咗工都三更半夜,屋企人瞓晒先嚟吹頭的長髮人士來說,佢比起普通風筒的確係輕同靜,快乾之餘,吹完個頭都順滑咗又唔毛燥,唔怕嘈襯屋企人,又可以快 D 吹乾頭瞓覺.我最欣賞佢的設計,中間穿窿不但特別,用磁力接駁配件都好方便.不過依家只有水貨,要買埋變壓器先用得,如果個頭已經濕淋淋,仲要左駁又駁先開到個風筒,其實都幾危險.我諗大家都係等行貨比較好.
點點 & 阿 Gi 試用及髮型師使用技巧
如何入手 ? 從日本郵購到港方法
大家都知要係日本買嘢除咗自己飛去,就需要有個日本地址,而今次我就揀咗用 Buyandship 國際網購轉運服務幫手.原來步驟唔算複雜,3個步驟加兩星期就可以將風筒寄到香港.
第一步:登記做會員
先上 Buyandship 網站登記成為會員,並取得海外倉庫地址,而 Buyandship 日本的地址係千葉縣,都算係幾方便的位置.
▲ 登記成為會員後,就可以得到海外倉庫地址.
第二步:上網購物
做完前事工作,係時候上網 shopping 了!只要上 Amazon JP ,並係搜尋列輸入 Dyson 就可以見到風筒,然後就可以放入購物車同用信用卡付款.除咗送貨地址要填上千業縣倉庫地址外,姓名等等資料等等其他填番自己的就可以.
▲ 買嘢的流程同平時網上購物差唔多,只係送貨地址要填番千業縣倉庫地址啊!
第三步:申報貨件
過兩三日後就會收到 email 知道發貨,然後上番 Buyandship 網站申報貨件, 填寫貨物追蹤編號同送到香港的地址就可以乖乖等待到貨了.
▲ 今次的運費大約 $190,相比起 3千蚊的風筒唔算貴啦!


text:
(有片)夜晚行停車場撞鬼 網民:CCTV影得好清楚
美國有對夫妻睇停車場CCTV時,見到有個影行過,大佬啊!究竟係人定鬼?本來成條街冇人,冇啦啦有個男人行過,點知個男人行過兩公婆間屋出面個停車場位,就突然消失.
呢兩公婆見CCTV影到啲嘢,覺得好奇怪,於是即刻衝出去睇下,點知出到去又見唔到有任何人.於是佢哋去問夜晚返工嘅鄰居,原來真係有鬼.
鄰居一句話就KO咗兩老婆,佢話:「聽說你們看到了我們家的幽靈.」,原來鄰居屋企住咗隻幽靈,如果肥仔黎屋企對面住咗隻鬼,我都會驚啦咪玩啦!
自從知道有鬼之後,兩公婆凝住成日有人偷聽佢哋講嘢.有時得自己一個嗰時,仲覺得有鬼向住佢哋扔東西.肥仔黎我就唔知真係有鬼做嘢,定係兩公婆心理作用,不過既然咁驚,都係搬屋好啲囉!
有片有真相,一齊研究一下到底係人定係鬼.
膠通消息來源:巴士的報
Google墓園影到兩隻鬼
Google街景成日都影到啲人行過,不過最近有網民發現,喺Google街景疑似影到兩隻鬼,日光日白有冇咁恐佈啊!
有網民發現Google街景一處墓園,有棵樹旁邊有個灰臉小女孩,仲要望實個鏡頭,想嚇死人咩?嚇到佢即刻關咗個電話.
網民本來想Google一下美國德州瑪莎教堂墓園,望望下個街景,其中有一顆大樹旁,見到有個小女孩企喺度,塊臉仲要係灰色.
之後再睇後啲,見到欄杆前有個長髮女鬼,仲要着住白色裙,一個地方有兩隻鬼,想嚇死人咩?網民仲話:「這能量好邪惡,快關掉!」
唔少網民紛紛留言,覺得可能小女孩喺嗰度俾人殺咗,都有人認爲只係有個小女孩躲喺樹後,而女鬼嘅頭髮係樹葉,根本就冇鬼!
日光日白都唔知係咪真係鬼,一齊睇片!
膠通消息來源:巴士的報
20個喺Google map發現嘅『令人毛骨悚然』嘅照
如果你認為Google map只能夠導航,咁就大錯特錯.其實Google map 嘅樂趣大部份係用嚟探索世界.有時喺探索過程中,你會睇到一些奇怪嘅,令人毛骨悚然嘅物體,就好似下面呢20張照片上所顯示嘅一樣.所以你要做好心理準備,因為嗰啲照片真係好奇特!
19 呢度好荒涼,好似啱啱拍完飢餓遊戲⋯⋯
18 呢個人用槍指住Google Map,唔通佢想⋯⋯
17 外星人嘅圖騰???
16 好似有人喺度拖屍體⋯⋯
15 呢個小鎮好得人驚!
14 啲假人公仔真係會嚇死人!
13 隻兔仔⋯⋯ 想嚇死人咩!
12 佢地究竟想點?
11 飛機墳場
10 呢個臉孔係邊個整???
9 想嚇死人咩!個心離一離
8 唔通呢個係外星人比我地嘅信息?
7 鳥人
6 有兩個一模一樣嘅人,媽媽,我好驚呀!
5 我係咪眼花???
4 呢個係外星人嚟過嘅痕跡?
3 呢座建築物個令人毛骨悚然嘅信息
2 呢個係外星人???
1 破碎的臉,唔通係碌落嚟嗰陣爛咗?


text:
原文作者:オナ郎
內容翻譯自 onahodouga.com
今次會試一試RIDE JAPAN嘅蘿莉子宮二重奏.
「蘿莉子宮」嘅後續飛機杯.
蘿莉子宮二重奏
講開有關我嘅私生活,最近都開始自覺越嚟越容易唔記得嘢,甚至介紹自己
時,都會以「善忘的我」嚟自嘲搞笑吓~
尤其近排最嚴重嘅係,本來諗住寄件嘢比住喺名古屋嘅朋友,揸咗兩個半鐘車,到咗目的地先發覺無帶到件嘢,同樣嘅事仲要係喺短期內發生咗兩次.
不過呢個咁善忘嘅我,竟然意外地好記得有關飛機杯嘅嘢,就好似今次介紹嘅主角嘅前作「蘿莉子宮」喺4年半前發售,「啊,有出過隻咁嘅膠呢」,先唔理已經善忘到致命性程度嘅私事先,最起碼呢篇評價可以喺放心嘅情況下寫倒出嚟.
由4年半前發售嘅「蘿莉子宮」評價過後,
似乎我唔係幾夾子宮系嘅構造呢
發現好似大家都有咁嘅諗法.
如果你有睇「蘿莉子宮」嘅評價就會明白,以RIDE JAPAN嚟講比咗相當低嘅2星,睇返評價再發現「啊..原來都會有人鍾意呢種類型呢」,開始識得要客觀地分析自己嘅下體呢.
所以今次嘅「蘿莉子宮二重奏」,雖然可能都會評得比較嚴謹,
不過,一日唔插過入去一日都會知入面係點
就等我抱住呢個心態去寫評吧.
重量367g,全長16.5cm.
比起重量嚟講算係稍長嘅造形,某種角度上睇有啲似幼虫嘅形狀呢.
由於入口同深處設有兩個子宮洞,令到反出嚟都有啲難度,果然為咗保持其耐久度都係唔好反出嚟比較好呢.
前半同後半係大肉粒.
中間部分係橫紋.
然後深處部分係一個咁樣嘅子宮位,就好似入口位嘅窄穴構造一樣.
簡單易明嚟講
二重子宮構造
呢個形容可能最貼切呢.
被中間嘅橫紋地帶榨乾一輪後,深處子宮嘅入口位又做返闊,由切面圖睇會覺得「真係不愧係RIDE JAPAN嘅平衡感呢」.
每個位置預想中嘅效果都完完全全地表達到出嚟
首先入口位第一子宮嘅吸吮感就仿如進入另一個穴嘅觸感,
然後到中間部分重點榨精刺激嘅狹窄橫紋管道,
最後係深處子宮位緊扣龜頭嘅刺激,
呢個飛機杯嘅三個重點刺激位都分別有住清晰嘅目的,以唔同感覺嚟刺激陰莖.
就如啱啱都有講到,「中間嘅橫紋地帶榨乾一輪後,深處子宮嘅入口位又做返闊」都真係有預想中嘅效果,每一個構造都唔會有「唔係幾Feel到」嘅感受呢.
大幅抽插嘅話,穿過入口嘅吸吮感細穴,然後感受一番橫紋地帶嘅刺激,再享受進入深處子宮嘅觸感…呢個都係其中一種樂趣,又可以喺插到深處嘅狀態做小幅度抽插,不斷單獨刺激龜頭又會有另一種唔同嘅舒適感呢.
呢個並唔係我討厭嘅強硬式插入真空子宮嘅一卡一卡嘅感覺,反而係比較溫柔嘅撫摸龜頭嘅刺激感,即使係我,都可以輕鬆享受到子宮刺激嘅溫柔程度呢.
亦都因為咁,對於喜歡強硬插入真空子宮嘅卡卡感嘅人嚟講,可能就有少少美中不足嘅平衡感,如果想買呢隻膠嘅話就要留意下啦.
意外地變咗一篇讚多過彈嘅開箱文呢,最重要嘅舒適度嚟講其實都仲喺3星同4星之間猶豫未決嘅感覺呢.
「3種構造都分別清晰地傳達」,相反地「以豐富嘅插入感嚟講稍稍平淡嘅舒適度會有啲美中不足」嘅感覺,
內部結構嘅平衡感同構造,同埋插入感覺舒適度嚟講正稍缺一步.
不過,冷靜地仔細一諗呢個飛機杯都無乜可能會唔超過60分,咁推薦度好似唔比夠4星佢都唔得呢.
[慢玩形]■■■□□[刺激形]
オナ郎的推薦度:★★★★
_____________________________
相關連結 : 蘿莉子宮二重奏
_____________________________
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 18 | 18 Gifts – 成人用品店 | 版權所有,未經許可,不得轉載.


text:
(太過份)棉花糖 + 紫薯 + 芭芙!5大香濃紫薯甜品!
1.棉花糖手工特調棉花糖 紫薯 牛奶
冇睇錯!係 紫薯 牛奶!Café 360 今個月推出咗創意棉花糖手工特調飲品系列,其中食材就包括今期大熱嘅 紫薯 .佢哋採用韓國直接進口嘅 紫薯 粉,飲落會有 紫薯 香味,飲嘅時候可以先食一啖棉花糖,再將杯頂剩下嘅棉花糖放入紫薯牛奶,飲落就會充滿棉花糖同 紫薯 嘅香氣~
Café 360
地址:深水埗西九龍中心6樓(顯示地圖)
電話:2761 1328
2. 芭芙專門店出品滑滑 紫薯 蓉芭芙
喺好多地鐵站都有分店嘅CHOUX CREME趕上紫薯熱,今個月頭推出 紫薯 芭芙,用嘅係日本入口 紫薯 ,運用新鮮忌廉配上又濃滑嘅 紫薯 蓉,再加埋一粒粒嘅 紫薯 肉,用料都算足,食落會有 紫薯 香.
CHOUX CREME
地址:觀塘APM LG-2c號鋪(顯示地圖)
電話: 2331 9488
3. 足料!濃濃 紫薯 班戟
喺銅鑼灣嘅MYOC除咗賣咖啡之外,都推出咗 紫薯 製嘅甜品!等紫薯控可以一邊食 紫薯 甜品,一邊飲咖啡.呢個 紫薯 班戟十分足料,每個部分都有 紫薯 嘅成份.佢個pancake就加入咗 紫薯 粉,再加上 紫薯 cream同焦糖 紫薯 粒,一啖食落去成口都充滿 紫薯 味!而且所有 紫薯 都係由日本進口㗎.
MYOC
地址:銅鑼灣希雲街12號地下(顯示地圖)
電話:9683 6583
4.獨立包裝台式卷蛋 ( 紫薯 幸福奶凍卷)
Honey Granny出名嘅就係佢嘅蜂巢雪糕~不過而家除咗蜂巢雪糕,Honey Granny仲推出咗台中人氣奶凍卷,不過就得鰂魚涌分店先有得買.呢個 紫薯 幸福奶凍卷其實係 紫薯 朱古力味,所用嘅紫薯都係來自日本.外面嘅海綿蛋糕用可可粉製成,內餡就採用 紫薯 加上熬煮過嘅天然薑汁,食落有淡淡薑味,令到呢個配搭唔會太膩.
Honey Granny(鰂魚涌分店)
地址:鰂魚涌海光街36號地舖(顯示地圖)
電話:2562 1323
5. 咖啡店手工蛋糕王子蕃薯芝士蛋糕
座落於荃灣嘅Browny Cafe主要賣咖啡,仲有好多人鍾意嘅益力多系列蛋糕,不過今次當然係介紹返 紫薯 蛋糕match返我地個主題啦~Browny Cafe嘅王子蕃薯芝士蛋糕採用本地或日本進口嘅黃蕃薯同紫蕃薯,加上cream cheese,可以做成凍餅或焗餅,黃紫心蕃薯嘅層次分明,如果選擇焗餅,中間仲會有粒粒 紫薯 ,如果想有口感嘅話焗餅就更啱你口味喇.呢個蛋糕原本喺冬日限定,不過今次店主話會開放賣到9月尾,如果呢段期間去唔到試嘅朋友就要到冬天先有得食啦~
Browny Cafe
地址:荃灣西樓角道202-216號荃昌中心昌寧商場地下66A號舖(顯示地圖)
電話:6821 0145


text:
旅程重溫:
[日本東京] 三井花園酒店大手町 Mitsui Garden Hotel Otemachi
[日本新潟] 上越新幹線一日遊 新潟市内遊記
上星期同大家分享咗新潟一日遊嘅遊記,今個星期我哋就由日本海海邊,走過嚟太平洋海邊~今日要寫嘅係茨城縣嘅國營常陸海濱公園!呢度一年四季都有唔同嘅花睇,而且仲有各式各樣嘅活動可以玩,無論係大人定細路都有嘢啱睇或者啱玩~
由東京站出發,搭特急列車大約個半鐘車程就會去到最近公園嘅勝田站.由勝田站東口嘅巴士站再搭大約15分鐘巴士就會去到國營常陸海濱公園~上巴士前可以喺側邊嘅櫃檯買定套票,包咗巴士車費同公園嘅入場券㗎!除咗JR之外,由東京出發嘅大家仲可以選擇搭高速巴士.雖然唔使轉車,不過車程就長少少,大約要搭2個鐘.
公園分為兩大部分,中間被高速公路貫穿,來往兩邊就要靠天橋~如果大家俾錢搭園內嘅小火車,小火車亦都會駛過呢啲天橋~小火車會圍繞成個公園咁行,每一圈大概要行35分鐘.夾啱行程靠火車仔代步都唔錯.想親力親為啲嘅話,可以考慮踩單車~自己帶單車入場又得,喺公園裡面租車又得.
成個公園裡面最受歡迎嘅,相信非見晴之丘莫屬!呢度就係壯觀嘅掃帚草海所在地~夏天嚟就有另外一個花海睇,就係粉蝶花~見晴之丘嘅花海非常受歡迎㗎,所以喺春秋兩季開花嘅時候會特別多人,影出嚟嘅相唔單止會有花海,仲會有人海!不過公園面積夠晒大,就算人多都唔會逼人,只係影相嘅時候需要少少技巧同耐性.
見晴之丘旁邊仲有一大片樹林以及水仙花園.即使唔夠見晴之丘咁大,水仙花園嘅面積都唔細,同樣值得去睇下~公園嘅另一邊係大草原同遊樂場,有摩天輪可以搭.呢邊亦都有花睇,例如玫瑰就係喺呢邊啦~要行晒成個公園都要花唔少時間,尤其係鐘意睇花同影相嘅話,分分鐘嚟呢個公園已經係一日嘅行程啦!
既然要喺呢度遊覽大半日,午餐就自然要喺公園裡面解決啦.當然大家可以自備食物入園內享用,好似平日野餐咁自己帶嚟自己帶走啦.要方便嘅話公園裡面有一系列嘅美食車,熟食小食都有,一定食得飽!想好坐啲嘅話亦都有Cafe可以幫襯~
國營常陸海濱公園離東京車程唔算遠,地方大又多嘢睇,我覺得值得大家專程到訪~因為喺香港真係好難可以搵到一個咁大,咁多嘢睇嘅空間!識踩單車嘅話更加要考慮下嚟呢度玩添!
如果您有任何關於旅遊或者行程上嘅問題,請隨便留言或者Inbox問,我會盡力解答㗎~
國營常陸海濱公園官網:en.hitachikaihin.jp
開放時間:
備註:
逢星期一休息,若遇上公眾假期則順延至星期二休息.年末12月31日及新年1月1日休息.
每年二月首個星期二休息四天直至星期五,星期六重開.
特定期間不作例休,每日開園.
地址:茨城県ひたちなか市馬渡字大沼605-4
交通:乘搭JR常陸號,常磐號特急列車由東京站前往勝田站,需時約1小時20分鐘.於勝田站東口2號巴士站轉乘巴士前往國營常陸海濱公園,巴士會先後抵達公園西口及南口.


text:
高海寧:封胸有得有失
撰文:劉倬延
場地提供:Marble
服裝提供:Michael Kors
唔介意封胸失去一啲job
家人有無介意你行性感路線?
對於我爹哋媽咪嚟講,我永遠都係佢哋個女,佢哋冇介意過我行性感,因為佢哋知我唔係一個大家外表上望到嘅女仔,因為性感呢個形象可能令好多人誤會我係壞,私生活唔檢點,或者鍾意釣金龜,但我爹哋媽咪好清楚我係一個點嘅女仔,我亦都用行動去證明畀大家睇我係一個點嘅女仔.所以當我遇到奇怪嘅新聞,我爹哋媽咪會同我講:「阿女唔使理,做好自己,遲早有日會睇到嘅!」當出面遇到好多壓力,淨係得屋企呢個地方令我最舒服.
大家都將注意力放喺你嘅身材上,你覺得有冇壓力?
當然有啦,我得到大家嘅注意力,諗起高Ling就諗起性感,但亦同時間限制咗我嘅演藝生涯好多,好多年,近年因為田蜜(《不懂撒嬌的女人》)或者《使徒行者》,一啲好嘅角色令到大家對我印象開始扭轉,監製開始會畀機會我,畀啲重戲份啲或者有得發揮嘅角色畀我,好衷心多謝佢哋.
大眾將我同白健恩嘅強姦戲放大,在於我嘅立場,我梗係唔開心啦,嗰套劇之前我好多角色都係客串小三,狐狸精,監製同我講佢睇我嘅飲食節目,見到我講起婆婆嘅一段說話,feel到我內心有其他嘢可以畀人發掘,所以願意畀機會我,但外界只會將性感放到好大,所以我嗰套劇所有嘅努力都比嗰場戲冚晒.就係嗰刻我開始諗係咪要收起性感.
收起性感後,成效係點?
有好多唔同嘅聲音,有人會話:「大家都覺得你係性感嘅,依家好多女仔都願意性感去引起人注意,點解你要收起啫?你會少咗好多工作機會.」但我覺得每個人都會有個階段,下年係我入行第十年嘞,我知道性感可以令我得到好多工作機會,但我希望我可以跨過呢個階段,去下一個階段,得到唔好再咁性感嘅工作機會,我唔介意有一段時間我可能會失去一啲job或者角色,因為唔跨過,永遠都唔會有進一步嘅路,行得再遠啲.
選港姐患抑鬱症
08年你選港姐落選,但無綫簽你做藝員,算唔算賽翁失馬,焉知非福?
嗰陣選完都迷茫嘅,因為唔知自己究竟想要啲咩,當時公司畀咗offer我,我係好開心嘅,起碼呢條路我仲有得選擇行落去.都有同屋企人討論過,因為我書未讀完,未讀完大學,當時諗不如趁後生試咗先,就簽咗,都好好彩,即刻就有好多飲食節目,旅遊節目畀我拍,當時比較少拍劇,對於嗰個年紀嘅我易handle啲,因為演技需要時間,需要人生嘅一啲經歷先會易上手啲,玩,食對一個廿零歲出頭嘅女仔嚟講會easy啲,所以當時都好enjoy,做做下就做咗咁多年嘞.
會唔會成日諗番如果十年前選美嗰陣,邊個環節表現唔同,賽果都會唔同?
我參選嘅時候其實壓力好大,因為有好多負面嘅新聞,但當時因為細個,唔識得去處理呢方面嘅情緒,就會覺得點解全世界都唔鍾意我呢?所以喺選嘅過程中,我係曾經患過抑鬱症,我試過突然間肥咗好多,每日不停食嘢,困自己喺屋企喊,仲要唔想畀爹哋媽咪知,因為係媽咪叫我參選,佢見到我咁,都好唔開心,我喺沖涼嗰陣喊,因為肥咗好多,每日起身又要跑步,有好多情緒上嘅嘢,當時處理得好差,淨係想快啲選完,覺得係一個解脫,我的確冇選中,選完我見到好多姊妹喺後台度喊,但係當時我冇喊,當時嘅反應就係:「終於都完咗嘞!」覺得我終於都完成咗呢件事,所以你問我覺得賽果點,或者當時希唔希望自己有好好嘅表現,我覺得全部都係整定,我唔會諗番話如果攞到冠軍就好嘞,反而我係由低做起,一步,一步,成長到依家,每一步經歷嘅嘢,都係有得著嘅.
全副身家得六百蚊
有無捱過麵包同經歷低潮?
梗係有捱過麵包啦,話你聽一個秘密,諗番都對徐淑敏唔係咁好意思,當時(09年)佢結婚,我啱啱選完港姐,我戶口真係得番六百蚊,佢請我去飲,我都知道人情其實大概要一千至千五蚊,但我真係得六百蚊,我將我成副身家畀晒佢做人情,當然佢唔會話我畀得少,但我心入面知道係好少,我都有試過捱,因為啱啱選完港姐,收入係好低,好低,都係靠爹哋媽咪幫補吓,但我都唔想靠佢哋咁多,因為佢哋都壓力大,我仲有兩個細佬,我爹哋媽咪又要供樓,佢哋喺女人街做嘢都辛苦,所以嗰時問我夠唔夠使,我都話我OK呀,都盡量慳,嗰時搭地鐵,盡量將使費減到最低.
外界覺得我無經歷過低潮,其實我覺得我好彩嘅,我入咗行之後,因為去咗《美女廚房》個trip,開始好多客戶搵我做嘢,贏得知名度同好多工作嘅機會,但都有好多係我失去咗嘅嘢,例如我需要用更加多嘅努力先可以證明畀大家睇我有嘅唔止係身材,呢樣係我到依家都仲喺度fight緊嘅,個角色有少少性感,我所有嘅努力就冇晒㗎嘞,大家淨係會睇到我泳池嗰場戲係點,其他無論點努力去演繹喊戲,傷心各樣嘢,冇人會睇到㗎!呢個就係有得必有失.
愛情重要過錢
你兩年前成功買樓「上車」,負擔重唔重?
好重呀,壓力會大㗎,買樓呢樣嘢係我阿媽由細到大灌輸我嘅一個思想,因為我唔識投資,買磚頭好似係最穩陣,我媽咪爹哋後生好辛苦咁捱,都捱到兩層樓,所以當我有錢,我就儲首期買樓,開頭好想買大屋,大家一齊住,後尾發覺「上車」愈嚟愈難,惟有買間細先,好彩我兩年前做咗呢個決定,依家樓價又升咗嘞!想快啲供完,或者儲筆錢再買多間,要有動力嘛!
有傳你受殼王陳國強,王晶得寵後失寵嘅傳聞,你用咩心態面對?
除咗呢啲新聞之外,有時啲連個人物都冇,得個剪影,就話我畀富商A搞掂咗,我心諗你都畀啲誠意吖,得個黑影都可以作篇新聞,開頭我好介意,因為我好清楚我係幾咁腳踏實地嘅人,我亦都唔係貪錢嘅人,到話晶哥好錫我,晶哥係有畀好多機會我,我會唔會因為呢啲新聞而唔要呢啲演出機會?我唔會,因為我拍劇嘅機會唔多,所以每個角色我都做好佢,至於同公司老闆嗰啲傳聞,其實由頭到尾冇人影到張相,我同佢嘅接觸,都係每年台慶,佢喺台上,我喺台下,連打招呼嘅機會都冇.
被指同音樂人鄧智偉秘戀3年,係咪認定咗大家?
我可以講我依家嘅生活係開心嘅,因為多咗人support,心態唔同咗,我廿九歲嗰年突然間覺得,點解我好似未真正生活過,因為我身邊嘅朋友開始結婚,生仔,我開始檢討自己,我廿一歲入行,我入行後嗰八年,完全係工作,未試過好好enjoy拍拖係咩一回事,我好想做一個真真正正嘅人.
我信緣份嘅,我亦都係信感覺嘅一個人,我好渴望嗰種觸電嘅感覺,愛情嘅感覺,有句說話「你鍾意喺寶馬入面喊定踩住單車笑」我會揀坐喺單車後面笑,你畀好多錢我,但未必會喺身邊陪伴我,我係唔得嘅,我好需要溝通,陪伴,好enjoy做小女人,我爹哋媽咪到依家都好sweet,拖住手食飯,呢樣嘢好影響我,所以我憧憬好美好嘅婚姻生活,感覺,愛情對我嚟講係緊要過任何嘢,如果佢好愛我,我又好愛佢,我係唔介意一齊去捱.由細到大,我都鍾意好成熟嘅男仔,爹哋媽咪保護得我好好,變相唔係好識點去處理人際關係,我希望我另一半可以教識我好多嘢,我會好崇拜,好倚賴呢個人,畀我感覺無論遇到咩事佢都可以幫我孭上身,幫我解決.
你有冇結婚生仔嘅時間表?
細個覺得22歲結婚,25歲生BB,我好鍾意小朋友嘅,依家就覺得我一定會結婚嘅,我係結婚之後重心會擺喺屋企嗰啲女仔,一定會生BB,會畀心機照顧我嘅丈夫同小朋友,但幾時就順其自然,發生嘅時候我會同大家講.
你咁享受拍拖,點解唔公開?
我覺得拍拖係兩個人嘅事,或者係兩個家庭嘅事,但當我哋係公眾人物,好多嘢都要喺鎂光燈下面,我唔希望有其他任何嘅壓力去影響,呢個係兩個人嘅共識,到係時候,有好消息,我會接受大家嘅祝福.


text:
標題 我叫周顯成,今年中四,我係雞蟲屌你班連登青頭
是咁的,我叫周顯成,大家可以叫我做雞蟲成或者笠水成
今年係香海正覺蓮社佛教馬錦燦紀念英文中學讀緊4A班
呢個我ig,歡迎女女follow我,我有做運動今年中四實屌撚到你地有性病
話說我之前係成人台開左個post
歐美正妹
- 分享自 LIHKG 討論區
https://lih.kg/1873713
身為雞蟲,有好野緊係想同連登巴絲打一齊些牙啦
但係有班撚樣話我Cap圖cap埋自己icon好柒
呢張我icon明明就影得幾好
我一心諗住上黎分享,居然走上黎踩我場,話我柒話我讀中四點點點……屌你老母嬲撚到我紅到面晒,望住moon手都震埋,呀呀呀呀呀啊啊啊啊
當然,我要扮到完全唔在乎,因為我讀中四又有做運動,分分鐘一拳打撚死呢班青頭死毒撚,同我玩?你班友真係未夠班,仲要貼我上黎?So what
明明在座各位仲柒過我,幾時輪到我
我都知連登多毒撚,點知佢地係都要沖出嚟柒
跟住有一個叫做一齊攬炒既青頭死毒撚Jer9住我,一直話9我弱智
我真係有少少弱智,但唔係比你咁樣周街唱囉
呀!!!!!好撚嬲
你估屌人唔駛付出代價?
唔敢出聲叫on9仔
凈係回擊你已經算好
我認我係咸濕
有咩問題 你都一樣姐
我入唔入嚟又關你咩事啊
攬炒契弟
唔好以為自己大過我就好撚巴閉
你都係頭入嚟個批人
我無話想得罪邊個
不過你條仆街進嚟撩尻我 都幾好嘢
幾大啊你 2字頭3字頭定話4字頭?
都唔細啦 咁唔成熟
唔好以為上嚟發洩我就唔敢還擊
你老母上嚟callin都唔夠膽啦
我中唔中四又關你撚事?
中四唔撚俾咸濕?
駛唔駛戒埋淫慾啊
你自己呢個年紀同我咪差唔多
雙重標準
話我入嚟成人台係弱智
咁你咪仲撚弱智
你自己都睇緊啦
講撚咗幾多次
你有你道理你拎出嚟講
無事撩尻我 咁樣叫柒
我做咩柒事 柒得過你咁撚幼稚咩
我而家屌撚醒你班連登仔
咪撚咁幼稚 你IG又擺咩icon啊
有幾成熟?
係成熟你都唔會理我啦 你老母
我未撚出社會個邏輯都正路過你啦
攬炒契弟
我讀中四,好撚過你班連登青頭毒撚多多聲
呢條友講嘢都無內容 讀多d書啦你老母 我仲要有做運動一拳打撚死你條青頭毒撚呀
你咁有道理咪拎你d point出嚟講囉
又無又要死挺 同你講都無用啦
講多都晒口水
依家佢地連我steam都起埋出黎
連我屋企人我同學都知我有Call g,成身性病又有愛滋仲有我細佬唔能掂
求求大家高抬貴手 唔好再Jer我了
同埋求求Admin幫我del post thx
del post
- 分享自 LIHKG 討論區
https://lih.kg/faALJS


text:
上星期收到一間Amor Wedding & Workshop 嘅msg話有一個free嘅workshop, 教大家整bridesmaid invitation card. 真係好正呀, 因為佢係以scrapbooking為藍本去教, 我都想學好耐, 所以我即刻報咗, 仲叫埋紅豆幾個jm報! 好在都有小露比同malau報到, 小車同美玉就要下一堂先有位喇!
因為Amor好近我返工地方, 所以好方便, 上到去環境真係好舒服, 地方都ok大, 原來佢o地都做埋好多wedding一條龍service, 不過老板之一嘅Olivia鍾意教scrapbooking!
Olivia首先會簡紹一下乜嘢係scrapbooking, 我哋要做嘅咭係點, 啲用具點樣用同有乜嘢分別, 同埋佢做個demo先!
完左個demo之後我哋就開工喇! 我本身係畫畫白痴, 所手作仔會好少少, 我覺得自己都會handle到同埋好好玩!
呢張係Olivia嘅demo! 而家嗰張會有唔同o架!
睇下我啲材料先, 等陣我就會將你哋結合埋, 變得靚靚o架喇!
The making of.....
經過一番努力....我終於完成左我張Bridesmaid咭喇!!! 登登登登.....
臨走時當然唔可以少左同Malau, 小露比同埋我哋3張unique咭影張大合照啦! yeah!
做完手作仔已經好肚餓喇, 我帶左佢哋去The flying pan醫肚! 食我喜愛嘅egg benedict! yummy yummy呀!
今次Scrapbooking之旅真係好好玩, 我對嚟緊嘅DIY工作多咗信心喇!
Amor Wedding and Workshop
blog: http://hk.myblog.yahoo.com/iam-olivy
website: www.amorworkshop.com


text:
大部分人,終其一生都未必會有環遊自己地方嘅閒情逸致,即使自己地方,大如澳洲,覆蓋荒漠雨林,係好多人嘅嚮往之地.年輕力壯,難免希罕更精緻嘅人文風景,貪戀更壯闊嘅山高水深,家業在身,又必須顧及老幼,盡責返工放工,按既定嘅軌道升遷,諸如此類.所以,旅遊始終屬於遊客,只因唯有遊客,至可以旅遊,只有遊客呢個身分,至可以把心一橫向外求索,製造造反無罪嘅藉口.開一架露營車穿越六省兩地,不論係聽講抑或實踐,其實都唔艱難,但正因為唔算艱難,大小景點又離唔開同一塊陸地,彷彿伸手可及,人就往往更會有種要去就幾時都可以坐言起行嘅滑稽自信,於是road trip路上,本地後生仔近乎零,大部分都係一對對老人家同埋外來遊客如我,相當清靜.
地廣人稀,主要城市以外一片荒涼,喺澳洲獨自上路,同魯賓遜漂流荒島其實大體相似,因此有時間亦要有伴,行程至可能成真.怪只怪人都係群居生物,有情感需求,缺乏旅伴照應,未出發就已經會若有所失,到頭來再開心都只會係殘缺嘅開心,放上社交媒體公諸於世聊以自慰只係飲鴆止渴.當異國異色異乎尋常異形異相無從分享,金堆玉砌鬼斧神工只會淪為自有永有嘅佈景板,可有可無,因為一切都只係填充回憶嘅裝飾藝術,現實中有山,唔等於人心中有山.或者,公路每次升起霧燈,長途跋涉過後每次遇見流水,都係某人終於等到某人嘅幸福定局——再無心力埋頭奮鬥,再無心力顛覆南北西東不遠千里無非一個橢圓之理,然後風流腳步已經熬成定格,露營車開得靜慢,只因再無遠路要趕.
從遠行嘅目的評估自己心境,我實情仍然係相當年輕.歷經數以百萬年至形成嘅古老地貌,過萬年前智人先民生存生活嘅偏遠遺址,我仍然想見識.即使早已明白天下之大,想要望穿萬水千山不過犯賤,但呢種俗不可耐嘅野心仍然難除,而有嘅時候嫌多,缺嘅時候則恨少嘅罪過,亦從來未有進步過.久居城市,厭倦城市千篇一律嘅喧鬧,憤慨片刻安寧難求然後求諸野,但到草木扶疏,四野無人,城市長大嘅城市人所冀盼嘅又不過係回歸日常,有間油站,有個插蘇,可以支撐因目的地太遠而生嘅氣餒.回歸二字,喺我生長嘅城市,向來係肉麻礙眼嘅字眼,但難得用喺非關政治,更非關香港嘅地方,瞬間就蓋過舊有嘅觀感,由貶義演為褒義.城市人嘅軟弱無能,由我代表,但大概不在此限.
由東往西北開,距離Brisbane兩三個鐘車程以外嘅地方,雖然繁華明顯以城市為圓心,慢慢減產,路上仍然車來車往.但經過三兩日嘅日揸夜揸之後,小鎮市況已經大不如前,一種平時難以體驗嘅無聊逐漸蔓延,大腦僅有娛樂就係聽歌聽podcast.其實老遠由城市揸車入澳洲中心地帶Alice Springs唔係一般人會選擇嘅方法,要舒服坐飛機三兩個鐘就可以到,但因為舒服唔係首要考慮,又唔趕時間,我就有閒暇擺脫世界因交通發達而縮細嘅幻覺,腳踏實地切身感受澳洲之大,同埋領受地大嘅代價——喺路上近乎炒車而求助無援.揸住車深入北界,間中當然有樹有路牌,但大部分時候都係車路兩旁萬里無樹,開幾個鐘,燒大半缸油,路程都好似未有寸進咁,最主要嘅變化反而係平時無痕移轉嘅陽光.由東邊到正午,再由西斜到天黑,日復如是,直到某日誤入路面情況唔太好嘅路段,時間至演成一種意外嘅威脅.
天黑之後喺澳洲行車,個個都話好易撞到動物,遠離塵囂後所見嘅沿路一地袋鼠屍,已經證明真有其事.為免生意外,我趁天未黑曬加速行車,希望盡快趕入下個小鎮,但正因為心急而架車又只係一架普通七人車,佢忽然失控,衝出車路.我剎那間措手不及,只顧剎車急停,完全冇醒起處身荒漠,就算放行幾百公里亦唔會撞車,根本毋須緊張.天旋地轉.擋風玻璃外,沙塵大作,劇烈晃動.幾秒之內,車終於靜止而未有翻側,我確定平安,隨即著車,好在車仍然行得,而且最重要嘅電源都開到.然而,由於其中一條軚嚴重損耗,陽壽已盡,無法支撐淨低嘅距離,車內又搵唔到換軚工具,我地只好嘗試求救.但遠在野外,電話失去功用,求救根本無門.死返入車,保存精力,疊埋心水等第日經過嘅義人幫手救命,唔係方法,已係唯一方法.
稍作安頓之後,人回復清醒,加上糧水充足,又髮膚無損,慌張其實已經消退,殘餘嘅只得幾乎翻側嘅時候,我所望見嘅畫面.曾經聽過,友人某次深夜歸途搭咗亡命小巴,司機揸車恰眼瞓,害佢同死神擦身而過,於是瞬間諗起早已疏遠嘅故友,又有道聽途說,話千鈞一髮之際真係有近乎迴光反照嘅生前影像快播,但到我人生最接近危難嘅一刻,我嘅投稿只有一片空白.我擔心同行嘅人,第一時間關心佢有冇血流披臉或者半肢斷裂,我驚架車大劑到保險都填唔到,即刻檢查車身車體.呢啲都妥當,其餘都可以慢慢黎,死亡嘅恐懼,未上場竟先策略式撒退.
直至大局已定,籌謀可免,我至體認到自己應該要怕死,於是怕死.怕死其實係近年傷病纏身而新有嘅心境,回想當時年紀小自作悲情過分厭世嘅心態,已經係十年八載前嘅事.自從感應到真係有寥寥可數嘅人需要我生存落去,發覺隨年漸長而有所擁有有所虧欠,加上雨革期間目睹第一世界罕見嘅警察暴力,日日新鮮嘅頭破血流,認真思索自己肯為香港犧牲幾多過後,不留痕嘅生滅對我而言,就變得極其可畏.不論係生命誠可貴,自由價更高,定係死有輕於鴻毛,重於泰山,都不過係來自動盪時代或者名將志士嘅警句壯語,毋須時刻面對生命脆弱嘅人類作自娛之用嘅戲劇獨白——聚光燈以外,三餐不繼嘅人視自由民主如無物,命如草芥者,不辱先不辱身不辱理色不辱辭令亦盡皆其次.或者,瀕死嘅經歷不過同夢一樣,意外嘅細節可以混亂,清醒過後亦毋須深究夢嘅本質,需要嘅只係處理殘留嘅感覺.
意外過後,前往中部嘅路仍然要繼續,國王峽谷同傳說中嘅巨石Uluru亦終於活現眼前.真正壯麗,以任何方式試圖詮譯都顯得多餘,唔需要依靠人工多加修飾嘅形勝,到此一遊已經意滿心足,而其後造訪嘅風之谷亦係一奇.Uluru係當地人所崇拜嘅靈石,信仰之久長,以萬年計.佢地之所以以巨石為尊,係因為佢地認為巨石就係世界嘅中心,而巨石上面嘅風化侵蝕痕跡,更成為佢地嘅宇宙觀入面,偉大神明激鬥過後留低嘅道德指引.即使佢地成個族群嘅領域,連今日嘅澳洲版圖都未曾踏出,直至歐洲白人突入澳洲之前,佢地長久以黎都係一個傲視天下,以中心自居嘅文明,呢種自信,既荒謬又合理.以中國自居,大陸以外皆蠻夷,以中國自居,天神普照大日本,畢竟似曾相識.
大概理解導遊口中嘅歷史之後,我以車代步,繞場一圈,觀摩咗巨石嘅每個角度,又走入佢地嘅天然蓄水池嘗試感受喺乾旱地區發現養活全族嘅水源嗰種原始嘅激動,但所帶走嘅只有無法代入前人領域而生嘅空虛.佢地嘅信仰,至今已經淪為絕對嘅迷信,佢地對環境嘅認知,連現代小學生程度都不如——對大自然心存感激,誠惶誠恐,一言以蔽之,不過係昧於科學.呢種無知,同現代人經受科學理性嘅創傷之後再重新練習嘅謙卑,質雖類同,但已相距千萬年.
我嘗試幻想十八世紀嘅某日,落後於地球其他部分嘅文明點樣交出切合後人臆想嘅反應.佢地未有好似其他人類咁從商貿同戰爭之中逐少逐少發現自己嘅渺小,而係毫無預警,毫無防備,就要同前所未見嘅同類正面交鋒.可以想知,遙望黑船駛入江戶灣嘅日本人都必然比佢地平靜,因為喺一八五三年,日本人至少知道蘭學,知道天外有天,人外有人,更早已經脫離部落生活形態.澳洲中部嘅原住民同世界各地嘅同類其實擁有相近發展軌跡,會運用火,會製造工具,亦有宗教儀式同部落秩序.我再嘗試幻想,唔知幾多萬年前,佢地嘅祖先用咗唔知幾多代人嘅時間,跌跌撞撞行到遠離競爭嘅偏遠大陸,一停低,佢地就因為缺乏激烈競爭而偏離咗一日千里嘅人類史,如同有袋動物一樣喺南半球獨自演化,行唔返入去全球化嘅網絡,到最後終於為世界所遺忘,長矛再尖亦只有資格充當炮灰.當初係打算遺世定居徐圖後計,定係暫避風頭準備東山再起,已經無關世界宏旨.新月地帶已經有主,尼羅河三角洲已經有田,恆河流域已經有兵,而袋狼已經滅絕.
撇除人類所賦予嘅神聖,靈石不過一矗巨石,其實難及國王峽谷同風之谷.但再次到達國家公園外圍,油站附近,異樣目光疑惑而空洞無神,一再掠過,又將人捲入人類學嘅迷宮.黝黑嘅膚色,扁鈍嘅鼻樑,二三手嘅舊衫,一反澳洲印象,喺街頭潦倒徘徊.我從來唔係哀悼物種滅絕,痛恨人類自以為是嘅一類人.我太理解既得利益者可發不可收嘅殘暴,太習慣人為滅絕嘅必然,亦太明白信念信條嘅逾期無效.要仔細,要尊重獨立個體,呢個世界或者有千億種人,但為求便捷,加以整理,呢個世界亦不出三種人.沉思過去,活在當下,展望未來,而其中佔多數嘅係當下之人.流連博物館,摩挲絕種標本然後心痛自責嘅人少,希望地球永為所有物種嘅共同家園,希望世人都會維護唯一宜居行星嘅人亦少.考古嘅極少,訓詁嘅極少,證偽嘅非常少,修補嘅非常少,關心嘅相當少,行動嘅相當少,自覺嘅少,思索嘅少.根本不屑第一種人嘅虛偽,第三種人嘅牽強嘅當下之人.
真正令地球充滿生氣嘅係當下嘅呢幾十億人,係受時代潮湧而向前但假如落後亦無拘嘅人.發達地區,坐辦公室,間中旅行,收信交稅,貧窮地區,浸泡染料之中,間中入城,間中見到外國人,繼續為千里外嘅顧客賣命.殊途同歸,有掙扎,有付出,或者終生都搵唔到好嘅定義,但已學識見好就收.地球之肺嘅千瘡百孔,三代人以後嘅廿二世紀,自我救贖嘅真理所在,通通無關幾十億人嘅眼前生計,亦即偏離幾十億人嘅人生宏旨.見好就收,毋須擔心,更輪唔到人去擔心.見好就收,其說已得自圓,現狀則仍須努力,於是繼續,於是就有俗不可耐嘅遠走他鄉,又有遠走他鄉嘅閒情逸致,最後又有奔走一場更覺意興闌珊嘅凡夫俗子,陷入換湯不換藥嘅日夜張羅,無病呻吟.


text:
先介紹功能LG V10 雖然跟 LG G4 都係用上 1600 萬像素後置鏡頭,同樣係 F1.8 大光圈加 OIS 光學防手震,但其實加了不少功能.最重要係,無論係拍攝相片與短片,都有功能上嘅升級.想知係乜?我係記者會現場,拍了 LG 有關嘅介紹,令大家易明 D.
▲ 今日記者會上都介紹左唔少嘅 LG V10 相機上嘅新功能同特點.
▲ 拍攝功能方面,LG V10 新增用多畫面拍攝,當中嘅多畫面拍係可以一格一格分開不同時間去影,而都可以同時都可以一時間去影都可以,呢個功能真係現今市面上唯一一個可以玩到呢個功能嘅手機.
▲其次,LG V10 都同 LG G4 一樣有影相嘅 M Mode (手動模式),用家可以影相調校感光,快門,色溫甚至可以選擇RAW,拎黎影唔同野都容易地掌握.M Mode 更可以係短片拍攝部份使用!
▲最令人驚喜嘅係 LG V10 配備左 3 個獨立收音咪,同時可以調校拍短片時嘅收音方向,收音聲量大小及降噪選項,呢個功能應該會令到手機拍攝嘅收音會有更好嘅效果.當拍攝時候可以使用耳機即時收聽拍攝嘅音量,從而令到拍攝嘅收音會有更好嘅效果.
▲ 除此之外,仲有一個名叫 Snap Video,呢個功能係咩呢 ? 一講你就會諗起 HTC Zoe,因為呢個功能只係將一段又一段 3 秒鐘嘅片合成一條一分鐘嘅片,而呢一段又一段 3 秒鐘嘅片都可以配合到多重畫面拍攝,直接咁講應該係你可以多重畫面拍攝 / 前鏡 或後鏡咁影左一段又一段 3 秒鐘嘅片去整合.
▲ LG V10 採用左 1600 萬像素光學防手震 OIS 2.0 F1.8 大光圈鏡頭.不過首先講下 LG V10嘅前鏡頭先啦,佢使用左兩組 500 萬像素嘅自拍鏡頭,一個係 80” 標準鏡,另一個係 120” 嘅超廣角鏡,不過要注意一下喺120” 嘅超廣角鏡下,影相會係變形,我都有張相示範一下.
▲ 呢兩張就係 LG V10 用 120” 嘅超廣角鏡下效果,唔係講笑真係好廣角,有 D搞笑唔關事嘅人都入左鏡 (右面).
▲ 不過小心嘅係 120 度廣角係有機會影到相片兩旁都變型,企係旁邊嘅朋友,可能個樣都變埋架.圖中就係用 前置 120 度廣角拍攝,兩旁變型效果,一眼睇得出.
LG V10 拍攝成像挑機 Samsung Galaxy Note 5大家都好想知,LG V10 拍出嘅相片,Keep 唔 Keep 到 LG G4 嘅水準,唔講咁多,不如直接俾大家睇下 LG V10 同埋死敵 Samsung Note 5 影嘅相對比下,大家都係同一個家鄉.
以下相片左邊係 LG V10,右邊係Samsung Galaxy Note 5 都係用自動模式,係日間拍攝
▲在上面測試相可見,兩部機喺日間嘅表現已經睇到有所差別,Note5 在顏色光線都相對 LG V10上感覺貼近現實.暗位嘅地方,大家可以睇到其實 LG V10 喺影相上白平衡一般般,喺地鐵中兩張相,大家可以睇到同 Note5 相比下明顯地睇到 Note 5 顏色相對 LG V10 上較飽和,而睇到 LG V10 有所失真,相反 Note 5 都較貼近即場肉眼睇到顏色,可見 Note5 在顏色控制下有較好嘅表現
以下相片左邊係 LG V10,右邊係Samsung Galaxy Note 5 都係用自動模式,係夜間拍攝
▲ 喺夜拍方面,睇到尾二張相逆光下嘅表現,從相嘅左上角「卓悅」看到,Note 5 逆光下嘅表現好過 LG V10 ,從中睇到 Note 5 顏色還原較好,明顯地睇返到隻字,此外最後一張相睇到 Note 5 喺多光點下都有好嘅表現,較為接近現實,所以喺主鏡頭影相方面 LG V10 似乎敗給 Note 5 手下.
小結今日記者會可見成篇新聞稿大部份嘅內容都係講緊 LG V10 嘅相機,可見 LG 對其定位都係主打影相靚,雖然輸左俾 Note 5 (錄影未試),但喺功能上(廣角自拍,21:9比例嘅攝像)去補返呢項嘅失分,加上新嘅功能嘅實用性都大,而在影相相信可以在軟件控制上可以解決,小弟還是對呢部機有好大期望,希望 Firmware 升級後,效果會更上一層樓.
在文章發佈時, LG V10 定價為 $5698 ,按此看手機詳細規格及最新賣價.
LG V10 發佈會相關文章
LG V10 版主上手! 跑分,屏幕,音質,雙屏幕立即試!
LG V10 相機強項要認識! 即時 PK Note 5 結果你要知
LG V10 香港定價已出,配備有好大驚喜
你問,我答! 16 個你想知嘅 LG V10 Q & A!


text:
(爆房開房攻略)Ovolo 香港仔—五舊水靚海景炮房
除咗喺房啪啪啪外,呢度行幾分鐘就有個海濱花園,可以望下有香港漁港特色嘅風景,仲可以搭街渡或者巴士過海怡啲outlet.(太港女嘅囡囡就唔好帶啦,唔想一頸血的話)
(爆房開房攻略)麗豪酒店—翻啅食囡囡
玩完浴缸同做完床上運動後,我都係想做返啲帶氧運動,天氣咁熱緊係要去游水啦,仲可以叫Yuki帶埋套bikini大晒佢條蛇腰加33C,加上佢又唔識游水要我教,作為撈過Part time救生員嘅我緊係即刻揸住佢條腰慢慢教佢啦,估唔到個池都有165cm深,都可以真係游下水嘅.
(爆房開房攻略)悅來酒店—新女出火記
最近識咗條新女Ceci,樣唔算靚,但係有對白淨長腿,搞到我非常期待幾時先可以同佢玩腳玩返一晚.拍左個幾禮拜拖,Ceci竟然話過幾日佢放假,不如去book晚酒店過下夜,咁我梗係即刻話好啦,今次仲唔機會嚟啦飛雲.呢排手緊,Ceci又唔想去賓館時鐘果啲,於是就平平地揀左呢間悅來酒店,喺荃灣市中心,都幾方便.
(爆房開房攻略)香港數碼港艾美酒店—連有錢佬都去嘅隱世偷情熱點
個浴缸就真係要讚啦!夠晒大,同條女兩個人訓晒落去都非常夠位.我揀酒店房多數都會揀有浴缸嘅,同條女一路浸熱水一路扑野簡直係人生享受,死而無憾.如果有得揀點死,我希望可以喺浴缸度精盡人亡.個浴缸就真係要讚啦!夠晒大,同條女兩個人訓晒落去都非常夠位.我揀酒店房多數都會揀有浴缸嘅,同條女一路浸熱水一路扑野簡直係人生享受,死而無憾.如果有得揀點死,我希望可以喺浴缸度精盡人亡.
(爆房開房攻略)如心艾朗酒店—聖誕前哨戰 + 聖誕揀酒店貼士
本身仲諗住有得同Yuki鴛鴦浴,點知呢度無浴缸啊!唔緊要,照一齊沖返個涼,沖沖下口中豪傑Yuki突然跪低一嘢含住小弟,小弟比溫暖嘅舌頭包住,真係吹到我就嚟爆.我扯返Yuki起身,即刻再嚟多劑,用狗仔後入佢,插到佢不停爽叫.
(爆房開房攻略)香港黃金海岸酒店—隱世爆房性地
酒店另外一邊就係黃金海岸泳灘,我同Yuki食完飯緊係要懶浪漫咁喺海邊散步啦,不過見到有pair情侶脷疊脷咁,再行前少少又有pair好似巢緊嘢咁,最後我都係避免燒春袋,返去繼續同Yuki敦倫.
(爆房開房攻略)如心海景酒店—窮L都book得起嘅五星
浸浴已經成為爆房必做嘅事,有幾多蟻民屋企夠大可以放得落個浴缸呀?:( 如果想同條女浸浴浸得happy啲,可以去Jusco 12蚊店買入浴劑,12蚊已經有幾包.你筆直夠的話,可以豪少少去LUSH買氣泡彈,扮喺水中Nuru massage,浸到㷫合合再來個second round都仲得.
(爆房開房攻略)麗豪酒店—重陽節唔爆房唔通去登高?
上個星期重陽節,難得有日紅日,屋企又唔洗拜山,龜頭感到痕癢的我當然又call咗囡囡出嚟爆房.麗豪其實我都嚟過幾次,貪佢幾百蚊平平哋,啲房又唔差,位置亦不過不失,沙田新城市行十分鐘左右就到.以為公假會貴好多啦,點知都係六舊,即Book啦.上幾次嚟我都係住高級客房,今次靚女Front Desk姐姐將我Upgrade咗做望城門河嘅高級「豪華」客房.
(爆房開房攻略)中環迷你酒店—老蘭地段過夜爆房三舊有找?
入到房即刻明白點解間野叫做迷你酒店,間房真係迷你到爆,完全可以體驗下劏房生活.不過如果你只係為左有張床洩慾,又或者果期手頭緊無乜筆直爆房,咁大家屈就下啦,將貨就價黎講我覺得都OK.
(爆房開房攻略)如心南灣海景酒店—渡個靚假啪啪啪
浴缸!係浴缸呀!有係香港爆開房既,應該都知好多幾百蚊貨色既酒店係無浴缸.呢個浴缸個size都還好,可以同條女攬住鴛鴦戲水.係水度打完一輪茄輪又再度慶合合,沖完涼抹乾個身又訓返上床砌佢幾鑊,好圓滿既一日呀!
女上司臨急臨忙約炮,點算好?
老實講,Man姐都算係公司入面幾照顧我既女上司.佢應該三十頭到.長頭髮,樣唔算特別靚,順眼咁啦.身材就應該冇乜.不過佢勝在腳長,又識著緊身短裙配透肉黑絲黎突顯自己優點,唔似得其他女同事,成日著埋深黑,深紫既Legging,搞到對腳成支煙囪咁.入公司咁耐,我自問對Man姐真係全無非份之想.我都係當佢家姐咁不過,有得……唔通真係……


text:
Day 7: 02/28 (Wed) 晴
阿寒湖 釧路 網走常呂町
早餐:阿寒湖-あかん鶴雅別荘 鄙の座 之 1 泊 2 食
午餐:釧路-和商市場
晚餐:常呂町-民宿 船長の家 之 1 泊 2 食
住:常呂町-民宿 船長の家
訂房方法:經 email 網上預訂之後再直接打電話去 re-confirm (註:email 同電話都要用日文,我呢度有個 Sample fax file 可以 用黎預約,不過 fax 完去之後記得打電話去呀)
一早起身又去左浸溫泉,順便洗頭沖涼(嘻嘻),之後就食早餐,都係去返尋晚果個「食事處」,由返同一個 職員 serve 我地.今朝又係食日式早餐,可以揀白飯或者白粥,不過我地開頭唔明咩白粥個日文,阿職員就解釋左好耐, 形容係點樣整,之後佢問我地識唔識漢字,拎左張寫左中文字o既 menu 比我地睇,逐樣逐樣咁解釋比我地知邊樣醬料係 食咩野用,真係麻煩晒佢 lu ~
食飽飽我地又要出發啦,今日我地去睇釧路丹頂鶴,根據手頭上o既資料,有幾個地方都有丹頂鶴睇,於是我就揀左 最近果個地方:丹頂鶴公園(都要渣差唔多一個鐘頭車呢~),點知....去到....原來係一個公園!本來我係諗住睇野生o既 丹頂鶴,變左..係公園入面,比人困住,係籠入面,人工飼養果 d 丹頂鶴,真係好失望.仲有就係,果度得十幾隻丹頂鶴 咋,其他乜都冇,仲要比入場費,雖然唔多,只係 310 Yen,但係早知係咁我連入都唔入啦.不過,好彩o既就係,果度 竟然有好多野生麻鷹同埋白鴿,所以我地反且係度影左唔少麻鷹o既相呢.
我地係果公園留左大半個鐘之後,大家都諗住走啦,因為真係冇乜野好睇.大家見我咁唔憤氣,又有少少時間,就話不如 渣去另一邊,即係濕原瞭望台果邊,咁我就 check 下要幾遠啦,大約要 45 分鐘車喎,咁我話,如果我地 lunch 唔食鐵板燒, 食壽司飯,就可以偷到 d 時間,咁終於大家就又再出發去搵呢 d 咁典雅o既丹頂鶴啦.
今次我地o既目的地係細岡釧路濕原國立公園o既瞭望台,沿途風景真係好靚,有小橋流水,仲經過火車路軌,我心諗, 一陣回程有時間真係要停低影下相先得.去到果度,停好車拎晒野準備去搵丹頂鶴o既時候,發現去觀望台果條上山小路竟然 比大雪埋沒左!!雖然個路牌話只需 5 分鐘左右就可以上到去,不過果個樣....好似超滑咁..所以最終我地都係放 棄左行上去,就真係好似我黎果時咁諗,回程我地係果 d 河呀,路軌果度影左好多靚相,仲咁o岩有架火車經過添!
跟住我地就返釧路,因為今日要趕搭 1:53pm 開出o既普通列車,去塘路度 轉SL 冬の湿原号返釧路,所以 我就揀左係釧路旁邊o既和商市場o既勝手井做今日o既 lunch 啦, 由於時間o既關係,我地好快咁係個市場度行左一個圈,就揀左一間舖頭,係果度買晒所以o既野,過程真係好似香港買車仔麵咁,仲有好多種刺身揀添.
跟住就好快咁走去火車站啦,好彩去到車站o既時候只係大約 1:38pm,都仲有成 15 分鐘左右先開車,雖然我一早已經 買左 SL o既車票,但係普通果架車我地都仲係要買飛,有時真係越急個人就越做錯野,去到售票機,竟然禁黎禁去都買唔 到飛喎!原來我禁左幾次都禁錯左,好彩後尾都攪掂.跟住入到先,見唔到月台有車喎,但係另一個月台就有架車停左係度, 咁我先諗起,唔知我地果架係邊個月台上車!最後都係問左車站 d 職員,先知原來停係另一個月台果架就係我地要搭o既車, 唯有快快咁走過去啦,咁最後都趕得切上車.
我地去程坐呢架普通o既火車係一架細火車黎o既,大約 20 分鐘到我地就到塘路啦,仲見到 SL 冬の湿原号已經停左係 對面,咁我地就好快咁走左過去,(除左我地,仲有幾個乘客都係咁搭呢),上左 SL 冬の湿原号之後,見佢準備開車o既時 候,發現左我地得返 3 個人!唔見左 Eppie !冇理由喎,我明明見到佢有落車,但係過左幾分鐘都唔見佢o既,而 SL 冬の湿原号 個車長又要開車,我地唯有叫住車長唔好開車住,由細姨走左落去搵去,好彩呢個時候終於見到佢o既身影啦,仲身 水身汗咁走過黎,後尾問佢咩野事,原來佢落車果時搵唔到果張普通車飛,唔鬼知去左邊度,摷左好耐先摷到.跟住 我話佢知,要幾個鐘先有一班車,佢果時先知驚啦~~(今日真係發生好多事故呀!!)
SL 冬の湿原号比我想像都有幾大o既分別,就係..原來佢都行得好快o家,我仲以為呢 d 用煤發動o既蒸汽火車係行得好 慢添,行果唔夠 30 分鐘o既車程入面,我地真係見到一群野生o既鹿夷鹿添!可惜架車行得太快,影唔到佢地囉~
返到 JR 站之後,我地就向另一間民宿出發,佢就係位於常呂町o既 船長の家啦,呢間有乜特別,佢o既賣點是包括係 1 泊 2 食入面o的廿幾道菜式海鮮晚餐,包括:原隻蒸鱈場蟹及毛蟹,鱈場 蟹腳,蟹鍋,蟹肉飯,蟹湯,蟹腳沙律,蒸蠔及烚蠔,燒帶子及芝士帶子,北寄貝,八爪魚,海螺及多款魚類菜式,甜品還有芝 士蛋糕,你話係咪聽落已經落晒口水呀.而佢o既早餐亦都唔弱,差唔多有 10 個菜式,就以魚類為主.佢係一間普通o既旅館, 但係價錢唔貴,而且個環境都幾整潔,入面仲有一個小型o既風呂,不過我地就冇去啦,有一樣要注意o既,就係佢冇開床服務,要 自己舖床o既.
我地去到民宿已經差唔多 7 點,本來諗住 6 點可以去到,但係因為去到 5 點半左右,個天開始好黑,而沿途又冇街燈,但係又要 行山路,所以架架車都開得比較慢,大約係 40km 左右啦,而且去到尾後都好似荒山野嶺咁,係一個住宅區,不過好彩個 GPS 有佢登 記左,所以都唔駛點搵.點知去到 check-in,我地先發覺佢攪錯左我地個 booking ,以後我地係 4 個人 1 間房,淨係預左 1 間房比我地 咋,好彩果間係一間比較大o既房,所以都 ok 啦~
放好行李之後,當然係去食大餐啦,因為我地遲左黎,去到o既時候,其他人都差唔多食晒,所以我地見到有 d 菜式係唔同左, 不過,原隻鱈場蟹及毛蟹就一定有啦,一人有一隻毛蟹,同埋 2 個人有一隻好大o既鱈場蟹!最深刻o既就係..成隻活o既鱈場蟹放落你 面前個大煲果度蒸熟佢,我地一路食緊其他野,一路睇到佢變色同係度掙扎,真係好興奮!
雖然一開始張枱已經放到冇其他位置,但係職員仲一路拎其他野出黎,終於呢一餐我地食左 2 個幾鐘,食到成 10 點半.d 野食唔食 得晒?!咁都要問...當然係...食唔晒啦!好似 d 蟹飯,燒魚,大家都冇乜掂過,差 d 連 d 貴野都食唔晒.到最後,我地仲有 3 隻毛蟹係食唔晒,我提議留返第 2 日食,但係大家都話第 2 日冇時間,reject 左我~真係慘呀!!所以最尾我地淨係食左果 d 毛蟹o既 腳,其他都掉晒 lu,依家諗返起都覺得幾 side !
駕駛資料:


text:
點樣搵DSE geog essay嘅例子?
好多人都問過我呢個問題,今次就同大家再詳細啲講解吓可以點入手搵geog essay嘅例子. 1. 認清essay考核重點 呢個係第一步!你唔知DSE geog essay通常考啲咩係冇可能知道要搵啲咩例子㗎~ 咁我就建議大家可以先睇吓歷屆essay問過啲咩 (不限於DSE).大家冇整理開嘅話可以去我網站 geogaholic.com到睇🔥 除咗參考嗰啲past paper questions之外,你都可以研究埋有咩其他部分有可能係會出現喺essay到,然後就開始上Google到搵例子啦!順帶講埋,例子有分幾種嘅,可以係數據,一件事件 (e.g. tectonic hazards),一個地方 (e.g. 經過urban renewal嗰啲) 等等. 2. 善用DBQ嘅sources 唔好覺得操完啲DBQ,份嘢就冇曬用!其實入面可能會有啲有用個sources,等你唔使上網慢慢搵.你都可以從嗰啲sources入手,然後再上google到深入探討一下,因為啲sources本身應該都冇提供到太多資料俾你. 3. 去教科書到尋吓寶 既然大家都嘥錢買咗教科書,咁就無謂浪費啦.入面應該都有啲例子可以俾你搵倒嘅~ 大家不妨留意吓! 4. 我個網站到都有啲blog posts- 「Geogaholic瞬間知多啲」 我網站嘅blog posts提供咗啲geog essay例子俾大家❤ 有興趣可以直接入geogaholic.com 到search 「essay例子」就可以搵倒相關嘅posts㗎啦!


text:
整天聽人哋話,牙齒蛀到牙神經,即牙齒好痛嘅時候,就不得不杜牙根.咁都係,牙痛唔係病,但痛起來真係摞命.所以有蛀牙就早點補翻都算係最好嘅拯救方式,咁如果冇及時處理,出現咗需要杜牙根嘅情況,咁都要了解下杜牙根過程係點嘅?時間又係需要幾耐?咁樣都會方便自己夾雜時間,既唔耽誤工作,也唔耽誤治療.
杜牙根過程
——杜牙根過程以及時間
第一步:根管預備階段
喺根管預備之前還要進行根管治療術嘅術前評估,髓腔預備和工作長度嘅測定,其次才系根管預備嘅階段.根管預備嘅方法有兩種,根據選擇器械嘅唔同,則有唔同嘅預備方法.做根管治療術嘅根管預備工作,需要強調嘅系,由於根管系統系好復雜嘅,任何器械和任何方法嘅預備都無法達成個根管系統,所以機械預備和化學預備嘅結合非常重要.第一次需要嘅時間可能會长D,一般系半个鐘左右,具體情況需要根據患者個人牙齒,牙周情況而定.
第二步:根管消毒階段
喺杜牙根中,專家建議活髓牙或感染僅限於冠髓嘅患牙可以采用一次法,其他嘅可以行根管封葯.第二次換藥時間會比較短,一般十幾分鐘就可以搞掂,唔需要太耐,但係有些人嘅牙齒有好多牙根,所以有些人換藥嘅時間會比較多次.
第三步:根管充填階段
喺杜牙根中,進行根管填充時,要把握充填時機,一般系喺無自覺症狀,無明顯叩疼,根管內無異味,無滲出,無急性尖周炎症狀即可充填,唔使等到所有症狀消失,也唔一定等待瘺管完全愈合,反復嘅封葯容易對尖周造成更大刺激.充填嘅方法,冷牙膠側方加壓法仍系主流,熱牙膠系未嚟趨勢.最後一次係填充物料,呢個時間同換藥時間差唔多,一般都係十幾分鐘就OK.
以上就係「杜牙根過程係點樣嘅?時間需要幾耐?」嘅具體介紹,如有疑问,可以通过WhatsApp&WeChat+85362169054同我哋嘅專家進行一對一嘅咨詢,提前預約免問診金,免排隊,報銷來回車費同埋打九折優惠.


text:
觀塘半山(Kwun Tong Mid-levels),九巴稱之為康寧/協和/月華(Hong Ning/Hip Wo/Yuet Wah),位於九龍觀塘區,東起秀茂坪,西至康寧道,功樂道,南接觀塘市中心,北壤四順,為觀塘傳統中低密度住宅區,亦有少數公共屋邨及居屋屋苑.
歷史
過去觀塘半山設有兩個巴士總站,分別位於樂意山及月華街.
九巴19線於1975年11月1日開辦,樂意山總站亦隨之而啟用.康利苑入伙後,陸續有小巴路線進駐樂意山.巴士路線受競爭影響,逐步走向衰落,更於1985年1月20日停辦.自此再沒有任何巴士路線以樂意山為總站,只有小巴路線使用.
至於月華街總站則處位於月華街與協和街南端交界,毗鄰觀塘市中心,於1979年4月20日為舒緩觀塘(裕民坊)總站擠擁情況而啟用.觀塘市中心重建計劃2007年啟動,月華街巴士總站於2009年8月9日關閉,所處土地現已建成私人住宅[1].
街道結構
協和街與康寧道為區內主要交通幹道,為此區東西邊界.兩道路均屬南北走向,並於此區北部近基督教聯合醫院交匯.協和街有大量巴士路線及小巴路線途經,大部份為來往秀茂坪及四順.康寧道車流遠較協和街為少,因此環境亦相對恬靜.康寧道只有少量巴士路線途經,亦有數條小巴路線取道,主要為來往牛頭角樂華邨.
月華街及功樂道為兩U狀道路,分別連接協和街及與康寧道.觀塘半山中心地帶位於瑞和街一帶,該處為觀塘區規模最大的菜市場,附近道路縱橫交錯,計有觀塘(崇仁街)總站及觀塘(雲漢街)總站.秀雅道盡頭為基督教聯合醫院,與秀茂坪接壤,醫院內亦設有小巴總站.
巴士站
巴士中途站
以下以九巴命名作準
相關條目
註釋及參考資料
- ↑ 有指九巴211線 (第一代)的月華街總站實際是位處天香街,但據憲報公告,月華街巴士總站於是次調動前近一個月已局部劃為禁區,而1982年公共交通服務詳情表亦指此路線只於往觀塘方向單向繞經天香街,詳見相關條目.


text:
話說呢 Gashion 唔經唔覺都做咗一年幾,其實皓藍一直都好想搞下新意思,嘗試突破下.所以就拍咗一連兩集嘅 Christmas Special 小小小電影 or 片仔比大家睇下.誠意都真係好十足㗎,好睇就當然想你支持下我,比個 like 我或者 comment 下啦,如果唔好睇…. 就唔好意思,浪費咗你兩分鐘,但你就當送個聖誕禮物比我,唔好話比我知,就咁走過就得㗎啦 (XD).第一集就搵嚟 Natalie 同 Daniel 教下大家點樣係屋企利用科技製造一個浪漫聖誕大餐加驚喜啦!
unwire 又唔係咩較你咩烹飪飲食嘅媒體,皓藍緊係唔會教你點樣煮聖誕大餐.不過!我就可以講下點樣利用科技去令到你地嘅聖誕過得浪漫同有情調一點.聖誕節咁多人係街,餐廳嘅聖誕set又貴,不妨考慮下係屋企煮飯仔,或者係出面租時租嘅open kitchen,同你嘅伴侶一齊煮個飯仔啊.
利用 手機+一杯水 製造浪漫情調
想係餐桌上加啲情調,當然可以點蠟燭啊,或者購買市面上嘅電子蠟燭去製造浪漫情調.不過如果想試下新嘢,善用身邊資源(或者係完全買唔切),其實可以就咁用一部電話,加一杯有顏色嘅水,就可以做到不一樣嘅燈光效果.首先,準備一杯有顏色嘅液體.(用有顏色飲品溝水又得,用顏料溝水又得~)然後,開啟電話嘅電筒功能.將杯放係手機(電筒照明方向)上面,就可以有以下呢個效果㗎啦.
2. 利用藍牙喇叭轉換氣氛
聖誕節有無準備禮物先?有你就好彩啦,因為皓藍幫你度咗條好橋點送禮物!(首先… 你要有…. )藍牙喇叭有個特性就係可以遙距控制.事先係餐桌,或者食飯附近位置放好個藍牙喇叭(記得你個藍牙喇叭要on啊!).跟住你就當然要離開果個位置遠啲啦.然後利用手機控制藍芽喇叭,係適當時機,按 “play”,再登場!登登登登!美妙的樂章,伴上載著你心意的聖誕禮物~ 好有氣氛喔!
無錯無錯,你宜家睇緊嘅係 Gashion,所以當然會教埋你點配搭啦~ 我地就一齊嚟睇下 video 入面 Natalie 同 Daniel 嘅造型啊!
For Girls - knit wear 就是實穿!
今年冬季興 knitwear,緊係開心啦!因為保暖啊嗎~ 今年聖誕唔算太凍(掛),所以可以穿上長身嘅 knitwear上衣加上短裙,做個簡單嘅 layering.
唔少的嘅當然要著有跟嘅鞋啦~ 入面可以襯一對中長嘅襪仔,roll 一 roll 佢做個層次感~
另外,都可以戴上帽子~上次gashion就講過畫家帽啦,但其實冷帽都不錯喔.加上可以呼應返 Natalie 整個造型添!
For Him -簡單,唔會錯的 sweater + shirt
呢個 look 真心無死,簡單俐落,我都唔洗多解釋.
雖然話簡單,不過今季都有 hit 嘅顏色可以留意下嘅,就係卡其色啦~ 無論男生好,女生好,駱駝色,卡其色,呢類型大地色系都好受歡迎喔.米色 Sweater 加上 白色襯衫,就係咁簡單.


text:
22 JULY 2015(WED)話說早前係團購買左一個家庭攝影套餐,所以就係上星期我地三口子一齊去影左一輯相,等左一星期之後,終於可以去睇相啦~
坦白講,其實小小豬係影相當日嘅表現都真係唔係咁好,唔合作之餘仲唔多肯笑,所以我都已經打定輸數,依輯相都唔會靚,我仲諗緊.....揀到套餐包嗰12張相都幾難呀!
今日睇返啲相,原來好多都影到小小豬笑得好燦爛,仲要好多三口子嘅都唔錯,攝影師姐姐真係好利害,捕捉到小小豬咁靚表情,所以心諗:大件事....今次一定大出血!
由於之前都已經答應左老公唔會加錢買相,所以我都好肉痛咁左抽抽...右減減,好多差唔多樣嘅都唔要.我睇左都有五轉相,先減到只係18張,最後就都真係減唔落手,靜靜地加多6張.
有件事都要提一提,係我減相過程中,SALES姐姐全程都冇黑面又冇說我買,仲好主動幫我手去作作決擇,真係好少見,所以今日成個過程我都好舒服呀!
好啦...唔講太多,去相啦!
首先就嚟我地三口子LINE親子裝,可能係第一個影,所以小小豬都叫做OK,影出嚟好多都靚呀~
超級鐘意我同小小豬依兩張合照,真係勁勁勁靚呀~
第二個LOOK就係當毛毛遇上薯蛋頭~
攝影師姐姐都好鐘意小小豬依個造型,所以影左好多小小豬個人毛毛照,不過因為張數有限,我都係留返嚟要三口子合照,所以最後忍手放棄,但依一張咁可愛又真係好難捨棄呀~
最後一個LOOK可以話係我最驚喜,因為影嗰時候小小豬都已經"謝"晒,再加上影左好耐,佢嘅耐性都真係冇乜,但俾攝影師姐姐影出嚟係勁CHOK....好型呀~
我地三口子嗰啲都幾好呀~
今次依輯相我真係好鐘意,影得小小豬真係好開心.不過,世事就係咁奇妙,係你完全冇期望嘅時候,就會有啲驚喜俾到你...哈哈哈!


text:
要講“貼地港姐”相信大家都可以諗到系2016年度嘅香港小姐冠軍馮盈盈咗,不過唔睇下佢咁“接地氣”,佢系一個學霸氣港姐.日前佢就出席參加咗《apm放榜前一晚》嘅活動,佢就嘢話當時最終5科考獲4星,一科更加系5星好成績.
佢就話:“放榜前一晚同同學唱K唱通宵,唔停唱同‘星星’有關嘅歌,希望考試可以得到仲星星,不過我大學讀營養學,但都冇做到呢行,有時讀書知識同做野未必有關,人生有好多可能性.”
咁講到馮盈盈,1994年生嘅佢其實入讀營養學系因為細佬患腎炎,病情傷時凈系食青菜同白水煮肉,枕住唔可以出街食飯.細佬從小要嚴格控制飲食,所以馮盈盈自小都覺得健康飲食對自己同屋企人都好重要,所以就立志入讀應該學系,注冊成為營養師,協助細佬同屋企人嘅打理飲食習慣.
直2016年,馮盈盈但參加咗香港小姐嘅競選,自參選以嚟,馮盈盈就一直畀傳媒同公眾視為大熱門,最后都不負眾望一路殺進總決賽,更加一舉奪得咗冠軍嘅寶座,第二年喺馬來西亞參加2017國際中小姐競選都獲得咗季軍嘅好成績.
連隨進入TVB更獲得公司力捧嘅佢,除咗呢,客串《溏心風暴3》嘅Pancy之外,首部正式參演嘅劇集《果欄中的江湖大嫂》就已經系擔任第三女主重要角色陳玉敏(小狼女).雖然演技都等下青澀,但飾演其哥嘅黃嘉樂過生嘅一幕,眼淚噴涌而出,大獲觀眾好評.
(文章最下面有馮盈盈师妹暗示被OUT)
對于師妹喺港姐首輪面試就畀人篩嘅時候,馮盈盈就話:“首先,我睇過我哋真系識嘅,系社交平臺嘅好友,如果佢真系落選,我會短訊安慰佢.其實我自己都勵志故仔!我個樣都可以選到冠軍,都算養返屋呀!”
Like MisshkNews Facebook!不出门也能知天下事~


text:
一秒決定用邊種印刷技術
大家有冇發現,當你地準備好設計既時候,好多時都唔肯定應該用邊一種印刷技術先可以配合到你地既衣服設計或者班衫,又或者睇完我地既印刷技術頁,都唔太肯定應該用邊一個方法先可行,又或者揀好方法但係職員同你講依個方法唔太適合你既衫呢?
係依篇文章,我地會用圖案係唔係實色依一個籣單既指標黎判斷你地既圖案設計係適合邊一個印刷技術.你可能會問,點樣既圖案先算係實色呢?答案好簡單,就係你既圖案既色係唔係可以確實咁樣數到係幾多隻色,不過要記住,漸變既顏色唔可以當係2個色,因為係漸變既過程入面係有多到你用肉眼數唔到既色係入面.
實色的印衫技術
1.絲網印刷
絲網印刷既原理就為圖案入面既每一個顏色開一個絲印既網版,然後再掃番相應既絲印印漿係唔同既網版上面,從而印出一個多色既圖案.心水清既讀者應該可以發現跟據以上既講法,如果一啲漸變色既圖案係溝唔到一啲漸變色既印漿出黎印落件衫上面,所以我地先張佢地歸類為實色既印衫技術.
2.刺繡/繡章
無論係普通既刺繡,繡章,貼布繡或者係其他既刺繡技術,如果要用到刺繡既話,我地會首先進跟據圖案設計進行打帶既程序,讀者們都可以張佢理解為好似絲網印既開網版,打完帶之後我地會選番相對既線進行刺繡.當然,係印刷多於一種顏色既圖案係會用到唔同顏色既線,但係現時係市面上係唔會搵到漸變色既線,所以刺繡既話都係適用係實色既圖案上面.
非實色的印衫技術
1.燙畫/柯式燙畫
燙畫可以應用既圖案十分廣泛,我地會首先張需要印刷既圖案打印落去一張燙畫紙,原理同用影印機一樣,打印係燙畫紙上面既圖案係冇顏色上既限制,無論係單一個色或者係無限咁多個色做法都係大同小異,印好圖案係燙畫紙之後我地就會直接張燙畫紙用熱燙機印上係衫到,所以要印漸變色既圖案既話大家都可以考慮用燙畫.
2. 熱昇華
相信大家對於熱昇華依個字一啲都唔陌生,依個技術好多時都會用係運動波衫上面,大家係街見到一啲成件都花碌碌既波衫或者係成件衫都有一個好靚既漸變色底圖都係用熱昇華印刷,熱昇華既原理就係首先張衫既顏色,底圖同埋需要印既圖案都一次過印落去一個媒介上面,然後再張圖案印去布上面,印係上面既圖案摸落去係唔會有特別既手感,但係熱昇華既方法只可以用係聚脂纖維既運動布料上面,想揀熱昇華既朋友仔需要注意一下.
3. 數碼打印
大家可以張數碼打印想像成我地一般既彩色打印機印圖案落紙一樣,當我地係電腦製作好圖案之後,透過衣服印刷專用既數碼機就可以張圖案直接打印係衫上面,用數碼打印印既衫摸上手會比較細緻,同時都唔會影響到衣服既透氣功能.比較常應用係數碼打印既圖案有潑墨,水彩圖案等等色彩繽紛既圖案設計.
4.絲印油墨
絲印油墨係絲印既其中一種,可用係印刷多色或漸變色圖案,但係用既漿同埋實際既做法都同一般既絲網印刷唔同.師傅先按照CMYK同埋白色來開版,然後再按照需要印刷既圖案黎做調整同埋印刷,出到黎既效果會好似數碼打印相約.這技術可以印刷漸變色既圖案同時唔影響衣服既手感同透氣程度,不過,絲印油墨有起訂量,一般最少100件起.


text:
欣澳站
欣澳站(粵拼:jan1 ou3 zaam6;英文:Sunny Bay Station)係一個港鐵站,喺香港新界大嶼山東北嘅陰澳打水灣填海區,2005年6月1日啟用,早迪士尼綫同香港迪士尼樂園3個半月.呢個站設有一個島式月台同埋一個側式月台,本站亦係港鐵第一個設有月台閘門嘅車站.
車站結構[編輯]
車站樓層[編輯]
車站大堂[編輯]
由於欣澳站只係一個轉車站,車站大堂除咗設有一個客務中心,售票機,增值機,八達通查閱機同幾部出入閘機外,並冇任何設施,因此車站大堂好細,站內並冇任何車站商店,只係喺1號月台與3號月台之間設有恒生銀行同埋中銀香港嘅自動櫃員機,以及喺月台兩邊設置廁所方便去香港迪士尼樂園嘅乘客使用.該站亦係前地鐵市區綫系統中,第一個設有閘內洗手間嘅車站.
車站月台[編輯]
欣澳站設有一個島式月台同埋一個側式月台,2號月台係側式月台,同車站大堂同出口相連,畀東涌綫往香港方向嘅列車使用.
1號同埋3號月台則共用同一個島式月台,1號月台畀東涌綫往東涌方向嘅列車使用,3號月台畀迪士尼綫往迪士尼方向嘅列車使用,該月台主要係東涌綫乘客轉迪士尼綫列車去香港迪士尼樂園.
而響欣澳站中間,設有2個後備島式月台,叫做欣澳應急月台(前稱陰澳應急月台),淨係畀東涌綫同機場快綫喺緊急事故時疏散乘客之用.
機場快綫路軌同東涌綫路軌分開,呢個設計嘅原意係畀東涌綫列車喺欣澳站停站嗰陣,畀機場快綫嘅列車超越.但係機場快綫列車通常喺接近欣澳站時減速,甚至喺欣澳站入面嘅路軌短暫停留,等東涌綫列車駛走.
由於欣澳站中間係緊急月台,東涌綫同機場快綫嘅路軌,因此設有月台行人天橋連接1,3號月台同2號月台,方便乘客由迪士尼綫轉東涌綫返市區.
欣澳站屬於開放式設計,月台冇冷氣,月台上得幾部涼風機降溫,因此夏天非常炎熱,而落雨更會有雨水由天幕同地面之間嘅空隙隨風飄入.另外,由於該站用開放式設計,不適宜安裝月台幕門,所以起嗰陣改用高度較低嘅月台閘門,令欣澳站成為全港首個採用月台閘門嘅鐵路車站,呢種月台閘門嘅高度大約係其他港鐵站幕門嘅一半(約1.5米).而為咗遷就迪士尼綫嘅列車設計,迪士尼綫嘅閘門矮東涌綫嘅大約1米.
車站出口[編輯]
欣澳站淨係整咗一個出入口,通往欣澳站公共運輸交匯處.呢個公共運輸交匯處原本設計喺緊急嗰時用,而家用嚟作往返愉景灣專線巴士嘅車站.
- A - 公共運輸交匯處
鄰接車站[編輯]
接駁交通[編輯]
愉景灣嘅管理組織香港興業開辦往來愉景灣,經愉景灣隧道,去欣澳站嘅專線巴士服務,編號為DB03R,於2005年9月17號投入服務,服務時間為每日0645-0115,欣澳站同東涌站一齊成為往來愉景灣嘅中轉車站.
大嶼山北部對外巴士線B5,由城巴營辦,來往港珠澳大橋香港口岸及欣澳站,經順朗路,北大嶼山公路及竹篙灣公路,部分班次亦繞經迪士尼樂園,乃配合港珠澳大橋啟用而開辦嘅接駁路線之一.
利用狀況[編輯]
由於欣澳站附近冇任何民居或旅遊設施,喺香港迪士尼樂園開幕同愉景灣接駁巴士通車之前,該站曾經幾乎無人用.而由於北大嶼山公路旁邊一段嘅機場鐵路係開放式路段,係睇車嘅好地方,所以吸引咗唔少鐵路迷利用欣澳站前往附近去影來往嘅列車.港珠澳大橋口岸接駁路線B5投入服務之後,都多咗人喺本站轉乘B5來往港九新界各區同港珠澳大橋.
車站歷史[編輯]
西部外走廊[編輯]
前港英政府落實興建香港迪士尼樂園度假區同迪士尼綫之前,早喺1989年《機場及海港發展計劃》曾倡議喺陰澳及竹篙灣起新貨櫃碼頭,新港澳碼頭及新鐵路西部外走廊,以配合香港國際機場搬去赤鱲角及發展大嶼山.
當時政府建議西部外走廊在陰澳設站,以便與機場快綫交匯,形成一個完善鐵路網絡,因此在機場快綫興建初期,早已在陰澳決定興建一個車站.後因政府將西部走廊(現為西鐵綫)嘅營運權交畀九廣鐵路,加上中西區青洲填海計劃否決及新貨櫃碼頭決定喺青衣島興建,使有關計劃一直擱置至今.
車站命名[編輯]
規劃初期,本站用當地「陰澳」做車站名稱,即陰澳站,由於迪士尼公司及離島區議會認為陰澳嘅「陰」字未能配合迪士尼嘅歡樂形象,因此迪士尼公司及旅遊事務專員向香港政府地政總署及地鐵公司要求將陰澳打水灣地區及車站名稱改做「欣澳」,以配合迪士尼樂園開心歡欣嘅形象.
地政專員經過區議會諮詢後,決定批准是次變更,更於2003年刊登喺香港憲報內.因此地鐵公司將車站正式命名做欣澳站(英文名稱由Yam O Station改做Sunny Bay Station),寓意一個充滿陽光與歡欣嘅地方.後來,地鐵公司又於2006年1月1日將原有嘅「陰澳應急月台」易名做「欣澳應急月台」.
呢次改名並引起部分市民及學者反對,認為呢次改名做欣澳係錯誤理解陰澳嘅原意,更以外國文化取替咗本地文化.


text:
統計學係科學,唔會呃人.會呃人同誤導人既,其實往往係人自己.
統計學既基礎之一,就係機會率,或然率.係想就一D未知既事件,作出一些合理既推斷,甚至係預測.留意,機會率往往都係0同埋1之間,但係如果我地知道一樣野係必然發生,或者必然唔會發生,我地根本就無需要作出任何既預測.所以我首先想講既就係,世人往往以為,統計學一大堆數,搞左好多複雜野,就代表準.但統計學入面,其實無準既概念.統計學往往都為自己會出錯,留有一線.果個亦係或然率,不論幾細都好,佢都會存在,如果唔係就唔駛預測了.
所以,好多時候都會有人自以為做左一D統計模型,曬下個CONFIDENCE INTERVAL或者係P-VALUE,就自以為自己「證明」左一D假說(HYPOTHESIS).但大部份人其實都唔知究竟呢堆統計數字係咩,就亂咁用,或者但求識查表搵到粒數就算,對背後既詮釋完全不求甚解.咩你以為佢地真係代表有95%肯定你呢ROUND做既野係岩,或者我求緊既數值,就正正係計出黎個信任框框入面,咁咩?大錯特錯喇.如果你真係有咁既諗法,就快D返去讀STAT101囉,不得有誤~
統計學其實永遠都「證明」唔到D咩.數學就有證明,統計學無證明,只有事後評估.到件事真係發生左(或者無發生),再講番個機會率,亦無意義.例如有太空站墜落地球,會有科學家話打中人既概率只係有幾千萬分之一.但如果真係打中左人,個人死左,而太空站亦理應為意外付上責任.六合彩中獎既機率亦都低至一千四百萬分之一,但個POOL夠大,多人去投注,亦總會有人中,中左既PAYOFF,就係發達,改變左果個人既一生.
所以,就算當初估既機會率好低,又點?事前既推算,係不考慮到往後真係發生既結果同影響.地鐵亦常標榜自己既班次正常時間有99.99%,但係就代表佢可以將果0.01%放置不管?一但有延誤,隨時有幾多個人既旅程會受阻?會有幾多個人會因此改變左佢地既一生?
樣樣同生活有切身關係既野,都可能牽涉統計調查,民意調查等等.即係通通都有俾人亂咁舞既危險.講下講下,與其叫D幼稚園生去學骨頭名咁超現實,不如直接學統計仲好.可為社會掃盲,功德無量.


text:
尖沙嘴
座標: 22°17′52″N 114°10′20″E / 22.297810°N 114.172283°E
尖沙嘴(粵拼:zim1 saa1 zeoi2;英文:Tsim Sha Tsui),因「嘴」「咀」同音,所以又會寫做尖沙咀,係香港九龍半島南面嘅一個地方.今時今日係市區商業同旅遊地區.香港好多大型文化設施都係起喺呢個區.原尖沙嘴只係舊水警總部凸出來一個山仔,未填海之前三面都係海,周圍有沙灘.尖沙嘴係以前係貨運中轉站,貨物都經尖沙嘴運過對面海,又或者運出口.古代呢度曾經係運香樹產品,有香埗頭(hoeng1 bou6 tau4*2)之稱.今時今日尖沙嘴已經係九龍主要商業區之一,好多公司都有寫字樓響呢區.尖沙嘴亦係旅遊區,有好多世界各地唔同人出出入入.其中近彌敦道重慶大廈有各色人種逗留而出名.
地名改
尖沙嘴嘅嘴,地理上係伸出水面嘅一塊地,好似雀仔個嘴突出來咁.而尖沙嘴個嘴就正正佢對住香港島中環一帶,隔住維多利亞港.
民間人士為咗貪方便,就用咗同音字咀嚼個咀代替個嘴字,咁就有尖沙咀個寫法.呢個寫法響尖沙咀站起好之後就漸漸流行.呢家香港啲後生仔女好多時都會稱呼尖沙嘴做「老尖」或者「尖嘴」.
史改
尖沙嘴最早響大明時《粵大記》裏面記載.因為尖沙嘴相對於以前省城廣州,位置比較偏,亦都唔係城,所以唔會有好多記載.饒宗頤響佢篇港九前代考古雜錄,就講話粵大記圖上嘅尖沙嘴係一條村.新安縣志亦都有尖沙頭呢條村名.呢條村到咗英國人發展尖沙嘴先至消失.
不過響英國文獻1863年地圖上面,尖沙嘴係舊水警總部嗰個尖,尖後面一直到今日九龍公園都係山.另一邊係今日天文台山.而個尖東面突出座山仔,即係今日嘅大包米.而大包米到天文台山之間嘅漆咸道,就係當時嘅海皮沙灘.而呢個尖同大包米係夾住個灘,叫尖沙嘴灣,或就咁叫沙嘴灣.而嗰三座山之間都係田.田裏面近大包米有尖沙頭呢條村,近天文台山海皮有尖沙圍.
大明同大清指尖沙嘴對出海面做中門,因為呢度比起其他兩邊窄,好似個海峽咁.之所以叫中,就係佢東面有鯉魚門,西面有急水門(今日汲水門),啱啱響中間.
響大清割讓九龍畀英國之前,呢度個地方都有幾條村.新界運來嘅香木會集合到尖沙嘴運出口.另有一個講法係會再運到香港島石排灣先出口.所以,呢度就有另一個名叫香埗頭.
英人來華改
1839年,英國海軍軍人響尖沙嘴打死村民林維喜.清政府要求交人,不過英方拒絕要求.呢個亦都係引發第一次鴉片戰爭嘅開端.同年戰爭爆發,英國人想攻入九龍半島,不過畀響官涌同尖沙嘴兩個炮台嘅守軍頂住.
1860年,英國得到九龍半島,就開始點去規劃呢塊地方.1884年,香港天文台就起響天文台山.1888年,天星小輪就開始行中環到尖沙嘴呢條航綫,之後尖沙嘴就一直好繁榮.初頭尖沙嘴好多地方都只係畀西人住.去到20世紀初,唐人先入呢區住.而西人就搬去高嘅地方住.所以原本西人屋因為多華人響度,拆得就拆,起高啲密啲容納多啲人.響海邊全部都係碼頭貨倉.呢個時候,尖沙嘴發展都係麼地同埋遮打兩位商人做主力.
尖沙咀原本嘅海岸線大約嚮梳士巴利道,漆咸道附近.嗰度原本有兩個平行嘅海角:九龍角(Kowloon Point)同黑頭角(又叫做大包米).兩個海角之間重有一個小海灣.當九龍半島割讓畀英國之後就開始填咗西面嘅海旁做海運.
去到1910年10月1號,九廣鐵路英段就再始行.不過響尖沙嘴嘅九龍總站就要到1913年到1915年先搞掂.成個站都係起響填地,塊地就響原尖沙嘴,即係舊水警總部同埋大包米之間同埋對出.同條鐵路一齊起嘅重有漆咸道,同條鐵路拍住來行.當時都有紅磡火車站,不過就喺槍會山兵房,響正同柯士甸道交界位.另一條路梳利士巴利道(今日梳士巴利道)都喺差唔多時期起好.而總站入啲嘅新填地,1928年就起咗尖沙嘴一大地標,半島酒店.
九龍車站響1975年搬去紅磡,即係今日嘅紅磡站.路軌月台乜鬼都拆晒,淨返今日另一個地標,尖沙嘴鐘樓.淨低塊地就起咗香港太空館同埋香港文化中心,重有新世界中心.


text:
(唔好太老定)點解要額外裝防毒?電話內置防毒唔夠咩?
「今時今日駛鬼裝防毒軟件咩?靠電腦/電話系統內置嘅防毒功能都夠做啦!」唔知你身邊係咪總有一兩個朋友係咁諗,不過唔好咁老定,正如香港人喺一個月之間,差唔多人人都要裝 VPN 傍身嘅時候,你就知道,網絡安全係愈謹慎愈好,想知點解明明本身有防毒系統,都要再裝防毒軟件同 VPN ?就等著名 I.T 雜誌 PC Magazine 嘅網絡安全分析師 Neil J. Rubenking 話過你知.
Window 篇——釣魚電郵,虛假網站表現麻麻
Windows 機本身都內置 Microsoft 防毒系統 Windows Defender Story,早期嚟講,Windows Defender Story 可以話係幾「流」架,喺一啲安全測試中,佢有啲評分只係得0分,不過都已經係幾年前嘅事,而家套系統逐漸有改善,而系統亦都會配合埋防火牆等保安功能防毒,亦可以稱為 Microsoft Windows Defender Security Center .不過就算點改都好,佢地喺釣魚郵件,虛假網站呢方面嘅保安仲係好麻麻,對網站嘅防禦亦都只限於 Microsoft 自家瀏覽器,如果係用 Chrome 或者 Firefox 呢,Sorry 啦,防護力可以話係 0.所以 Windows Defender Story 頂盡只可以當 plan B,你一樣需要第三方軟件,為你嘅電腦提供更全面嘅保障.
Google Play Protect 篇——可能將安全軟件分辨爲有毒軟件
講講 Google Play Store ,如果一發現惡意軟件嘅存在,就會「即刻」將佢下架,不過要知道,Play Store 嘅審查門檻同過程無 Apple App Store 咁嚴謹,所以惡意程式係有機可乘,喺 Play Store 未發現有問題之前,你手機一樣會有機會中招.Google Play Protect 係 Android 機內置嘅防毒系統,根據一啲評測結果,佢嘅防護程度可以話相當弱雞.著名嘅電腦安全測試機構 AV-Comparatives 就做過測試,發現 Play Protect 比其他 9 種防毒軟件,有更大機會錯誤將安全軟件分辨為有毒軟件.而另一份報告亦顯示,喺一系列防毒軟件之中,當其他樣本都拎到接近滿分嘅時候,Play Protect 係防禦同易用程度,都係得 0 分.以上理由都證明咗 Play Protect 係唔夠保護性,一定要額外再裝防毒程式.
macOS 篇——兩道防線,較爲有保證
Apple 產品專用嘅 macOS 系統一向俾人感覺好安全,尤其係 App Store,相信大家都聽講過佢安全審查有幾嚴格,除非你用「其他方法」去下載程式,否則,安全程度都好有保證, 加上 macOS 仲有兩道防線,分別係 Gatekeeper 同 Catalina,都係好有效嘅保護機制,令到程式與程式之間有道屏障,無咁易俾惡意軟件一下子偷取個人資料.雖然係咁,我地之前都介紹過,有啲惡意程式都係專攻 macOS 系統,一樣會有風險,想穩陣啲?都係裝返 macOS 相容嘅防毒軟件就安心晒啦.
唔想錯過熱門網絡保安消息,請即訂閱 wepro180 電子周報:https://bit.ly/2ZcCi9J


text:
我係第一次食 避孕丸架 食左係幾多日可以係入面射沒事架 有無人幫我呀 講比我知呀?
-
yoyo last edited by
-
csls0518 last edited by
我諗最少應該要 1 個星期o卦
-
YOYO last edited by
唉 我都沒睇到呀 好怕呀 我男朋友射左係入面呀
-
xx last edited by
駛唔駛咁急射呀?
叫佢忍下啦
不如你食事後丸啦...
-
YOYO last edited by
吾怕架 食事後丸??
-
XX last edited by
叫佢唔好呀..邊個話唔怕
-
csls0518 last edited by
以我所知要唔知係咪 24 小時定 3 日內
-
ChicMan last edited by
避孕丸 由停經個日開始食, 有 21粒ge話, 就食完之後停7日, 再開始另一排.
28粒個隻ge話就唔洗停食.食完 28粒之後再食另一排, 如此類推.
避孕丸係開始食ge頭一個月, 係"無"避孕效果ge.
-
stellaa last edited by
食事後會安全d 既~
下次要小心啦~
-
aka last edited by
就算係你有食,
你都要佢用 domdom, 雙重保障
-
ken6969 last edited by
at least 1 month


text:
來自以色列嘅高端沐浴產品專門店Sabon,帶來極之滋潤嘅香薰沐浴,身體護理產品.Sabon一早已經喺美國紐約,日本獲得廣大支持,Sabon香港位於海港城嘅店舖,引入品牌非常著名嘅沐浴磨砂油,傳說中,只要使用幾次,就會令你嘅皮膚越洗越滑,滑不溜手!甚至有女性網友表示,由於身體變得非常可愛光滑,散發着迷人芬芳香味,男朋友都親近咗!
今次就會同大家講解一下,接近$500蚊一樽沐浴產品,究竟有咩咁特別?(本文是自費評論,沒有收到任何試用或贊助)
由以色列,到紐約市,再到香港:純橄欖油產品
發源地以色列嘅Sabon,喺美國嘅New York City都有一定名氣.係當地都被視為高端嘅洗澡品牌.
Sabon喺世界各地嘅靚人圈,都得到唔少嘅支持.包括左羅馬,阿姆斯特丹,紐約,東京.
今次Sabon嚟到香港,帶來品牌著名嘅沐浴磨砂,香薰,沐浴油,令到以色列橄欖油去到你嘅浴室,令到你隨時隨地都可以享受得到旅遊級嘅呵護.
無論係世界各地,Sabon都有一個特色,就會會係分店裏面,設立一個洗手井.人客可以親身體驗各種嘅柔膚產品,包括沐浴鹽,沐浴油.
Sabon香港,同世界各地每一間Sabon分店,都會有一個水井,叫做幸福井,wishing well.Sabon香港貫徹着呢個品牌嘅特色,令到客人可以親身體驗香皂,磨砂,及由天然純橄欖油造成嘅沐浴產品.圖中嘅水井,真係有活水出嚟架!
Sabon品牌最出名嘅,就係使用沐浴產品後,會令到皮膚非常之潤滑.
對於一啲經常行街,購買美容護膚,瘦身,沐浴產品嘅人,叫做見識過唔同嘅奢侈品品牌,就唔會咁容易被吸引到.
Sabon,當我親身體驗之後,就發現佢嘅沐浴產品真係好好用,超乎想像咁潤滑!
產品有出乎意料嘅潤滑效果,主要係因為橄欖油成份.
Sabon產品之所以質感上有咁大嘅不同之處,就係因為佢大量使用純橄欖油,鱷梨,荷荷巴油,同小麥胚芽油.
品牌最出名嘅產品就係磨砂系列,試過一次之後,就會知道佢有幾犀利咁,死皮都會被抹走!
Sabon沐浴油嘅天然成份,會喺皮膚上形成一層保護膜,唔會好似一般廉價沖涼液咁樣越洗越乾旱.配合品牌唔同產品嘅獨特香味,就會令你有被呵護嘅尊寵感覺.成分適合係乾燥嘅秋冬季節使用,令到你每日沖完涼都有種滋潤,安穩,滑溜的感覺.Sabon香薰產品有種奢華感,唔多唔少係因為佢哋大量使用,「死海」嘅礦物海鹽.
Sabon系列有幾個特色嘅香薰系列,分別係「廣藿香薰衣草香草」,「玫瑰花茶」,「黃金鳶尾花」,「薑橙」.
香味配搭,都係出邊搵唔到.比較特別!
同其他嘅高級個人護理品牌一樣,佢都會有一啲優惠價錢出售嘅禮盒,通常價錢由$300幾蚊到$2000不等.
如果淨係講好唔好用,我會覺得Sabon係幾好用.但係,我唔會建議你去香港零售店購買.
因為香港Sabon,相比起海外店舖,價錢實在太貴,簡直係暴利!
價錢暴利到,即使你喺網上郵購,包埋運費,由美國送到香港,價錢都仲平$100 !
唔想俾人掠水,就快啲學下點樣可以平平地享受Sabon!
香港買Sabon之前一定要睇!
如果你要去香港專門店買Sabon,我會勸你先睇埋下面,再作決定.
無可否認,Sabon呢個品牌引入香港之後,迅即成為大家追捧嘅對象!的確,講開高質素嘅洗澡用品,Sabon質素係好好.
但係如果你暫時仲未有購買Sabon身體護理品嘅習慣,我就奉勸你,暫時唔好買住!有兩個原因:
第一個原因:優質產品會上癮!
因為Sabon呢啲咁優質嘅產品,係會上癮!而且會令你越買越多,不能自制!好多野真係返唔到轉頭.如果用開一啲高級嘅洗浴產品,就會俾佢嘅質感,香味,功效完全吸引着,用完之後,都只會買返同一層次嘅沐浴,身體護理產品.
第二個原因:Sabon海外網購,水貨店平得多
Sabon香港專門店個價錢真係好貴,簡單來講,就以佢嘅皇牌系列rose tea沐浴磨砂鹽作為例子,香港就要$420.水貨店代購,美國網購,包括郵費,都只係需要$340.
你可以自己上Amazon睇下,有佢官方專門店出售嘅產品!價錢肯定平過香港好多!
(Sabon Rose Tea body scrub,Amazon賣US$33,加$9.6美金運費,約$340港幣,送上你屋企.專門店賣$420港幣,仲要自己拎)
(Amazon Sabon Shop網上購物產品包裝良好,即使經過空運美國送來香港,也沒有出現漏水現象)
香港Sabon海港城分店出售嘅產品,包括左沖涼油,hand cream,香薰蠟燭等等……基本上都可以喺美國總店,經網上購買得到.價錢,都會比香港平!就算計埋郵費,都仲有着數.
佢哋嘅香港代理Fairton,真係Mark得太貴!
其實一般嘅情況之下,如果價錢只係差少少,好多人都會寧願去專門店購買.但係由於今次實在相差太多.
講個好消息比大家知,而家有啲水貨化妝品店網購,例如「天凝」,「天麗」,都已經有供應Sabon嘅沐浴磨砂鹽同埋沐浴油.喺香港水貨店買Sabon,就方便好多,仲要平好多!
無可否認,Sabon產品獨有嘅滑溜感,同埋華麗嘅中世紀包裝,配合濃郁芬芳嘅玫瑰茶香味,配合閃亮鹽,真係一個極致嘅沖涼體驗!而家教識你點樣可以平價買到優質嘅產品,大家都可以試吓搵下.
我並唔係要大家只係網購,完全唔去專門店.其實我都覺得你可以去下Sabon香港專門店,因為專門店可以試用,試用到啱為止.所以如果你唔介意比多一百幾十,專門店都有佢可取嘅地方.佢可以俾你研究一下,乜嘢產品最適合你嘅肌膚!而且,佢有禮合,如果你買禮合,就會反而着數.我大力推薦!


text:
Highlighted posts
All posts
Outward Bound:無論風浪幾大都撐住你
撰文:Wantedly編集部對上一次訪問Outward Bound已經係上年年尾嘅事,上回講到因為疫情影響,所以一班instructor都冇得帶班.咦,咁點解仲請新一批instructor trainee嘅?人才發展部主管阿平就話,其實大家都餓咗好耐:「上年因為Covid,大家都困喺香港冇得去旅行,變相多咗好多人接觸戶外運動,好似行山,爬艇等等.再加上小朋友上年又冇得返學,所以啲家長就更加想帶佢哋入嚟放電,體驗吓『另類』嘅教學.」原來香港人對外展訓練有咁大需求,唔怪得今年都keep住請人啦.咁呢一年Outward Bound又係點樣面對疫情嘅影響呢?阿平就苦笑:「上年開到嘅班真係十隻手指...
Outward Bound:完美示範咩叫「生命影響生命」!
撰文:Wantedly編集部如果大家有睇過上年筆者同Outward Bound做嘅訪問,就會發現呢幾位年輕人已經成長咗唔少,而喺肺炎肆虐嘅情況下,基本上大部份外展課程都停哂,咁究竟呢班Outdoor Instructor嘅日子又點過呢?▲(文末有彩蛋,記得睇到最後呀~) ▲(左至右)2019年入職嘅三位:Rocky,Peter,Kaycee肺炎下的Outward Bound雖然疫情令佢哋冇班帶(但係本地旅行團又可以30個人㗎喎),但佢哋大部分時間都依然留喺Outward Bound個campsite,究竟有咩做呢?Peter就話:「吓,好多嘢做㗎喎,拎隻獨木舟出去3日2夜呀,潛水,行山,...
(Outward Bound一日苦行計劃)③ 原來Outdoor Instructor最重要唔係outdoor skills?
撰文:Wantedly編集部當體驗完野外攀石之後,大家都趕住去食lunch準備划艇去第二個島,而筆者當然唔會放過呢段時間,即刻去捉住兩位教練——Shaik同Jacki去傾吓偈,幫大家「八」吓如果想做一個Outdoor Instructor要有啲咩條件呀嘛. ▲Shaik(圖左),Jacki(圖右)當筆者諗住要成為一個Outdoor Instructor嘅話,最緊要一定係有運動細胞啦,點知兩位都擰哂頭,Jacki就咁講:「其實要做一個Outdoor Instructor最緊要嘅係soft skills同態度,例如係責任心,同理心,耐性等等,因為呢啲特質先會決定到你適唔適合去帶班啟發人.」S...
(Outward Bound一日苦行計劃)② Outdoor Instructor =《Man vs. Wild》?
✨ 嚟到都係想搵份好工姐,即刻click呢度睇吓有咩啱你啦!✨撰文:Wantedly編集部終於嚟到「苦行日」,筆者天未光就起身出門口,目的就係為咗同一班trainee去經歷一日完整嘅訓練,實行同甘共苦!而今日係呢14日Instructor Development Course嘅第12日,即係班trainee嘅考驗其實已經差唔多去到尾聲.喺Outward Bound出發,坐快艇大約20分鐘左右就去到佢哋身處嘅吊鐘洲,兩位Wantedly「苦行僧」Lincoln同Tiffany當然好興奮咁落船啦,結果…… ▲結果筆者落船一個唔小心,對鞋就入哂水……然後仲要著咗成日(盡情笑啦……)返返正題先,...
(Outward Bound一日苦行計劃)① 苦行前傳:其實咩係Outdoor Instructor?
撰文:Wantedly編集部相信有follow開Wantedly嘅大家,都知道Outward Bound一直都用Wantedly去請Outdoor Instructor.筆者就諗:與其每次都講佢哋嘅「100日訓練」,點解唔講吓成為被選中嘅小孩之前嘅「14日考驗」呢?於是乎,筆者就捉咗兩位同事 ── Lincoln同Tiffany去實行呢個「一日苦行計劃」,等大家以第一身視角去睇吓究竟Outward Bound呢14日嘅Instructor Development Course有幾甘!畀少少背景大家先,Outward Bound為咗發掘有潛質既trainee進入之後嘅training co...
(Outward Bound 50週年鉅獻)連老公老婆都幫你搵埋!?一間改變你一世嘅公司!
撰文:Wantedly編集部如果大家有睇過Outward Bound之前嘅訪問,相信對佢哋一啲都唔會陌生.適逢下年係佢哋喺香港成立50週年,今次佢哋就請咗一班「前朝元老」同筆者傾吓偈,講講當年嘅辛酸史! ▲咁多位前輩喺Outward Bound「浸」完之後,都撈得好掂咁喎!「做10年都唔後悔!」筆者見Outward Bound個campsite有好山好水之餘,又可以帶班inspire到人,入黎做都應該幾有意義同幾寫意呀,但一班前輩就話「返工邊有咁浪漫㗎!」喺度做過5年嘅Norman諗返啱啱入職嗰陣:「以前邊有而家咁完善呀,又有training school,個senior又會帶住你教班之...
(100日訓練實況)一份會令你笑成「咁」嘅工
撰文:Wantedly編集部唔知大家有冇以下呢個想法,就係出咗嚟返工之後,已經好少嘢會令你覺得好有衝勁.但當筆者去完Outward Bound,訪問完呢幾個進行緊「100日訓練」嘅後生仔女,先發現原來打一份工都可以好有意義,好「熱血」. ▲ 圖左至右:Peter, Kaycee, Karen, Avis, Rocky, Anson出面咁多野可以揀,點解係要揀Outward Bound?喺呢幾個後生仔裡面,有fresh grad,有做咗幾年嘢;有做過懲教,又有做過裝修,可以話係「五色戰隊,應有盡有」.但點解佢哋會揀入嚟Outward Bound做outdoor instructor呢?「鍾...
冇「對與錯」嘅戶外教室
✨ 嚟到都係想搵份好工姐,即刻click呢度睇吓有咩啱你啦!✨撰文:Wantedly編集部唔知有幾多人大學嗰陣有上莊同住hall?有時小編都好掛住一大班人共同努力去達成一個目標嘅感覺!可惜現實就係職場嘅同事根本談不上係朋友,做嘅野又好似對社會冇咩貢獻……咁又唔使灰心嘅,其實香港仲有一啲工種係大家好似圍村咁住埋一齊,為咗幫助下一代而盡力,講緊嘅就係Outward Bound(外展訓練)!教練最終目標要做隱形人?!外展訓練係籍住戶外活動,例如獨木舟,行山同帆船等工具,令參加者從中更加認識自己既長短處.每次嘅外展訓練都係由Outdoor Instructor帶領,而外展訓練嘅信念係You ar...
有份工⋯⋯陪你走過人生同現實中嘅高山低谷!
撰文:Wantedly編集部唔知大家身邊有咩可以激勵你嘅嘢?係一本書,一位偶像,定係一套電影?其實香港有好多人都努力為社會帶嚟正能量,希望以生命影響生命,今日要講嘅就係Outward Bound嘅導師.佢哋除左喺戶外活動嗰陣guide住學生,仲希望學生從中學識堅持同合作,突破自己!你以為你係導師?其實你係導演呀!任職Grade 1 Instructor嘅Jackie Fung已經喺Outward Bound做咗4年,佢加入呢度之前負責喺中學講talk.「當時我覺得睇唔到學生成長,回想起之前去過Outward Bound,而我又鍾意outdoor,所以就轉咗呢份工.」而Grade 2 In...
Our History: WHY Outward Bound?
Originally named for the nautical term for a ship’s departure from the certainties of the harbour, the term ‘Outward Bound’ has been adapted and evolved to represent a global institution whose ethos and purpose is to help people discover and care for themselves and in so doing, empower them to ca...


text:
大家日常生活中遇到唔同嘅人,但能夠成為摯友就好難得.男人之間有兄弟情,女仔之間亦總有種朋友係打風都打唔甩.就睇吓以下嘅閨蜜認證!你同你嘅朋友中幾多個,你又第一時間諗起邊個呢?
1)唔會怕尷尬
一齊相處嘅時候,如果為咗避免尷尬而要不停揾嘢講,都幾費神架!而同閨蜜一齊嘅時候,即使有deadair都會好自在,完全唔需要怕尷尬,甚至有時只係一個眼神就已經知道對方嘅感受!
2)會為對方幸福而開心
正所謂「睇人——最開心」,生活中認識各種唔同嘅人,總有啲其實只係扮友善.但閨蜜永遠會由自己角度出發,為自己好.當你經歷開心嘅事,對方亦會從心底裡為你高興;遇到唔開心嘅事亦會同你一齊唔開心!
3)感情唔會容易變淡
有時候大家嘅生活可能各有各忙,好耐都冇聯絡.但你知道呢段友誼唔會因為咁就變淡.每次講返嘢或再聚嘅時候,都會依舊分享自己嘅嘢.感覺就同以前一樣,從來冇變過一樣!
4)陪對方一齊做傻嘢
歌仔都有得唱「榮幸有你放任伴我傻」~好多嘢其他人睇落好癲,但只要同閨蜜一齊就幾傻都願意一齊做.唔單止唔會介意其他人嘅目光,仲會自得其樂!
5)好多嘢都變得好似
都已經唔知究竟係邊個影響邊個,但自己嘅喜好,品味等等都變得越嚟越似對方.即使係非主流嘅嘢,都總有對方同你一樣欣賞!
Text by: Girlsmood
Photo from: Internet


text:
拳擊(Boxing),又叫西洋拳,係一項由兩位選手對賽,用拳頭並佩戴拳擊手套進行攻擊同防禦嘅運動.
拳擊擂台[編輯]
根據國際拳擊聯盟(AIBA)規定,國際正式比賽嘅擂台最多唔可以超過6.1米,一般比賽嘅擂台可以喺4.9至6.1米之間,四邊長度要相等.台上嘅四個角都要有固定喺台角嘅直柱,四個角落處都要放有5至7mm厚,20mm闊嘅軟護墊.拳擊台每邊有三條圍繩,從四角嘅固定豎杆度拉出;四個直柱間用三條粗繩圍攔成一個正方形空間,以保護運動員.三條圍繩距離擂台面嘅高度分別為40cm,80cm,130cm[1].
護手繃帶[編輯]
拳擊比賽標準護手繃帶長度唔超過2.5米,闊度唔超超過5.7厘米,由比賽主辦單位提供,參賽運動員必須使用大會統一提供嘅繃帶.護手繃帶一般都用吸水性強嘅棉紗製成,比賽嗰陣唔可以用其他任何繩,橡筋或膠布代替繃帶[2].
拳擊手套[編輯]
拳擊手套嘅作用係保護對手,緩衝出拳嘅威力,減低對手受創嘅程度,同時亦保護拳手自己嘅手腕,手指骨同手指嘅關節,避免造成甩臼等嚴重受傷.
根據國際拳擊聯盟規定,拳擊運動員喺參加拳擊比賽嗰陣,一定要戴拳擊手套.拳擊比賽嘅時候按照體重級別用唔同重量嘅手套.而且喺拳擊比賽嘅時候,組委會要預備兩對符合嗰場比賽規定嘅一樣重量嘅拳套以備運動員喺手套出現問題嘅時候隨時更換.拳套一定要完全冇任何破損,帶要結紮喺拳套背面,長出嘅帶要塞入套筒,露喺手套背面嘅結頭要用膠布黐住,膠布嘅長度唔應該超過7.5cm,闊唔應該超過2.5cm.
拳擊嘅護具包括頭盔,護牙膠同護襠.參加業餘比賽嘅運動員必須佩戴頭盔(2016年奥運會取消咗呢個規定),雙方運動員頭盔嘅規格,樣式要統一,一方為紅色而另一方為藍色,同自己嘅角色要一致,而且所用拳擊頭盔必須符合國際拳擊聯盟批准認可能夠保護頭部.職業比賽可以唔用護具.
比賽嗰陣拳手一定要戴護牙膠,護牙膠嘅大細要適合參賽嘅拳手.如果拳手冇自備護牙膠,主辦單位有義務提供.比賽嘅時候運動員唔可以將故意將護牙膠吐出嚟,唔係嘅話就會被警告.如果護牙膠俾人打甩咗,台上嘅裁判執起之後將拳手帶到佢自己嘅角落,交畀助手沖洗乾淨之後,再由台上嘅拳擊裁判員交畀拳手戴好.拳手唔能夠隨意更換護牙膠,唔戴護牙膠唔可以比賽.
業餘拳擊[編輯]
男子比賽嘅量級共分為12個階級:
女子比賽嘅量級共分為13個階級:
職業拳擊[編輯]
職業拳擊嘅量級共分為17個階級:
出名嘅西洋拳手[編輯]


text:
觀眾要求復合!《3日2夜》湯洛雯孖前度羅天宇遊挪威 娛圈再見亦是朋友有邊對?
談戀愛到分手,有人同前度相見分外眼紅,有人再見亦是朋友.最近播出嘅《3日2夜》中,「再見亦是朋友」組就多咗一對羅天宇加湯洛雯,拍過拖嘅兩人喺旅遊節目中火花四濺,笑料百出,唔少觀眾都話好睇,仲誇張到希望佢地可以復合,睇嚟前度帶嚟嘅化學反應真係唔可以睇少!
感情事咁複雜,有時好難分出所謂對與錯,分開咗都可以繼續做朋友.當戀人升華成友人,感情仲會俾以往更牢固.就算分手嗰陣鬧得不愉快,時間淡化咗之後一樣可以忘記傷痛,繼續好朋友.好似羅天宇同湯洛雯呢對,仲一齊去挪威拍節目,兩個昔日最熟悉嘅情侶,變成唔陌生嘅拍檔,節目火花四濺,令觀眾睇得好過癮添.
最新一集嘅旅遊節目《3日2夜》中,羅天宇同湯洛雯一齊飛去挪威睇北極光,坐雪橇犬.由戀人降級成為好友,好多人都覺得佢哋係咪已經暗撻返著,但係之前接受訪問兩人都極力否認復合傳聞.
無論佢哋係想借昔日戀情炒熱個節目,定另有所圖,挪威篇真係好好笑呀,有哋公主病嘅靚湯,同百依百順嘅老實羅天宇,兩人嘅互動都特別真實同funny,比一個人去旅行要生動得多.
CP粉肯定總想喺兩人嘅對視之中揾一啲餘情未了嘅影子,可惜當事人嘅答案係「冇可能復合嘞」.
睇咗播出嘅挪威篇,好多人仲評論Roxanne同Joey真係好襯,對此靚湯都有霸氣回應「唔襯點喺一齊四年呀?!」
馬國明×胡定欣
馬國明同胡定欣曾經有過一段短暫嘅關係,分手之兩人感情不變,馬明同定欣仲有當時馬明嘅女友黃心穎一齊拍《宮心計2之深宮計》,馬明笑言前任同現任相處融洽,傾計傾得超投緣.
「安心事件」爆出之後,一班網民去到胡定欣IG留言,希望兩人可以翻撻,不過感情呢啲嘢,冷暖自知,邊係觀眾話點就可以點嘅呀.
吳浩康×鍾舒漫
當年因為吳浩康偷食而分手告終嘅呢段戀情,都曾經令鍾舒漫傷心絕望過.當時阿Deep都承認自己辜負咗呢個好女仔.不過時間可以撫平一切傷痛,大家都走出呢段痛苦嘅過去之後,終於可以握手言和.
早前兩人仲一齊去露營拍節目,原來時間真係可以沖淡一切嘢!
楊千嬅×鄭中基
鄭中基同楊千嬅多年前曾經有段戀愛,分手兩人依然係朋友,任何嘅流言蜚語都影響唔到佢哋嘅關係.千嬅仲試過去鄭中基演唱會做嘉賓.不過兩人如今已經各自組建家庭,各自有幸福嘅生活,過去都只係記憶中嘅一部分.
相信有機會睇到鄭中基同阿Sa同台,先更能令大家驚訝.
黃子佼×小S
黃子佼同小S,以及曾志偉女兒曾寶儀嘅一段三角戀曾經轟動一時,如今小S已經係三個女兒嘅媽媽,黃子佼都揾到自己嘅真命天女孟耿如,小S都已經放低悲傷同恨意,喺自己嘅節目上同黃子佼世紀和解.
黃子佼同未婚妻嘅婚期將近,回歸朋友身份小S都搞笑放話,話黃子佼敢俾喜帖佢就敢赴宴,仲會封大紅包.黃子佼就好大方咁話紅包可以唔需要喇,只要人到一齊食餐飯就ok.


text:
見到人地喺日本影咗套靚和服嘅相,自己都想去影番輯和服特輯,但又唔知點做,又驚搵間唔好嘅.小編就整理咗租賃和服嘅一般注意事項,包括時間安排同通常收費模式,新手上路都唔洗驚啦!
流程
一般租和服都係大概咁樣做.我地通常都建議預先預約定,因為walk-in 個陣有機會撞正有旅行團幾十人咁黎,到時就真係唔知要等幾耐啦.向店員示意自己係預約又或者係有walk-in
- 揀plan 同比錢
- 揀和服,腰帶等等
- 店員協助下着和服同寄存隨身行李同衣物
- 化妝set 頭
- 影相去玩 !
- 按時交還和服同拎番寄存嘅物品
(閱讀更多)
(揀和服必去)小朋友都啱著!7間京都人氣和服店推介
(自駕遊攻略)北海道5間租車公司大比拼!究竟邊間最抵玩?
(日本超正住宿)晚晩免費宵夜放題!大阪福岡性價比高酒店推介
(東京懶人包系列)[第2彈] 2018 五日玩盡東京山手線
收費模式
一般收費項目
通常都係一個個套餐咁計比你揀.去租和服,就梗係要比件和服你啦,一般都仲會包埋其他配件,好似係和服浴衣專用嘅底衫,腰帶,手拎小布包,木屐.而襪都要係專用嘅二指襪,係着人字拖同木屐用,有啲會係個套餐個價錢都包埋,有啲又會要你另外加錢, 但通常都係比你拎走,咁你都唔會想同其他人share 襪用.另外就係店家都會負責寄存你換出黎嘅衣物同隨身行李,剩係拎鎖匙同銀包.
(圖片取自wargo 官網)
因為和服太多部件太麻煩,和服店係會包埋有個專業嘅和服師同你着.留意,呢條片已經係8倍速 !
額外加錢項目
知道每個人都有唔同預算同期望,所以可以自己考慮加埋下列細項.價錢就最好問番鋪頭.
套餐upgrade
唔同價錢就當然係有唔同奢華程度嘅和服,頭飾可以揀,但一般都係愈貴愈靚愈多花巧刺繡花紋,一分錢一分貨嘛.而且比多少少可以有多啲唔同款揀,要睇你自己鐘意啦.都有時候會介紹你揀振袖,都係和服一種,原本係專比未婚少女所穿,比較青春可愛,通常顏色都鮮艷好多.不過人人喜好唔同,如果自己都鐘意基本套餐個啲款,就無必要加錢upgrade 啦.另外,好多和服租賃店都可以比客人去分size 揀,好似係兒童size,較豐滿嘅加寬size同較高佻嘅加長size,唔同人都應該可以搵到啱身嘅和服,不過就有可能要加多少少錢.有啲和服店係可以另外加錢買一份和式午餐,可以着住和服食,又可以順手影一堆靚相.
(圖片取自Wargo 官網)
化妝Set 頭
通常set 頭同化妝都係要另外加錢,但小編覺得都難得有件靚靚和服着,都係加多少少錢,又靚,又唔洗煩. 額外嘅小配飾同埋特定嘅着法就可以另外再加錢.有時你揀個套餐比較貴,所以會唔洗你另外比錢,所以都係要係比錢之前向店員了解清楚好啲.當然各位美妝達人都可以自己set 好頭化好妝先去着都冇問題.
(圖片取材自岡本)
做齊全套真係好靚 ! 放心,雖然一般都期望客人頭髲留到及肩先可以整到多啲唔同髲型,但係左上角嘅model 就係個短頭髲示範啦.
延遲交還
如果唔捨得都可以加多少少錢延遲到第二日先去還都得.但就要事先同店家個邊講番先.
拍攝服務
同行如果無一個一流攝影師,都可以向店家另外加錢,請一個專業嘅攝影師幫大家去拍一輯靚相,仲可以有滿滿日本傳統氣圍嘅京都做背景,Up 番上Facebook IG 都可以去等其他人葡萄下.
(圖片取自夢館官網)
有部分嘅和租賃店設有專業攝影棚,可以有一個淨色背景,有啲仲附設將相片制成明信片等嘅服務,不過價錢就唔平啦.
酒店交還服務
如果唔想突登行番去店家還,又或者想着到番酒店,好多店家都會好貼心比你番到酒店先除和服黎還,而你嘅隨身衣物都會送番去酒店.你只需要將和服交落酒店指定大堂就可以啦,店方會自己派人黎拎.但呢項服務好多都係只限於京都附近同和服租賃店有協議嘅酒店,但都一樣要一早同鋪頭講,等佢安排送你嘅隨身行李番酒店.
(圖片取自夢京都官網)
店家會要求客人將和服放入特備嘅袋,自己將成袋和服交到大堂就冇問題啦.
罰金
如果整污糟咗,整爛件和服就當然要賠啦,價錢就間間有所不同.女士們記得千祈唔好搽香水又或者用濃味嘅護膚品,鋪頭有機會因為和服沾染到味道而加額外罰金.不過如果係食物漬呢類有機會洗得到嘅就有可能唔洗賠.但唔見咗人地借嘅小布袋,飾物等等都會被收取罰金.當然最好就盡量唔好整污糟又或者整爛人地啲嘢啦,有乜爭嗌都唔好啦,旅行要開開心心嘛.
時間安排
早啲去,梗係有着數啦 ! 早啲去,啲款就唔怕比人揀哂,到時就花多眼亂,要預番啲時間慢慢揀呀 ! 一般嘅和服都有分成五六件嘢起,都真係要花啲時間着同除.所以一般時間上都係20分鐘揀,20分鐘着,20 分鐘set 頭,而還個陣都要留番少少時間除同落妝,要自己就番時間呀.
呢條片就簡介咗差唔多成個流程,總之就係有好多嘢可以揀,大家心大心細唔知揀乜好,所以就好似搞好耐咁.
季節性
而家係夏天,通常都可以揀番要傳統和服,或者係輕便涼爽嘅浴衣.浴衣一般價錢比較平,所以租賃收費亦都應該低啲,但係有啲和服租賃店係賣埋浴衣,即係件浴衣可以自己拎番屋企,所以價格較貴.比錢前,要向店員查詢清楚呀 ! 而冬天好多時都係比傳統和服,同埋一啲披肩同羽織(日式外套) 比女士禦寒用,但都有可能要額外收費,所以都可以試下着件圓領同簿身嘅保暖內衣打底.
(圖片取自夢館官網)
左邊張圖中model 所著嘅黃色外衣就係羽織﹔右邊張圖係毛披肩.都係唔夠暖可以自己外面加件淨色大頸巾,因為淨色比較百搭同容易襯番和服.
(閱讀更多)
(去居酒屋必備) 不可不知嘅5件事 連新手點菜指南
(懶人救星)2018最新!五日四夜 高雄台南文青美食行程
7大天神博多屋台攻略(內含屋台潛規則同屋台推介)
(懶人救星)2018最新!五日四夜 玩盡大阪全攻略


text:
Sleeping Dogs
港版《GTA》《Sleeping Dogs》夠激!
唔少遊戲都用香港做遊戲背景,好似早幾年賽車Game《GT4》,以及嚟緊10月推出的大作《Biohazard6》都加插 香港場景;但講到成隻遊戲都喺香港玩,睇嚟就只有今日正式面世嘅「港版GTA」《Sleeping Dogs》(中文名叫《香港秘密警察》),無論招式,動作都激過正版《GTA》,仲有好地道嘅廣東話「配音」,可以話係近期其中一款最有Noise嘅遊 戲!
Sleeping Dogs - 取材自賣座黑幫電影
《Sleeping Dogs》故事講探員沈偉為咗要搜集黑社會罪證,因而化身臥底從嘍囉做起,潛入社團搜證.最初主角要先得到童年死黨馬龍信任,由佢帶入社團,而背後接頭人 係督察潘卓,一步一步為社團立下「功績」以接近社團核心.橋段有啲熟口熟面?
原來開發小組除咗嚟香港做咗好詳盡嘅資料搜集之外,仲參考過多部香港賣座黑幫電影,所以玩玩吓發覺有啲似電影情節都絕唔出奇!
Sleeping Dogs - 街景像真 招式殘忍
遊 戲場景真係做得好真實,好似街道上嘅大型招牌,電話亭,行人天橋或者街市咁,都有九成似.至於遊戲玩法同《GTA》一樣,有好高自由度,為咗 要幫社團完成 任務,通街群毆隻揪,開槍亂掃又或者搶警車橫衝直撞都係基本動作,就好似試玩版中第一版,沈偉就要追足九條街衝上行人天橋,以一敵十赤手空拳 搞掂對手,論 刺激感,比起玩法同故事模式接近嘅《人中之龍》更強!
但係單單赤手空拳或者槍械駁火都未夠激,《Sleeping Dogs》可以使出更殘忍的手段了結對手,由掟人落垃圾桶,推人入大火爐以至用雪櫃門夾頭都有,玩落亦好有電影感!
Sleeping Dogs - 廣東話配音添親切
為咗提升遊戲的電影感,開發商更專誠搵來荷里活演員為遊戲配音,而且仲度咗唔少精警對白,總計對白長度有成兩小時.不過始終遊戲都係外國開 發,遊戲角色主要都係講英文,所以照計應該聽唔到「三年又三年」,「對唔住我係警察」等經典對白.
之但係主角間唔中都會講幾句廣東話,而且背景的NPC都係講廣東話,講嘢方式係傾向馬田史高西斯的《無間道風雲》,即係角色係會講粗口,講 法仲好地道,內容方面唔細講,玩家自己去領略一下啦!
由此證明資料搜集真係做得幾足,形神俱似!另外,無論邊個平台版本都好,香港特典版附送四個DLC內容,每個DLC都有唔同造型靚衫同武 器,招式等,不過大家幻想一下,有人喺鬧市着套少林裝(DLC下載包3)周街行都幾爆!
Sleeping Dogs


text:
常見的財演分析謬誤(蔡嘉民)
成日見啲人問啲教班嘅導師,炒得叻點解仲要出嚟教班,擺明賺唔倒錢先喺度呃學費幫補生計啦.所以好多人就認定出嚟做教學嘅都係神棍.其實讀大學嗰陣,幫最多中學生補習嘅,偏偏就係大學入面最搵錢嘅科目嘅嗰班學生.好多醫學生讀緊大學,甚至畢左業都仲幫緊人補習,唔通佢地搵唔倒食?佢地走出嚟係因為公開試成績好,所以市面上有需求.不過唔排除有誤人子弟嘅導師,所以喺度分享多啲小技巧,一齊訓練下批判思維.
喺香港搞大眾投資教育嘅其中一個原因,係因為曾經喺機構入面做過,發現大眾同機構嘅水平有段距離,加上坊間實在有唔少分析謬誤睇唔過眼.不過例子實在太多,喺度隨意舉幾個例子.例如上星期喺電視見倒有分析列舉出過去十幾年嚟發生過嘅死亡交叉,跟住搵出信號出現之後,大市最低跌幾多.而且,個分析入面,仲要分咁多次死亡交叉為「成功」同埋「失效」死亡交叉.個分類方法為,如果若干日內,個交叉穿返上去的話,就唔計.
分析結果顯示,失敗死亡交叉之中,大市調整唔多;成功死亡交叉中,最深調整可以有幾十個百分比.
喺呢度出現咗兩個大問題:一,用大市最低跌到幾多根本無意義,因為你永遠唔會知依家係咪最低,所以Lowest係一個Untradable (無法交易) 嘅數值;二,一日個死亡交叉未穿返上去,你一日都唔知佢會唔會上返去,即係個分析結果只會喺你有時光機嘅情況下先有用.
所以按呢個分類方法,結果一定係成功死亡交叉傷亡慘重,失敗死亡交叉後市回穩.因為你望完 結果先返返去做決定,做分類.係一個不折不扣嘅Look forward bias嘅完美示範.
真正做法係點?下期續.


text:
幫客人配合適的漸進鏡係視光師每天會做嘅事,但不少客人在配漸進鏡前都對它存有偏見,覺得會好難適應或者聽見朋友失敗經歷之後,自己就唔敢去試.根據本人執業八年,驗配過無數對漸進鏡嘅經驗,以下係一啲成功令人客配一副滿意的漸進鏡的重要因素.
1. 眼睛度數一定要驗得準確.八九成嘅香港人都係有近視,有近視嘅人配戴漸進鏡已經係比較容易適應,但點解都會有啲人客唔成功呢?就係因為有好多時候近視度數都比本身嘅度數驗得為深.漸進鏡嘅近視度數是和老花度數是有關係的,如果近視度數驗多咗75度,漸進鏡嘅老花度數就會少咗75度.係咁嘅情況下,漸進鏡睇近嘅時候又點會清楚呢?又或者人客成日要將個漸進鏡托高先睇到近野,戴一副啱度數嘅漸進鏡根本就唔需要做呢個動作的.
2. 要揀啱鏡框.配漸進鏡最好揀一個有鼻托嘅鏡框,點解?因為亞洲人鼻骨較扁,配戴沒有鼻托嘅眼鏡,通常眼鏡都會好貼面,如果漸進鏡太過貼面,眼球就需要向下轉動較大嘅幅度先搵到相應嘅老花度數嘅位置,又或者成日都要托高個眼鏡先睇到近野(又托高個眼鏡…).另外,眼鏡最短高度要幾多?筆者認為最短有3cm已經足夠,當然大至4cm 都可以,但用太大嘅眼鏡來做漸進鏡並不是一件好事,因為咁樣只會增加漸進鏡周邊模糊區嘅位置,增加適應嘅難度.
3. 要跟視光師有良好嘅溝通,說明你嘅視力需求.因為不同鏡種嘅漸進鏡都有佢哋自己嘅長處同短處,譬如話你成日要睇電腦,視光師就會揀一啲中距離度數較強嘅鏡種俾你選擇,又或者最少都選擇一款長走廊設計嘅鏡片俾你,等你睇電腦嘅空間大一點.如果配鏡前沒有溝通清楚,大家只係估吓估吓,當然失敗嘅成功率就會增加.不過冇溝通好絕對唔係人客嘅全部責任,作為一個稱職嘅視光師或眼鏡銷售員,一定要具備良好嘅溝通技巧,從而了解客人嘅需求,將合適嘅產品介紹給人客.
4. 不要選擇過分便宜的漸進鏡片.筆者接觸唔少人客返國內配漸進鏡後失敗嘅例子,覺得對鏡好浮,好難適應,好唔鍾意.正所謂一分錢一分貨,打磨一副好嘅漸進鏡背後需要嘅技術和儀器係需要成本的,如果負擔唔起一啲日本,法國或者德國嘅漸進鏡,其實香港本土都有一啲做得幾好嘅漸進鏡片生產商,價錢千多元左右一對起跳,已經做到唔錯既效果.海外嘅品牌都要二千尾起跳,品質的而且確係有啲分別,人客需要適應嘅時間係會短啲,感受係舒服啲.
以上只是筆者一啲小心得,希望幫到大家可以一take過配到合適嘅漸進鏡.由於每個人客嘅要求都唔一樣,所以根本冇一個絕對成功驗配漸進眼鏡嘅方程式,客人只需搵到會聆聽你需求嘅視光師,咁樣已經距離成功驗配漸進眼鏡邁向重大嘅一步!
陳家豪, Paco
註冊視光師 (第I部份)


text:
疫情不似預期相信大家都好掛住可以隨意搭飛機去旅行嘅日子,唔知大家有無發現飛機嘅小秘密呢?
喺航空業啱啱興起嘅初期,飛機嘅窗戶並唔係圓弧形,而係矩形嘅.但隨住航空業嘅科技發展得越嚟越成熟,飛機亦越飛越高.為咗避免低層大氣嘅氣流顛簸,減低阻力及減少燃油消耗,機艙一定要密封加壓,喺呢個情況下,矩形嘅窗戶就開始出現問題.
1954年嘅時候,一架由羅馬起飛嘅客機起飛20分鐘就解體墮進地中海,飛機上嘅35人全部喪生,呢次事故嘅主因係因為集中喺窗戶角嘅壓力過大而造成裂痕,機艙入邊嘅壓力過大而解體.英國皇家飛機研究院喺一次測試中發現,高達70%嘅機艙內壓力都集中喺窗戶嘅尖角上.當飛機飛到一定高度時,由於內部與外部嘅壓力差,客機機身會輕微膨脹.問題係,矩形窗戶嘅角落唔單止幫唔到飛機適應呢種暫時性嘅膨脹,反而增加咗飛機所承受嘅壓力,所以飛機就會壓力太大而解體.
由於壓力會從物料表面通過,一旦受到障礙物嘅阻擋,例如矩形嘅窗戶,壓力就會改變方向並集中喺某一點,呢個現象叫做「應力集中」.圓弧形窗戶嘅四個角可以更有效分解壓力,減少裂縫或者斷裂嘅可能性,而且圓弧形更加堅固,抵抗變形嘅能力更強,以便氣壓可以順利穿過物料,平衡壓力.所以,圓弧形嘅窗戶迅速取代咗矩形嘅窗戶,成為飛機窗戶嘅新標準.


text:
既然離境日期及機票都已經confirm好晒, 種種要解決既事又多一樣進入要正式處理既radar. 相對於大部份人離別都會有唔捨得既感覺, 而對於比較冷血既我又真係無乜特別感覺, 唔知係咪因為我D屋企人全部都已經離境多年, 還係自己成長及讀書果幾年都身在澳洲, 所以對香港已經無乜寄望呢? 走雖然唔係最好方法, 但必定係其中一個方法.
托運家當近日都成為城中話題, 無他既, 因為BNO5+1下好多香港人都選擇走佬去英國, 係一個無支援及對英國社會零認知情況下都願意放手一博, 可想而知香港呢個rotten apple已經去到有幾壞地步呢?
早前大半年, 朋友A因為幫佢太太搞掂佐套Partner VISA, 所以上年年底時, 已經選用上一間搬運公司(vanpac)托運家當返雪梨. 大家都係因為朋友用過而且服務及價錢都好balance, 所以好多時大家都會互相referral. 雖然C/P值都唔錯, 但anyhow去到最後都有price adjustment.
問題在於武漢肺炎/中共肺炎影響下, 貨櫃價格高企, 而且開始進入超乎常理既情況, 何解我會用上”超乎常理”來形容呢? 因為真係海鮮價式既報價, 就算報佐價都唔等同所有野都confirmed, 仲一定會subject to change呢個condition了.
我知寫埋上面呢D唔多關事既野soon or later會比人問候架啦, 咁不如講下我做佐乜野功課把啦. 我自己上年底既assessment就係家當有不多於30箱野, 再加埋按摩椅及雜物. 上年11月左右既報價介紹於兩萬零至八萬零不等.
高級組別
Crown Relocations 係一家專業團隊, 佢地既relocation除佐移死物外, 連車及動物都可以幫你relocate到, 價錢方面相對比較貴, 但用得佢地你就真係無乜野需要worries, 正所謂比錢買service就係呢類啦, 有需要可以contact下面呢位account manager
*注: 我無問過報價,業內朋友referral
Spaceship.hk係我係google搵到既公司, 初初以為佢地係一般船運, 所以初步既預算係應該不多於3萬銀, 誰不知同是”家當有不多於30箱野, 再加埋按摩椅及雜物”呢個high level requirement, 佢地return比我既報價去到8萬幾, 心諗唔L係化? 同佢地再溝通下至知原來佢地係玩飛機貨, 報稱可以同你差唔多時間land. 如果有興趣可以contact呢個account manger
平民組別
下面呢間Vanpac有唔少人都用過, 都係我上面朋友A及佢朋友都用過, 跟internet上既評語好一致, 服務唔錯而且價錢都幾進取, 無乜野好complaint, 佢地有3個唔同capacity既carton box會提供, 另外大件家具都會用carton box幫你做packing,免除要做打木箱(如果係grand piano就真係要打木箱啦),而每個木箱我問過好幾間都要預 $6,000 – $8,000不等. 跟據佢地D carton box既size及corresponding價格, 我個spec既估價約2.5萬. 有需要可以contact下面位account manager
另一家叫Relosmart, 我舊伙計早幾個星期用佢地pack野去英國, 係呀 BNO5+1去英國, 有人會上門幫你做packing, 伙計話佢地收約 $100/clt, 好似都幾平下, 但未知佢地corresponding外地既agency做得好唔好, 要等舊伙計貨件到佐英國至可以有feedback.
同路人組別
因為唔想搞黃件事同怕佢地比人搞, 有需要及有心人事可以直接contact我
中伏組別
有位近幾個月移居英國既KOL叫Coco哥(唔想幫佢增加page view, 大家唔好同唔使search啦), 佢用果間好似話出晒名伏到爆, 大家唔好貪平就用呢間”柒海” “Se7ven屍”….完
*都保充一下啦, 大部份既feedback都係話佢地放低D野係門口就算, 樓梯都唔會上, (唔入屋, 唔上apartment), 另外都有師兄報告返, 講收件時要自己搬貨件落街, 唔係door to door既service, 要預定自己要做埋labor. 大至上係價錢平要set到個expectation好低, 可能只啱好有budget限制用家
開佐個無member既MeWe谷,想聽我發up瘋可以用呢道傳送門
另外有個TG group chat歡迎埋黎吹水傳送門
YouTube 傳送門


text:
「疲倦」
有時帶著小朋友出去旅行真係唔知係好事定壞事,尤其係好似郭大少咁,鍾意走嚟走去,不斷搞破壞,最大鑊都係唔肯食嘢.所以有時同佢去旅行分分鐘真係辛苦過係屋企,不過都係開心嘅,等佢多啲地方走動下.就算未必記得佢自己去過邊,至少我哋記得佢嘅一點一滴.講真如果留低佢係香港搞到自己心掛掛,到時又係一樣會擔心佢係香港點.不過今次帶佢去咗睇好多嘢,亦都買咗嘢比佢做聖誕禮物.希望佢大個嘅時候睇返啲相會記得少少啦!
「玩完」
話咁快六日嘅九州之旅今日就完咗啦!真係有啲唔捨得,當然假期邊度會有人嫌多.唔覺唔覺今個旅程揸咗一千公里,遊走咗大半個九州.其實九州嘅風景真係好靚,尤其係當你一離開市區嘅範圍,周圍都係山脈同密密麻麻嘅森林.而今日無乜特別嘅行程,只係食咗個早餐然後就去行街買嘢,不過大部份嘅嘢都係買俾郭大少.我哋食完晏晝之後就同郭大少去咗隔離個遊戲機中心玩咗陣,然後買多少少嘢就去機場返香港!
「行街」
今朝第一站去嘅地方就係睇電器,因為老婆之前係溫泉酒店試過一把吹頭同梳嘅混合體,而老婆熱就鍾意咗所以就去咗一間賣電器嘅店舖去搵.但係日本嘅電壓同香港嘅唔同所以買電器之前真係睇下啱唔啱香港用,如果唔係返到香港先至發現電壓有問題就真係認真大鑊.之後就去咗西松屋睇下有冇嘢買俾郭大少,而其實話就話行街,點知到最後都係淨係掛住睇郭大少嘅嘢.不過今日最開心嘅就係去咗遊戲機中心入面有啲兒童設施,因為香港好似無嚟仲設施所以郭大少差啲玩到唔捨得走.
Also published on Medium.


text:
講起錢穆唐君毅,我唔算了解,就連中學時期嘅必修篇章,我都未有細睇,因為見解實在太欠中肯,太烏托邦,用今日嘅形容就係太離地.假如文化科都可以設計成如今嘅通識科,引導一般中學生去思考,而非單向接受,科目隱惡揚善嘅目的,或者就唔會咁赤裸,咁令人抗拒.中國文化,真係好大嘅一舊命題.於是我又不得不回顧滿清覆亡之後嘅民國時代,回憶當時嘅知識分子,亦即比錢穆再大一輩嘅所謂國人,曾經點樣議論所謂中國.我且由《魯迅選集》之中,令我印象深刻嘅一則軼事講起.
記得羅素當年名聲大噪,受邀訪華授課,曾經喺杭州西湖見到轎夫含笑,就讚美中國人.我推斷,佢應該係見中國人比佢想像中有禮,所以滿意,所以讚美.但係,土生土長嘅魯迅相當不屑,佢以佢一貫嘅幽默回應,「轎夫如果能對坐轎的人不含笑,中國也早不是現在的中國了.」返去歐洲之後,羅素寫咗一本《中國問題》,之後孫中山又讚美過佢係「唯一真正理解中國的西方人」.讚美往來之間,我所思及嘅就係,對中國社會嘅觀察,到底係自幼目睹種種劣行嘅局中人魯迅精準,定係喺北京講學一年嘅局外人羅素客觀.
共產黨建立政權之後,要喺一班知識分子入面篩選成分乾淨而又真係有文學造詣嘅人去教育群眾,左揀右揀,都係籮底橙,難登大雅之堂.一啲親近左翼嘅,要揀,一啲唔反對社會主義嘅,要揀,一啲只談風月嘅,更要揀,於是中國現代文學嘅殿堂,就有郭沫若,有胡適,有徐志摩,而其中真係稱得上無可取替,風格鮮明,內容深刻,可以比附夏目漱石之於日本現代文學嘅,其實真係得魯迅一個.加上魯迅體格一般,英年早逝,批評唔切中共,就份外適合造神.而由於後世要追捧大文學家魯迅,但魯迅又唔太有愛國主義民族精神,所以大家就集中塑造佢對中國愛之深而責之切嘅形象,以自圓其說.久而久之,讀者少不免就先入為主,相信佢嘅雜文小說之所以狠辣,都係源於愛國.
我拜讀過魯迅嘅雜文小說之後,見到嘅只有支持改革,反對不義,批評現實等等主題,基本上就係以人文精神crossover冷嘲熱諷,因為自己係中國人所以必須擁抱中國文明所以必須愛國嘅自我標榜,佢係冇嘅.佢寫,「所謂中國的文明者,其實不過是安排給闊人享用的人肉的筵宴.所謂中國者,其實不過是安排這人肉筵宴的廚房.」喻體血淋淋,難有好聯想,中共治下,唔會有人寫得出.而關於知識分子最熱衷注疏嘅中庸之道,佢嘅觀點更加尖銳.有人同佢講,中國人之敗壞,不過係源於人所共有嘅惰性,並非文化之過,然後佢就嚴正指出,卑怯至係根源,文化絕對有責.佢解釋,「遇見強才,不敢反抗,便以中庸這些話來粉飾,聊以自慰.所以中國人倘有權力,看見別人奈何他不得,或者有多數作他護符的時候,多是兇殘橫恣,宛然一個暴君,做事並不中庸.待到滿口中庸時,乃是勢力已大,早非中庸不可的時候了.一到全敗,則又有命運來做話柄,縱為奴隸,也處之泰然,但又無往而不符合聖道.」
就原文可知,魯迅完全把握得到中國文化點樣為一般人嘅行事賦予藉口——做唔到,就話唔一定要爭先;有權力,就毫無顧忌野心暴現;上到位,就滿口中庸去操控無知者;一全敗,就怪老天爺待薄自己,天生命苦,然後又還原安分守己嘅中庸.呢一種模棱兩可,另一位眼光獨到嘅觀察家林語堂都提過,「這種品性,吾深信又是產生於社會環境」.中國人嘅忍耐美德之於佢,就係由社會文化中缺乏個人保障導致,劣根性嘅流行,不過係人適應社會而自我調節嘅求生技能,係一種適生價值.佢地兩位嘅觀察係咪比羅素更獨到,我唔敢武斷立論,但為求生而放棄正義是非,又確實係今日中國嘅寫照.
當論題移至適生價值,我地會發現,唔同文明或文化,都各有一系列適生價值,因此沒有誰比誰更高尚,某程度上都係真理.美國人強調自主,對政府不信任,因為呢種價值觀係美國社會大眾都認可嘅價值觀.如果你唔夠獨立,全心仰賴州長嘅賢人政治,最後你所居住嘅區域可能百業蕭條,因為佢可以為咗其他利益,出賣選民,出賣企業.日本人推崇義理,以世人皆能各安其分為尚,因為呢種價值觀係日本社會秩序穩定嘅必要條件.如果你行為出格,踰越法度,辜負他人,即使法律唔懲罰你,鄰里同儕都會以你為忤異,背後談論.美國人嘅特質放大,會走向自我,美國人社交時雀躍高談一己之事,較少顧及氣氛同他人應受,就會展現個人主義之弊.日本人嘅特質放大,會變得拘謹嚴肅,日本人太受他人睇法影響,受人恩情而無從償還,迫到自己神經緊張,同號稱以禮義廉恥為國之四維嘅中國人相比,痛苦得多.
文明或文化嘅本身,唔會有絕對嘅好壞.佢係一套完整嘅備用資產,視乎人點樣用,點樣將佢改造,點樣令佢腐化.儒家文化越洋渡日,靈根自植,佢變得細緻,亦變得嚴格;落入朝鮮嘅春泥,靈根受寒,佢變得粗野,亦變得僵直;散漫於越南嘅田野,靈根折腰,佢變得樸實,亦變得簡略;遠去新馬嘅熱帶,靈根曝曬,佢變得濃縮,亦變得開闊.由此可知,儒家文明向外輻射,時至今日,各有新貌,香港亦自有一套,積弱不振嘅只有固步自封嘅中國文化.難得承繼古老帝國嘅領土,偏以空洞嘅愛國主義為槍炮,不惜工本驅逐文明精華,四舊盡破之後,花果凋零,自然係必然嘅收場.
有人講過,愛國主義係好盲目嘅.一個身分,一個國家,必然有佢嘅缺點,但你可以漠視缺點,甚至將缺點都扭曲成優點,你就係愛國主義者——只係呢一種嘅愛國,亦已經距離精神錯亂不遠.講返錢穆,我相信佢始終係一位文化人,對於儒家文明嘅研究,亦必然達到某個能人所不能嘅境界,想必有發人省思嘅結論.正因為我尊重佢嘅智慧,佢堅決反共,開創新亞,必然有佢嘅遠見,而呢種遠見必然唔會止步於愛國愛黨嘅水平.
我唔係中大人,更非新亞人,但我敢斗膽講,新亞院長黃乃正嘅聲明,絕非尊賢之舉,更非愛校之故.錢穆提倡中國傳統文化,強調嘅係鞏固認識,多加思考,「不學禮,無以立」嘅禮義觀,斷非束縛政治爭拗之中怒髮衝冠一時激動而冒犯他人嘅大學生嘅腳鍊.假若錢穆如今仍然健在,我相信佢一定理解中國人身分同中共國不必對等嘅講法,更會對儒家文明同中華民族主義係咪可以混為一談嘅討論有精闢分析.可惜,死者已矣,黃土之下,喺香港部分社會賢達按新人事新作風摸索適生價值嘅新時代,佢尚存嘅價值,就係畀人消費,畀人擺上枱面,點綴人肉嘅筵宴.新亞上下,取之中庸,院校風骨萬人搶食,大概亦只有發臭發脹嘅終局.
毛澤東掌權之後,曾經開名批評錢穆,指責錢穆係「帝國主義及其走狗中國的反動政府」嘅走狗,同期嘅胡適同傅斯年亦榜上有名.胡適曾經飽受批鬥,但佢名氣大,又始終係新文化活動要員,共產黨無法剷除,最後亦不得不重新評價.而傅斯年一貫反共,認定蘇聯集人類文明中罪惡之大成,一早睇穿共產黨嘅邪惡,所以喺中國一直唔太為人熟知,地位一般.錢穆雖喺《中國思想史》入面,指明過喺中國蔓延猖獗嘅共產主義係「有骨骼有血肉的行屍」,更認定「大陸政權正如一塊大石頭,在很高的山上滾下,越接近崩潰的時候,其力量越大」,但佢早期嘅反共意識不及傅斯年鮮明,又有利用價值,因此都曾經收過統戰邀請,為中共新政站台背書.然而,由於得知友人如馮友蘭喺中共脅迫之下卑屈悔過,自我批評,佢認為學者絕對唔可以屈就於暴政,最終斷然拒絕,情願效法明朝遺民朱舜水,流亡海外,力挽道統於狂瀾.新亞嘅設立,正正就係彰顯緊儒家思想之中嘅君子不屈,而昔日新亞精神內涵,亦逐漸形塑出現代中大嘅精神內涵,使之堪與殖民地時代香港最高學府分庭抗禮.
如今閱讀當日未有細讀嘅《與青年人談中國文化》,我仍然覺得空泛,仍然從字裡行間見到魯迅嘅厭惡,但我又發覺,文章要旨大而化之,其實正正係放諸四海皆準嘅人文精神.行仁愛,重和平,鼓勵藝術,著重道德實踐,一概係世上現存文明都擁有嘅核心價值——呢啲核心價值有助每個文明壯大,有助我地演化成更好嘅人,而每一個人終其一生所為,都不外乎喺茫茫人世之中摸索令自己活得更好嘅適生價值,然後建立,然後傳承,然後開花結果,頂天立地.


text:
幾乎每一間激光脫毛中心,不論規模大小,包括大型公司Dermes Medilase,都會推出學生優惠,希望打入香港大專學生嘅市場,作為學生除咗要快手襯住仲有dermes 學生優惠去做激光脫毛之外,其實仲要留意優惠嘅條款限制,最終收費係唔係已經明確標示,以及脫毛療程嘅效果.如果揀咗一啲質素唔好,甚至係可信性欠佳嘅激光脫毛中心,就算價錢幾平都冇用,脫毛效果可能會令你好失望,仲有機會要再去第二間公司重新打脫毛,變相比咗兩次療程錢.
咁多間激光脫毛中心入面,Dermes Medilase 都係規模比較大型嘅公司,學生優惠價錢方面,又會係邊間最抵,質素最高嘅?小編整合咗Dermes Medilase學生優惠資料,今次就同大家分享下啦!
唔少香港學生揀激光脫毛優惠嘅時候,個重點落錯咗喺慳錢到,只係揀最平嘅激光脫毛療程,忽略咗好多其他細節.其實激光脫毛公司嘅規模會直接影響治療師嘅服務質素,脫毛科技,脫毛效果等等,選擇喺邊間激光脫毛中心,Dermes 學生優惠定Medilase 學生優惠之前,不如先睇睇呢兩間分別有咩優點同缺點啦:
脫毛中心,美容院嘅公司規模同開業年份往往反映咗佢嘅服務質素,愈大規模,歷史愈耐嘅企業就愈好,因為經過市場嘅淘汰後,企業有實力先可以堅持到咁耐.如果美容院太細規模,或者開業年期太短,有機會治療師未必受過嚴格同長時間訓練,客人會有種做「白老鼠」嘅感覺.
要數激光脫毛行業入面最有規模同歷史嘅公司,就一定非 Dermes Medilase莫屬,當中Dermes亦都係香港第一間開業超過二十年嘅脫毛公司,一直深受唔同嘅顧客群歡迎.
Dermes 由1998年開始開業,當時激光脫毛先啱啱興起,Dermes 率先引入美國專業 TKS 755 nm 激光脫毛機,成為香港首間擁有高科技激光脫毛技術嘅公司,後來又格新引入德國製 HPD 雙波長激光脫毛技術.呢二十年期間都有好多大大小小嘅美容院同脫毛中心同 Dermes Medilase競爭,但質素都唔夠 Dermes 好,而Dermes 一直都係行業龍頭.
而 MediLASE 就係直到2013年先冒起,到而家都只係營運得8年,算係比較新嘅激光脫毛公司,近年都好掟本做宣傳,搵咗唔同嘅明星,Blogger賣廣告,但始終 MediLASE 嘅激光治療師經驗比較淺,Dermes Medilase脫毛療程嘅質素比,Medilase仲係差緊啲.
Dermes 雖然貴為激光脫毛行業嘅龍頭大佬,但一直以嚟都有其實都有推出唔少優惠去回饋支持佢哋嘅香港女仔.Dermes 學生價錢仲可以話係眾多美容院,脫毛中心之中最抵嘅.Dermes仲深受大專學生歡迎,比起 MediLASE 的確係有更多年輕客人.
而睇返學生優惠,坊間唔少美容院為咗壓返低個平均成本,就算推出學生優惠,都會加好多唔同條款限制,例如限療程次數,限時段等等,務求賺到最盡.
但係Dermes 學生優惠最好嘅地方就係無加好多隱藏條件,只要你係新客,持有香港全日制學生證,都可以享受到 Dermes 學生優惠療程.Dermes 學生優惠做到接近半價之餘,仲包埋免費升級做非繁忙時段,即係除咗星期一至五由中午十二點到下午五點可以約做療程之後,連星期六,公眾假期嘅中午十二點至下午六點都可以,絕對唔怕會出現「買咗無得用」嘅問題!
MediLASE雖然都有推出學生優惠,同樣係只要持有學生身份證就可以用優惠價買永久性激光脫毛療程,但買之前要特別留意,MediLASE嘅學生優惠只可以喺特定時段進行療程,即係只有星期一至星期五,由上午十一點至下午三點,呢段時間先可以Book療程,如果你嘅上堂時間比較難就,又或者平日要返下Part time 咁,MediLASE嘅時段就未必太方便你.而且由於每日只係得四個鐘學生優惠時段,可以做療程好少,就算客人時間上就到,其實都相對難Book,如果撞正比較多紅日嘅月份,例如十二月至二月,有機會完全約唔到時段做脫毛.
Dermes學生優惠脫毛位置包括腋下,上唇,小腿,全腿,小腿,大腿,前手臂,上手臂,全手,Bikini Line 共10個部位有學生價.
Dermes 學生激光脫毛價錢 — 腋下:
$ 5,000 (原價:$ 6,100)(免費升級非繁忙時段)
Dermes 學生激光脫毛價錢 — 上下唇:
$ 3,250(免費升級非繁忙時段)
Dermes 學生激光脫毛價錢 — 小腿:
$ 17,820(原價:$ 35,600)(免費升級非繁忙時段)
Dermes 學生激光脫毛價錢 — 前手臂:
$ 14,850(原價:$ 29,700)(免費升級非繁忙時段)
Dermes 學生激光脫毛價錢 — 比堅尼線:
$ 5,940(原價:$ 11,900)(免費升級非繁忙時段)
基本上有脫毛需要嘅位置,你都可以用接近半價價錢購買 Dermes 學生優惠激光脫毛,做學生梗係留返啲錢嚟去 Grad Trip 好過啦!
MediLASE學生價錢,學生優惠
MediLASE 學生激光脫毛價錢 — 腋下:
$ 5,000(只限學生時段)
MediLASE學生激光脫毛價錢 — 上下唇:
$ 1,800(只限學生時段)
MediLASE學生激光脫毛價錢 — 小腿:
$ 11,400(只限學生時段)
MediLASE學生激光脫毛價錢 — 前手臂:
$ 9,450(只限學生時段)
MediLASE學生激光脫毛價錢 — 比堅尼線:
$ 4,600(只限學生時段)
總結嚟講,雖然Dermes MediLASE學生優惠價錢整體Dermes比 MediLASE 貴少少,但 Dermes 勝在服務好而且口碑好,而且平日下午同星期六,公眾假期都可以 Book 到做療程,唔怕會約唔到時間,絕對滿足到一眾忙碌又高要求嘅學生妹!
如果你仲係十五十六考慮緊做唔做激光好嘅話,不妨試吓做Dermes學生免費體驗療程先.只要上Dermes嘅官網就可以登記免費體驗「HPD雙波長激光脫毛體驗 3 選 1 」( http://bit.ly/3cWNInz ),完成之後,就算冇即場買到 Dermes 學生優惠激光脫毛療程,Dermes都會額外送返一支 Bioderma 深層卸妝潔膚水做贈品,唔去試吓你就蝕啦!


text:
街市巡場:
荃灣香車街街市 海參國際化
將近新年,係時候辦年貨啦!鮑參翅肚係新春幾乎會食到嘅指定菜式.今日小記要帶大家行嘅係荃灣香車街街市,佢係一個歷史比較耐嘅屋邨舊街市,至少超過三十年,買嘢嘅人有屋邨舊街坊及住喺愉景新城嘅新客.今日要講嘅係街市裏面有個老字號雜貨舖,賣嘅海參超過七種以上,有大細Size,平貴都有,總之必有一款啱大家.另外更發現有兩個筍舖,分別有海魚及農村種嘅蔬菜賣㖭!
記者:陳冰麗 攝影:關文慧
過年必備鮑參翅
文記以出售乾貨海味為主,喺呢個街市經營超過二十年以上,到此買嘢嘅街坊同檔主鄧伯伯都好相熟.近新年,文記以出售海參最多,其中包括有豬婆參,刺參,禿參,來源地包括有印尼,墨西哥,非洲,澳洲等,可謂非常國際化.
另外,由於日圓貶值,高質素嘅日本魚翅價格都有下調嘅趨勢,呢排平咗一,兩成.還有品質好嘅日本乾鮑仔都非常抵食.
禿參外形偏圓,體形亦唔大,種類最多,中等價錢.
豬婆參又叫白石參,體形較大,每斤通常有2-3件,一斤大概可發至5斤左右,係最抵食嘅一種.
刺參又叫遼參,係最貴嘅一種,但質素亦係最正嘅,刺參皮薄,身體背面布滿圓錐形肉刺.
天未光出海 中午前沽清
喺香車街街市附近屋邨住嘅梁太極力推介呢個海鮮檔口,喺處幫襯咗十幾年,梁太話:「呢個檔口主要賣海魚,啲魚零舍新鮮好味,無泥味.」檔主鄧生天未光就要出海攞魚,每朝早大概七點零就開檔,每日所賣嘅海魚不定律,視乎當日之收穫,所以數量唔多,賣完即止.除咗新鮮海魚,呢處亦有冰鮮魚,但同樣係鹹水魚.梁太提醒大家愈早去至容買到靚魚,一到十一點,幾乎所有魚都沽清,而下午檔主係唔開檔㗎!
順利魚枱(5號舖)
自種蔬菜 價高仍受歡迎
呢個菜檔檔主因為身形較健碩,街坊索性叫佢做肥仔.呢個菜檔選擇雖然少,只有四,五種蔬菜,但賣嘅全部都係取自元朗及大嶼山川龍居民以天然肥所種植嘅蔬菜.梁太另一推介就係呢個菜檔,佢話:「啲菜無農藥,比平時食嘅蔬菜為甜,特別係西洋菜,菜味濃郁,食落又嫩口啲.」
肥仔菜檔(115號舖)


text:
今日因為呀芊發燒所以今年只有我同Hysan出發
我哋都冇特別話安排好幾點起身出門口,
因為始終係放假,都想輕鬆D
早上大舅父就話Wtsapp我知佢大概12點幾比賽
我哋10點幾就先落街食個早餐先
我哋去咗「開心小敍」,
呢間本來位於元朗雞地嗰邊既茶餐廳,
居然喺我樓下附近開咗分店,
佢哋最出名係豬扒煎蛋飯,不過我我哋嚟食早餐
就嗌咗個豬扒煎蛋通,
豬扒確實係好味,其他嘢就普通囉
去到南昌轉東涌線到香港站,
之後就沿天橋行到去5號碼頭搭船去長洲啦
真係諗住去到碼頭先算,
我一去到係11:40,職員話快船12:00開,
我哋就Do咗入去先,因為好多人
點知未到12點,就可以上船,滿座就開船了
在船上的Hysan好興奮,睇到大海大浪大船!
今日天色真係不錯,仲好熱Tim
Hysan望住個海突然問我
Hysan「Daddy, 點解D浪係白色既?」
我「...」
都有一年冇嚟過長洲,
今日好熱鬧, 但人唔算太多! (可能對香港人嚟講仲早)
我哋第一時間去唐記搵大舅父先
因為佢哋呢隊獅藝龍既龍舟隊,
年年都會喺呢度打「櫈」!
幸好大舅父仲未落場,
佢俾其他人玩先,自己要到2:40先比賽!
就先停下來補充吓體力先
見到佢有自家製「純鮮奶魚仔燒」,
於是買$20/4件支持吓
老細話佢哋呢部係全港唯一一部自動烤魚餅機
凍豆花$12碗,
不過唔係咁鍾意佢用膠碗,
一來冇咁有特色,二來好唔環保
我都明洗碗人工依家好貴...
之後見到一大棑檔廚房後吊住一隻隻雞,
Hysan見到好攪笑! 叫我影低一陣俾舅父睇
如果同老婆一齊就會逐間逐間慢慢行
跟住見到有間賣自製雪條既餐廳,
賣$8/支,可惜只賣剩椰子/蜜瓜/奶茶及咖啡味,
所以Hysan揀咗支椰子,我就揀咗支奶茶
佢係用不銹鋼器皿去急凍,
好似我哋細個自己用果汁整的雪條一樣
奶茶雪條有點甜,唔知可唔可以叫佢整多款係少甜既雪條呢!
椰子味濃,真係超爽!天氣咁熱食番條止止熱都OK
其實喺長洲你會見到好多檔賣緊,
但係呢檔先至係最正宗的!
所以千祈唔好去錯檔,
當然唔少得係嚟食扭扭薯片啦,
好似嚟到長洲唔食佢唔似嚟過,
不過自己食過咁多次反而想試新嘢
所以買咗一支大薯棒再加多一支大蝦棒
都係各$20!
不過大蝦棒就有點失望,
佢其實都係炸蝦,一隻點上沙律醬,另一隻就點上泰式甜酸醬,
冇咩特別,而且炸蝦皮仲唔夠脆!好似擺咗好耐咁
我哋就行內街番去唐記
跟住發現一間店nitti-gritti
係我之前喺巿集認識過的,
所以入去打個招呼,
裡面賣既嘢都好有特色,
有部份物品係購至土耳其等其他國家!
所以唔會咁容易喺其他店舖見到㗎!
最近Hysan架單車撞爛咗個呤噹!
咁啱見到佢哋又有得賣
$58雖然有點貴
但係都懶得去單車舖配,
所以就買咗,等Hysan可以自己維修!
不過見到有個仲吸引,係小冰西瓜!
我哋番到去現場,見到大舅父要落場了!
準備要開始了,我同Hysan坐在碼頭邊,
要為舅父打打氣!
賽事開始了...
結果我就唔提了...因為被封口唔講得,總之冇嬴到啦!
雖然輸咗,不過唔緊要!大家至在開開心心過一個端午節
所以最後嚟張大合照!
這樣也可以讓Hysan學習,比賽輸咗都冇所謂
俾佢知道「志在參興」既道理
中間經過頭先既大大粒魚蛋
我就買咗一串再加一串龍蝦搭芝士丸食
真係好好食呀!皮脆肉厚!芝士丸爆出嚟好香,龍蝦丸落足料
總共承惠$25
去到沙灘,Hysan玩得好開心,
俾大舅父掉落水,嗌哂救命!笑死我
成班龍舟隊落哂水飲啤酒,好開心!
我都行埋一二邊等佢慢慢玩!
差唔多5:30我哋就番去碼頭
買咗麥記買咗個魚柳飽餐,
邊食邊等6:00快船!好精彩既一日
番到屋企Hysan行行吓都同我講「Daddy, 我今日好開心!」
搜尋
近期文章
舊文重溫
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
2016年7月11日星期一
唔知乜活動
去到先知原本呢度有入場費(呢度冇話係免費嘅活動好多時去到先知要收錢),但係我六點幾嚟話免費喎. 唔知係咪冇人嚟定係有啲檔口已冇食物.
入面啲檔口嘅食物全係免費.另外入場時有張紙畀你投票邊檔最好食.
大部份檔口都冇介紹有乜食.
呢檔係唯一一檔食物有賣相.檔主好有心機咁整.
問佢係乜. 係走骨spare ribs. 我覺得佢最好食.我嘅一票咁就畀咗佢.
試食份量都唔細.唔夠佢好樂意畀多啲你(算唔算係賄選呢?).
以下呢個我覺得太鹹.
雜菜批.味道麻麻.
呢個中間塊肉係帶甜.
仲食咗一個飯冇影到相. 有啲檔口嘅檔主因為唔主動咁我費事問佢攞嚟食. 但係食咗以上咁多已經飽了.
同場有人唱歌娛賓.
我去嘅係晚飯時間都冇乜人.睇怕呢個活動只此一次,唔會再搞.
32 則留言:
吃飽飽,唔駛煮晚飯!回覆刪除
你咁又搵到免費餐.回覆刪除
睇電視見香港仔果邊有間公司都搞緊同類活動, 幾新穎~回覆刪除
呵!呵!免費都無人嘅!回覆刪除
王子係咪可以慳番一餐飯錢?回覆刪除
免費掃街,好筍喎回覆刪除
冇乜人,可能宣傳不夠㗎!回覆刪除
呢類活動係咪畀啲有心做食肆的準老闆,試吓水溫呢?!!回覆刪除
我覺得香港都可以借吓鏡…
早知你打鑼打鼓叫晒啲街坊嚟啦,多啲人嚟以後先會再攪嘛 :p回覆刪除
有試食都冇人去,浪費了回覆刪除
好似都好靜蠅蠅咁......係咪晏晝會多人D???回覆刪除
唔收入場費都咁少人,收錢咪仲拍烏蠅?
現場唔見有煮食爐具,係咪多數已經煮好晒現成畀人食?
免費餐真係好,啲食物都唔錯喎回覆刪除
你又一日走幾場啦!回覆刪除
咦!入場免費,野食又免費咪可以慳返餐!回覆刪除


text:
(以下的是实验性文章,全文使用Cantonese书写而成,附带Mandarin翻译,请将鼠标移至带有下划线的短语上以查看翻译.)
點解成個博客園都喺度講“我嘅2007”,仲要大部分都差唔多……好,咁我就寫啲唔同啲嘅嘢,例如話……人脈啦.我要話,技術唔係最重要嘅,亦都唔係管理,而係人脈.
2007年,個人發展上嘅兩個重要事件,一係攞咗微軟嘅MVP,二係賣咗畀B家,兩樣都係要靠人脈嘅(要多謝嘅人自然非常多).亦就係話,第一係你要認識人際網絡中充當關鍵節點嘅嗰個人,第二係嗰個人要睇得起你.簡單嚟講,如果你有能力,無論係技術定係管理,首先你要識得渠道(或者叫中間商),其次佢要覺得你超值,咁你先有機會賣得出去,而且賣個好價錢.喺冇渠道嘅前提下,大家都明白廠家直接向客戶銷售嘅成本有幾高,你一個人能夠聯係嘅買家數量就非常有限嘞.
如果一開始,我唔係喺Dflying同埋Jeffrey嘅blog上評論,佢哋亦唔會嚟睇我個blog,亦就唔會有佢哋鼓勵我將文章發到首頁,咁嘅話,可能dudu亦就唔會知道我嘅存在,咁dudu推薦我去攞MVP就唔知從何談起嘞.所以,攞MVP呢件事係一定要多謝Dflying,Jeffrey同埋dudu嘅.當然,仲要多謝所有嘅讀者,特別係有留言嘅嗰啲,因爲有留言自然激發思考.
然而,攞MVP並唔係終點,只係另一個起點嗟.之後,有中國嘅MVP峰會,Bean介紹我識咗唔少微軟嘅人同埋其他MVP,咁先有后嚟嘅一啲合作項目,例如話netcast啦.所以話,認人先有得做,因爲好多嘢係唔熟唔做嘅.係呢度,我要多謝Bean,Jeffrey,dudu,特別係dudu,完全唔講求回報咁支持我哋做netcast.
另外一件事,就係關於賣身㗎嘞,我嘅意思係搵工.寫“我嘅2007”嘅人入邊,咁多人寫自己今年畢業搵工如何如何,我又點可以唔寫啊.搵實習嘅事就唔講嘞,全職申咗好幾間有噃咁上吓大嘅IT公司,包括BGM,其中B家同G家都搵過人做推薦(多謝布丁同埋Junyu).B家係最早畀offer嘅,所以就賣咗畀B家算嘞,G家同M家嘅申請算係“無疾而終”(冇拒信,hold咗喺唔知邊個環節度).但係,我想講嘅唔係點樣賣畀大公司囉,而係推薦有幾重要囉.
如果冇人推薦,你份簡歷好可能石沉大海都冇人話畀你知,而且石沉大海嘅概率仲唔細添.但係,有人推薦嘅話,你就好清楚個流程嘞,其中每個環節對你評價如何亦都透明一啲,咁你就可以不斷調整自己嘞.推薦人熟悉公司内各個職位嘅差別嘅話,對你選擇職位亦有幫助,好似高考選專業咁蠱蠱吓就唔好啦.(如果你高考嗰時已經識得搵師兄問清楚個專業係讀咩嘅,咁你可以跳過呢段嘞.)
當然,最重要嘅係推薦你嘅嗰個人真係認爲你值得擁有呢個職位,而唔係應付你.佢有幾積極幫你,就反映咗呢一點,亦影響住佢份推薦嘅效力.唔好以爲佢幫你喺ERP或者HR之類嘅系統填吓就掂,佢越落力幫你跟呢件事,幫你同你嘅面試官溝通你嘅情況,你嘅成數就越大.如果你搵到個人,只係礙于人情而推薦你,根本唔覺得你將來成爲佢同事嘅話對佢對同公司都有好處,咁你得到嘅好處無非就係免筆試,對促進你同公司之間嘅互相了解一啲作用都冇.
免筆試……免筆試又有咩用呢?其實筆試過後離offer仲有十萬八千里咁遠.聼講G家喺美國本來就冇筆試,只係中國應屆畢業生實在太多嘞,咁就筆一筆,篩一篩.有時甚至亦就唔筆嘞,咁樣推薦唔推薦都係一面起步,你希望你嘅優勢更好咁傳達畀面試官知嘅話,除咗面試嘅時候表現要好啲,就靠推薦人嘅溝通嘞.
最後,通過一個故事結束本文.曾經,Mary總係好有激情咁同人講佢個仔同埋佢個仔間新公司,其中一個聽衆就係Unity Way嘅董事會成員:John Opel.五年之後,John Opel,亦就係IBM嘅董事長,要為IBM嘅機器搵一個操作系統.佢去咗邊度搵?去咗Washington嘅Redmond會見Mary個仔,即係Bill Gates.多謝同埋IBM嗰單生意,Bill Gates做咗首富.如果John Opel從嚟未聽講過佢個名嘅話,IBM絕對唔會派人去Redmond睇一間當時幾乎同Microsoft一樣默默無聞嘅公司.


text:
牛頭角下都就黎拆,牛頭角係一個我細個成日去0既地方,因為以前成日過黎搵婆婆,聽到babe 話去牛頭角影相,我先諗起自己雖然成日去九龍灣,行德福,淘大,但就真係好耐好耐無去過牛頭角.
我諗,自從婆婆搬左去藍田,我就無再去過,牛頭角呢個地方,令我諗起已經離開左我好多年0既婆婆,我永遠無法忘記佢走果陣0既情境.
去舊迎新,好似係唔會變0既定律咁,舊區越來越少喇,陪住我地成長0既地方,物件,仲有人物,好多都慢慢消失或將會消失.
我諗,我真係開始老喇,我慶幸我去過荔園同青龍,我慶幸我睇過威威0既show,我慶幸我去過啟德送機,我慶幸我懂得聽歌果陣係感受過四位成員時期0既Beyond有幾正,我慶幸我讀書果陣係要分MTR同KCR,有好多好多我值得慶幸.
唔知點解,我開始好想知道阿爸果代,阿爺果代,甚至而上一代0既事.
一個牛頭角,點解引發左我咁多感慨?
其實我係同老公去,Babe 係同自己d fd 去,但竟然真係畀我地撞到,點可以唔影張相呢!
難得撞到Babe,先影到合照咋!Thanks!
呢個伯伯好好人,本來我唔係行入去影架,佢就叫我行入去,話咁影得好睇d喎,跟住猛話可以行埋d影,唔駛驚阻到佢!
佢果檔d 生腸,墨魚同腎都好正好好味呀!


text:
Knots and thin straps criss-crossed in a bright-colored, summer-evoking sandal. Featuring a block heel that adds comfort to a dressed-up look.
Product Type: Sandal
Heel Height: 7 cm
Material: Suede
Color: Beige
Blossom Collection
Made in Spain
店主試穿報告:
正碼💯 店主一向著開38 呢對都係38
舒適度: 好行 踭非常穩💯 猄皮軟身又唔會刮腳 綁帶唔算幼身+後面有個位托返住隻腳 所以超級穩陣 店主覺得比Steve Madden仲舒服❤
款式: 嗱 Nude色高踭鞋顯腳長&瘦呢個就唔洗講啦😂 雖然佢啲綁帶唔算好幼 但佢呢個色真係好接近膚色唔會太白 所以真係好保護色 直接拉長左成對腳💯
佢呢款綁帶算包得多所以一開頭都驚腳背太多detail🙊 但着上腳又出奇地好睇 可能因為着綁帶涼鞋通常都唔會襯啲太過花巧嘅Outfit 就咁襯一條簡單嘅連身裙 好自然地呢對鞋都會係個highlight❤ 成套outfit又啱啱好唔會太寡
條繩綁高定係綁低啲自己可以調校 着短裙可以綁高啲 及膝嘅裙可以綁低少少都得(好似圖6咁)
利申店主係一個極度少着高踭鞋嘅人 因為10對有9對都覺得唔舒服 然後就好少買新😂 所以店主覺得OK好着係真係好着㗎😂


text:
現年38歲索爆人妻鍾欣潼(阿嬌),身形嬌小但唔系屬於纖瘦一族,不嬲都有啲「肉地」.佢之前更曾經因為要雪卵而導致荷爾蒙失調,令到身形暴脹,體重重咗足足20磅,用咗好多時間同埋努力去喼弗先回復苗條.
舊年12月佢同中國臺灣醫生賴弘國舉行婚禮時,就一度keep得勁fit,當日嘅佢靚絕全場.結婚之後嘅阿嬌身形就出現咗幸福肥嘅現象,佢上個月試過出席活動時就坦承自己結婚之后確系肥咗,系時候要開始喼弗.
不過阿嬌尋日喺橫店出席粉絲見面會嘅時候,身形就明顯大咗一個碼,顯得相當圓潤.束起頭發嘅佢露出雙下巴,加埋佢著上白色松身連身紗裙,望落就更加肥,驚現水桶腰同巨羅柚.
雖然佢已經褸住牛仔衫嚟遮掩手臂,亦遮掩唔到佢圓碌碌嘅身形,散發出濃濃嘅孕味.
網民紛紛留言估阿嬌系咪已經有咗,又叫佢就算幸福都唔好做肥師奶.而阿嬌嘅經理人霍汶希就否認懷孕嘅傳聞,表示已叫咗阿嬌要喼弗.
其實傳阿嬌有咗已經不是第一次!今年3月份,搭飛機到長沙做嘢,著上白色冷衫黑褲嘅阿嬌,身形有啲突出,更畀影到肚凸凸孕味濃!
不過最尾都係否認大肚傳聞,都係以“肥咗”,“要喼弗啦”回應大家.
雖然唔知今次系米真系大咗肚,不過我諗大家都好想阿嬌可以快D生翻個.
Like MisshkNews Facebook!不出门也能知天下事~


text:
警方國安處今日 (20 日)拘捕青年組織賢學思政兩男一女成員,指控各人違反國安法第 23 條,國安處高級警司李桂華向傳媒交代案情時列舉了賢學思政的罪證,包括在街站發佈大量煽動仇恨政府,不服從法律及煽動分裂及顛覆政權信息,而「罪證」則包括勸止公眾使用安心出行,向在囚人士送物資,以及開設社區空間進行小買賣及展覽.以下是記者就各項指控提出的疑問及李桂華的回答.
記:其實開設一啲幫助在囚人士嘅平台點樣去違反到國安法呢?石牆花都有類似服務,國安處係咪都調查緊?
李:協助在囚士當然係冇問題,但係出於意圖做啲乜嘢,如果意圖係希望透過幫助一啲同佢信念相同嘅人,招攬一啲佢嘅追隨者,增加佢嘅影響力,意圖繼續違反國家安全嘅話,當然係有問題.至於其他機構會唔會接受我哋調查,我唔方便喺度透露.
* * * * *
記:警方係點樣判斷或者證明到,幫助一啲在囚人士有追隨者俾佢去招攬到呢?做一啲小買賣又係點樣證明到可以聚攬到一啲所謂追隨者呢?
李:做一個小買賣點樣能夠做一樣嘢?佢係一個策略,個策略就係有一個聚腳點,希望能夠吸引到一啲志同道合嘅人,一齊喺入面可以有個地方發展佢哋一啲興趣,從而提供一啲機會輸送佢哋自己嘅諗法,希望大家參加佢嘅行列.獄中嗰度,要睇番事實,最近都見到曾經有一個好嚴重嘅,喺監獄入面嘅事情,咁你都見到佢嘅影響力可以去到幾大.
記:你話賢學思政一啲展覽,睇番佢嘅展覽其實係一個睇書嘅展覽,其實畀人睇書嘅展覽係點樣構成犯法?同埋頭先你一路推論佢地用一啲物資吸引一啲志同道合嘅人去犯法,咁有冇實質嘅證據呢?如果市民去睇書或者幫手籌集一啲物資嘅話,會唔會都係犯法呢?
李:你將個問題擴大得好緊要,首先如果你頭先有聽到嘅話,應該我係咁講法嘅:佢哋係一個聚腳點,希望招攬到佢哋一啲志同道合嘅人,吸引佢上來喇,然之後將佢嘅意念大家去一個溝通,從而希望加入佢嘅團伙,呢個係比較準確嘅說法,絕對唔係話因為佢參加個讀書會就做到啲咁嘅嘢.逢係一個法律,包括咗我哋嘅香港國安法,有兩個最容易睇,第一個就係話你嗰個行為,第二要講個意圖,如果你個意圖係要來危害國家安全嘅話,當然有問題,如果唔係呢樣嘢,大家不需要過分擔心.
記:三個例子係幾時發生,包括疫情初期唔好用安心出行,光復香港口號,同埋下一次革命就係抗爭等等?點樣確定同證明呢個團體物資畀到相同信念嘅人呢,而嗰批在囚人士亦都完全跟隨番團體嘅做法?
李:安心出行係國安法之後出現嘅,所以我更加覺得佢係故意地違反我哋呢條國安法嘅.點樣睇到佢嘅意圖,其實你會從佢做出來嘅行為,同埋譬如佢宣揚嘅時候,佢想做啲咩嘢,呼籲啲咩嘢,已經睇到啲端倪,並非真係要見到佢煽惑好多人等等嘅嘢.如果第二時真係去到法院嘅話,我哋亦都係只需要證實佢曾經煽惑已經夠,唔需要證明佢係有人被煽惑.


text:
「讀書」
我其實讀書唔叻,而因為無考到足夠嘅分數入自己心儀嘅大學科目.當時真係好白痴,以為得返同一間大學,轉科會好容易,但係其實都要睇分數.所以就係咁,就是但揀咗科讀.當然就梗係一敗塗地啦!事關係中學我讀嘅嘢全部同設計有關,所以基本上我大學係科科肥佬.就係咁,覺得唔好浪費時間,所以就開咗第一間網頁設計公司!而當時正值科網年代!
「出路」
我好多時都講路係自己行出嚟,而無人可以話比你聽應該點行!睇返自己,如果我繼續讀大學,應該冇今日嘅我.當時淨係知道繼續讀書只會浪費光陰,同時機會係自己爭取同努力返嚟.邊個話要有大學學位先至入到大公司?我連一張沙紙都無,憑乜嘢可以入到國際大公司仲可以管理一個跨國團隊?所以入唔到大學唔緊要,憑自己努力都可以有出頭嘅一日!
「工作」
老實講,做咗嘢咁多年,請過無數人,而好多時都未必係讀書好叻.因為讀書同做嘢係兩回事!當係社會大學經歷咗咁多年,真係學咗好多野.甚至乎前幾年返去讀大學,發現其實係大公司工作已經學晒大學所教嘅嘢.所以有時都幾無奈,比幾萬蚊去讀書,但係就係得張沙紙咁多!所以其實努力工作亦都係一條出路,而入大學只係其中一條路!唔駛灰心!大家加油!總有出頭天!


text:
一年一度嘅教師節,即將到,回想過去學生們想表達老師慨教誨,無疑係寫寫多謝咭,送上美麗慨花,等老師們心花怒放.
然而年年都咁做,係咪無新意思呢?
黎先傾下台灣嘅教師節嘅由來好嘞,係台灣於年年國歷9月28號慶祝教師節,此日亦為中國古代教育先驅大成至聖先師孔子慨誕辰.教師節最早由南京中央大學係1931年發起建立,1952年頒訂至聖先師誕辰同教師節改為9月28號直至今日,應該日又稱「孔子誕辰紀念日」.之後,每年各地孔廟都會舉行巴閉嘅釋奠典禮.係教師節個周,台灣各級教育行政單位均會舉辦「慶祝老師節大會」表揚資深同優良老師同文員,每年嘅「師鐸佐獎」,「教育奉獻咗佐獎」亦都係此時頒發.
都話係教師節個日,慶祝老師,表揚優良老師,無疑係一種宣傳運動,老師教導學子係學術與及思想上嘅啟發,對學子往後嘅人生將有重大影響,可見得,老師的確對我黎講,真系好重要.咁適時表達我哋對老師慨多謝,除咗寫咭,送花,就冇第二選擇呀?
以下幾個慨「送禮舉薦」,有時送禮都唔一定要送精美嘅禮物,行為上嘅表現都好唔錯
-
溫暖嘅關心
雖然係部分嘅師生關係中,老師扮演住照顧學生嘅角色,但個班級學生咁多,老師就得一個.有時老師都會分身乏術照顧好每一位學生,尼個時候要畀老師一啲加油,例如平日老師係台上教書,講到口乾嘅時候,可以係講台上準備好一杯溫水,喉糖等,或者係同老師講聲「辛苦啦!」.或者係小小舉動,但每日溫暖嘅行為可以係老師最大嘅動力來源呢!
-
創意展現
仲記唔記得聯絡簿嘅日子!當然而家學生同老師每日嘅進度問候,都建立係聯絡簿上,如果你啱啱係每日都要紀錄啲乜嘢係聯絡簿上,不妨寫下對老師嘅感恩小語,或者係趣味對話,插圖等,增添學生同老師生間生活上嘅小樂趣都唔錯吖〜
-
成為生活小幫手
次次老師入課室上堂,因為教材嘅準備或者會大包小包咁帶入黎,到嗰陣除咗幫手老師提重物,仲準備幾個小工具協助教材,例如準備幾個手袋掛勾,將手袋掛勾掛係講台邊,或者係固定係黑板上,咁次次上堂時之後,教材就唔怕散落,都可以減少老師係教書時嘅不便.
以上幾個「送禮舉薦」,雖然都唔係乜嘢貴重嘅大禮,小小嘅貼心舉動心意滿滿,如果咭,送花覺得好悶嘅話,不妨參考呢幾個送禮舉薦啦,相信老師們一定會好開心!


text:
新界西
給自己一個藉口逃避現實,一個理由回歸純樸.
大帽山
睇落平平凡凡嘅錦田近年已經發展成為文化藝術本地遊嘅好去處.有時候,我哋喺網上會見到關於紅磚屋,跳蚤市場等嘅資訊.今日,V'air小編就為大家整合4個錦田值得遊覽嘅地方,相信各位今個週末嘅閒暇有著落啦!
錦田
青衣呢個名點嚟,有兩個講法.有人話以前青衣對出海域盛產青衣魚,另一個講法係青衣的外形似青衣魚.青衣嘅舊名係春花落,早喺明朝已經有人居住,並且慢慢發展成較大規模嘅客家村落,例如涌尾村,大王下村同鹽田村等村落.不過,宜家嘅春花落就係指青衣南邊嘅山頭,連同細山合稱為三支香,就等小編帶大家一齊上山睇下啦!
三枝香
作為一個土生土長嘅屯門人,筆者最常畀人問到嘅就係:「屯門係咪有牛㗎?」或者喺昔日嘅屯門真係有牛嘅,而家就唔太有喇,馬就有幾隻!喺屯門碼頭近美樂花園嘅山邊,就有一個騎術學校,不過,今次筆者想介紹嘅反而係近渡輪碼頭嘅區域!
屯門海濱花園
「燒雞翼,我鍾意食!」但係喺香港,周圍唔係大廈就係山,就算係休憩公園都已經少之又少,又可以去邊燒雞翼呢?原來,喺一塊鮮為人熟悉嘅地區,竟然有一個簡直為燒烤而設嘅絕世寶地!
蝴蝶灣
想親親大自然,又唔想身水身汗?不如嚟河背水塘啦!呢度難度只有一粒星,全程幾乎都係林蔭小路, 廣闊平坦,大約只需1.5小時就行完. 仲可以見到全港唯一嘅S型水壩,置身其中好似入咗宮崎駿嘅世界.河背水塘位於元朗八鄉錦田河上游,屬於大欖郊野公園嘅一部分, 係水務署管轄範圍內最細嘅水塘. 河背水塘喺60年代落成, 為八鄉農民提供灌溉用途. 由河背村去河背水塘, 途中仲可以俯瞰全港三大平原之一嘅元朗平原,景色廣闊優美. 呢度仲有燒烤場同越野單車徑,週不時亦有人嚟呢度露營.
河背水塘
想親親大自然,又無乜體力行山?想食到真點有機蔬果,又唔知去邊度買?今次嘅行程啱曬大家!大家或者聽過行山客鍾意去「川龍飲茶」,其實川龍位於大帽山腰,係一條歷史長達五百多年嘅客家村落,入面有曾氏原居民聚居.川龍設有兩間歷史悠久嘅自助茶樓——端記同彩龍茶樓,出名菜式包括大帽山農場出產嘅新鮮西洋菜同山水豆腐花,仲有質感細滑嘅即叫即製腸粉添!自助茶樓即係咩都要自己黎,包括搵位,攞點心,攞餐具等,富有舊茶樓嘅風味.
川龍
本身小編我打算去行「香港三尖」之一嘅屯門青山.點知「一入寺門深似海」,喺青山禪院影下相都冇左成個上午.呢條路線特別推介比中意藝術﹑歷史﹑建築﹑文學and扮文青嘅你.以前小編我睇中史書,成日諗,究竟杯渡禪師隻大木杯係咪就係《愛麗斯夢遊仙境》隻「瘋帽子旋轉杯」?青山禪院創建於1500年前嘅東晉末年.原名「杯渡寺」,係香港三大古寺之一,仲係香港佛教發源地.相傳,南北朝時,杯渡禪師鍾意坐住隻大木杯雲遊四海.佢途經青山, 住左喺呢度嘅岩洞入面.
青山禪院
係一大片銀白色嘅「蠔殼田」呀!睇日落一絕.今次介紹嘅路線係由沙橋村行去豐樂圍.沿路都係濕地,有紅樹林睇,有候鳥睇,生態價值高之餘,仲可以了解下香港上世紀輝煌過一時嘅養蠔業.去完沙橋村仲可以去埋附近嘅尖鼻咀同豐樂圍,睇埋全港最大的方格魚塘.
沙橋村
放假去邊好?想做下運動?咁不如踩下單車啦,今次就由v’air小編帶大家由元朗出發,踩入南生圍.南生圍一直比人既印象都係簡樸既田園氣息,或者係文青打卡位,但南生圍當中面對既問題你又知幾多?v’air小編為大家發掘南生圍既另一面啦!😊首先由元朗出發,元朗附近都有租單車既舖頭,30蚊已經可以玩成日,而且單車舖頭既老板都好熱情,唔肯定點踩入南生圍都唔使驚,到時問下老板就得啦,佢地都會好有耐性咁解答^^.租完架靚靚單車就可以開始出發啦~~Let's Go!
南生圍
龍門居食街堪稱「平價小食天堂」.小食多元化,好食得黎又夠平.有講求創意﹑新奇嘅小食,也有標榜傳統手藝嘅小食.店鋪之間競爭激烈.性價比太低﹑無咩特色的店舖都幾難生存到.
龍門居食街
一講到城門水塘,大家即刻諗到嘅可能係一隻又一隻嘅馬騮.但水塘入面嘅白千層,真喺好值得好好欣賞,加埋個碧綠色嘅水塘,成個風景真係very good!咁靚嘅景色吸引咗唔少電視劇,電影嘅劇組專登嚟水塘取景.成個城門郊野公園面積唔算大,大概兩個鐘已經可以行晒成個公園,路程亦都唔會吃力,所以非常適合一家大細放假一齊去㗎.
城門水塘
秋楓漸紅,踏入十一月中旬,又係燦紅遮天既季節,京都既楓葉開遍山頭,唔少香港人都會選擇暫時放底忙碌既生活,「飛」到京都欣賞依個賞楓葉既好季節.但有無諗過其實可以唔駛用一整日既時間搭飛機,留係香港都有好似京都一樣咁令人讚嘆既楓葉,個地方係咩?咪就係元朗既大棠楓葉囉,依次就等小編帶大家遊大棠啦.
大棠楓香林
!!注意!!駐港解放軍於2017年月發出告示,指青山靶場一帶屬軍事禁區,並要清理青山靶場內的非法耕種,嚴禁市民踏足青山靶場,即菠蘿山.未去過既市民只能透過照片懷緬懷緬了.
良田坳
今次帶喜歡挑戰自己嘅大家上山,睇下金黃嘅雞公嶺同埋新界村落魚塘.講起行山,大部分人都會諗起獅子山,龍脊等等嘅熱門行山徑;但如果想遠離人潮,挑戰自己,上山尋找香港新界鮮為人知嘅一面嘅話,雞公嶺絕對係首選.雞公嶺位於新界西北,屬於林村郊野公園範圍內,兩邊主要上山入口位於元朗同粉嶺.山腳四面皆為平地,好天的話,上到最高585米嘅羅天頂可以盡瞰錦田,上水,元朗,米埔同埋新田平原,欣賞好靚嘅田野魚塘.高374米嘅副峰面向西北,四周都冇遮擋,係賞日落嘅最佳地點之一.而雞公嶺本身地勢險要,一峰接一峰,嶺上草叢冬天金黃,夏天翠綠,可以影靚相嘅位置好多,絕無悶嘅路段.


text:
超英趕美的居屋
am730 (大明燈 M42, 2011.6.29)
對上幾個星期,好多人都期望有兩件事發生,而呢兩件事嘅出現又咁啱同內地有關.
第一件就當然係個市快啲反彈,唔好再無止境咁跌落去,喺上個星期五嗰日,因為國家總理溫家寶喺前宗主國報刊《金融時報》寫篇文章,宣布勝利打低通脹,所以歌舞昇平咗一日,過咗個禮拜之後,又打回原形,個市冇乜力再升,孫柏文有朋友已經打定輸數,走咗去開沽空戶口,諗住以後等渾水(MuddyWaters)出報告,就搭順風跳樓機沽沽佢喎.
另一個就係一眾飯民同廢青期待已久嘅居屋,經國務院港澳辦主任金口一開,即刻有「政府消息」話要起,一眾平日開口埋口港人治港嘅飯民即刻支持取消一國兩制,中央官講乜就乜,然後就開始鬥叫起幾多,由最少嘅5,000伙去到三萬幾伙都有,睇怕過多個禮拜,好快就到「八萬五」呢個「目標價」,然後梁振英第一個出來認佢當年係始作俑者.
孫柏文不嬲都反對復建居屋,因為會鎖死買家資本,令佢哋好難藉投資或創業等繼續向上流動,而今日支持復建居屋嘅人,到樓市下跌時一定會第一個話「八萬五無恥」.
仲有樣令孫柏文擔心就係,點解班飯民,特別係班大狀,內地高官講一句佢哋想聽嘅說話,佢哋就即刻冧哂,唔理一國兩制,唔理港人治港,唔怪得近排政府都慣咗打橫來,因為班站喺道德珠穆朗瑪峰嘅飯民根本冇尊重過制度.
講真,香港回歸祖國咁多年,阿爺亦都已經大國崛起,一啲所謂政府消息竟然話,解決樓市方法竟然係拎返殖民統治時代政策,咁咪即係丟阿爺嘅架?既然偉大祖國咁關心香港人買唔買到樓,咁呢筆數就梗係祖國付鈔,講真,做孫仔嘅,又點敢同阿爺爭找數喎!點俾?只需要阿爺一聲令下,下令幾間內房股,來香港勾地投地,跟正規矩去買地起樓,咁做絕對唔會損害一國兩制,只係當內資來港投資,同時庫房又有收入.
然後阿爺就提供市價七折俾某啲香港人買,至於詳細條款係點,邊啲人先合乎資格做受助人民,仲有係咪繼續用攪珠方法去做,就自己決定嘞.
話唔定阿爺到時計掂條數,唔使學美國佬咁搞次按,都可以用市價一折賣樓,連一啲不務正業,成日去超市搗亂嘅廢青都買得起樓,到時所有中國人終於可以抬起頭講番句:英國人做不到的事,中國人終於做得到了.


text:
今日同大家講下旺角有間舖, 叫做冇骨氣, 野葛菜既風水:
呢間舖, 好明顯亦係無搵人睇過風水. 問題如下:
第一: 間舖係收順水, 睇下車既方向就知道, 即使佢無門口, 都只係收順水, 咁係漏財, 搵埋都肯定唔夠交租.
第二: 街舖最忌無門框, 門口可以唔使開, 我成日都叫D客咁做, 因為有街舖有門係會阻礙生意, 你有無見過銅鑼灣賣魚蛋既舖係要推門入去呀? 無麻?
呢樣野我同好多客講過, 有D客聽, 有D客唔聽, 你開洋服舖可能有門人客都係推門入去, 但如果係做食既, 而又係在街舖開既, 幾大都唔好有門, 我有一半客聽, 一半客唔聽, 唔聽既客人, 佢地既原因係驚走冷氣, 我真係俾佢地吹脹!
驚走冷氣, 用大匹數既冷氣, 再加閘風機咪得咯, 驚走冷氣又係驚俾貴電費, 呢D野根本就唔慳得, 亦係好易明既道理.
不過即使無門都好, 一定要有門線, 咁樣先可以聚氣, 十字路口舖位好多間都係衰呢樣, 坐向又無, 方向又無, 根本就係漏氣!
第三: 個名都改得怪過人, 冇骨氣, 個名本身都有問題; 雖然佢地既原意可能係下火既意思, 但做生意最忌係個名改得唔好!
我唔知大家有無去過灣仔既三不賣, 呢間其實唔係三不賣既分店, 但佢地就裝修到好似同灣仔三不賣一樣, 等D人以為係一樣, 就咁幫趁左!
你呃得人一次, 呃唔到人第二次. 我即管幫趁左一碗, 完全無味, 溝水溝到暈, 仲要收到七蚊一碗, 以呢個位既租同埋佢既人流黎計, 佢根本就係幫業主交緊租; 咁租貴, 賺唔到錢咯, 咪將貨就價咯, 但係又唔好飲, 咁D客人又唔會黎, 所以又係好短期既貨仔.
我飲緊既時候, 已經可以將呢間舖頭解碼. 佢應該在一年前左右開, 果時只係賣葛菜水, 而家仲有涼茶等其它五六種東西賣, 咁即係佢唔掂, 要諗計求存咯.
再者, 佢連工場都無, 根本係交黎既, 但以佢既質素計, 根本好難會有人再去幫趁.
我想話俾大家知, 我地做乜野都一定會有人睇得到, 所以呢間舖我都斷定佢唔會做得好長.


text:
第一國際
第一國際(英文:First International)原名國際工人協會(International Workingmen's Association 簡稱 IWA)係喺1864年世界唔同國家嘅工人組織,分別有英國,法國,波蘭,意大利,瑞士呢幾個國家嘅工人組織,以社會主義係為基本政綱,組成一個左翼工人組織. 呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.但後來由於唔同嘅工人組織發生分歧,加上馬克思嘅巴黎公社成立,第一國際終於散晒.
起源[編輯]
因為18世紀英國工業革命而令社會上多咗一個階層叫做工人階層,1767年到1844年期間,貴族地主沒收晒好多地,用嚟起工廠,農民被逼要去工廠做嘢.嗰陣好多人仲係有以前種封建思想,工人叫做低下階層,喺社會上無權無勢,好多細路仔未發育就要喺工廠做嘢,人工又低,工作環境又惡劣,又成日失業.
於是開始有工人為自己權利出嚟抗爭,發起民權運動,通常集體擺工呢種手段,去達到同權力階層平起平坐,加上社會主義興起,同1848年共產黨宣言發表,工人組織由只係自己一個行業嘅工人組成,變成唔同行業工人聯合組織,然後全世界工人組織又夾埋,就組成「國際工人協會」,就即係第一國際.


text:
真假政經 - 王慧麟
防火牆
做人做事呢,最緊要係理解乜嘢係潛規則.呢輪元朗排骨仔搞嘅橫洲,外界(講緊非土地有關工作之朋友),開始都會問,點解會發生一些潛規則.
其實,香港搞土地開發工程,道路開發工程,環境工作工程,總之係工程啦,都需要顧問公司.無論係點樣,來來去去都係嗰幾間.嗰幾個字母,全行都知.唔好開名啦,總之你係嗰行搵食,基本上都唔可以脫離嗰幾間國際性的公司.
你當然會問,點解都係嗰幾間?無計啦,兩個原因.第一,歷史因素.呢幾間嘢,玩咗政府同私人工程,大大話話都幾十年,仲要係國際性公司,佢地做咁多projects,大抵都知道政府同私人公司之思路同脈絡,所謂一點就明,有晒默契,唔使煩.第二,成本因素.呢幾間嘢,由於都知晒遊戲規則,知道點樣計數做好成本控制去做工程投標,大抵都識得響標書靈活走位,今次呢個project可能蝕本做,但下一單又可能會搵番,總之拉上補下,確保有工開,公司可以運作落去.搞公司最緊要係啲job,長做長有,咁就可以不斷請人壯大公司.
由於市場已經係變成了嗰幾家壟斷,香港市場又真係細,土地真係唔多唔大,基本上政府資訊呀,私人工程資訊呀,各間公司都好清楚.有時候,A公司響呢個區,拿了幾個項目,公司一定會響招標嗰陣,講明呢幾個項目,會由唔同team負責,有晒防火牆,確保team與team之間唔會互通敏感資料,又或者,同一間公司,佢響某個區,有幾個政府projects,同時又響嗰個區,又接咗幾單私人工程,雖然話有防火牆,政府工程之項目負責人,唔會同私人工程項目的負責人有任何接觸,但老老實實,公司內部的防火牆,防火程度有幾高呢?冇人知嘛,我一般都相信,防火程度一定好高啦.
我相信啫,唔代表所有市民都相信.於是問題就出現了:萬一,有個私人工程要入城規會等批准,咁又唔知點解,嗰個私人工程的圖則及說明文件,又引用了部分政府的資料,而又唔知點解,負責入圖則的私人工程之顧問公司,同時又響該區擁有幾個政府之工程顧問合約,好多市民會覺得,公司內部會唔會打龍通㗎?
我地要質疑嘅係,香港畸形的土地體制下,私人發展商,都係嗰幾檔話事.地產代理,都係嗰兩間話事(或一大一小啦).查實連工程顧問,都係嗰幾檔話事.元朗排骨仔掀動嘅,唔單止係鄉紳之事,而係根本上係掀動緊整條生產線之上中下游公司,佢地之結合程度,已經去到最高境界,基本上係牢不可破,而且嗰種結合糾纏之情況,令到其他公司,根本上冇辦法進入呢個市場.久而久之,根深柢固.問你怕未?


text:
投稿讀者:森仔
早兩年公司裁員,經歷咗三個月冇嘢撈,好在朋友介紹去咗旺角一間波樓做侍應,本身以為由文職轉服務業會好唔慣,點知又ok喎,最大原因係波樓侍應冇想像中咁辛苦,執下枱,收下波,捧下餐,大部分時間睇人打波,係長期要企囉,咁當然人工就比茶餐廳侍應低,都好合理嘅,付出同收入成正比.
不過波樓品流的確幾複雜,好多MK同埋黑社會聯群結黨嚟打波,我呢個場比較少斯文客,佢哋一入嚟絕對嘈過自由行啲大媽,粗口爛舌就梗㗎喇.
MK還MK,好多女仔又願意跟住呢班紋晒身嘅雙刀火雞飲飲食食,班古惑仔上嚟例牌有幾條女跟住,當然有啲女係鬼五馬六好似中咗輻射咁嘅樣啦,不過都有唔少好嘢,靚嘅MK妹實在唔少,有時想勸下佢哋唔好群埋呢啲壞人,正正經經讀下書搵份嘢做,出面大把世界,問題係我用咩身份講吖,自己咪一樣喺度做侍應.
財不入急門,搵工都係一樣,期間我keep住send信搵文職,之前三個月無人問津,點知喺波樓做咗一個星期就有人打嚟約interview,仲要見得成,不過就要等下一個月嘅1號先正式返工,冇所謂啦,最緊要做返寫字樓,波樓就返多陣當搵外快,之前幾個月冇收入已經好傷㗎喇!
冇諗過返咗一個星期波樓竟然有艷遇,有個經常同班古惑仔上嚟嘅MK妹主動撩我傾計,有樣有身材,係個妝同衣著俗啲啫,不過真係嗒得杯落.
「你咁斯文嘅,同波樓啲人好唔同.」
我:「吓!呢度全部都係大哥,我點同佢哋比呀?」
「我意思係你同你班同事好唔同呀!」
我:「哦,我新嚟吖嘛,咪要精神啲囉!我班同事做咗好耐㗎喇,可能因為咁,睇落咪唔同啲囉!」
「畀個電話嚟吖靚仔,得閒搵你食飯,我叫泳恩,你呢?」
我:「我叫阿Sam,你叫我森仔都得.」
講咗三句嘢就抄我牌,成世仔最威水係今次.我承認色心起,亦有種食得唔好嘥嘅心態,不過勉強勒得住自己,始終唔知出面邊位大佬係佢條仔,一陣抽水抽著火水就大鑊,同埋我都有自知之明嘅,「靚仔」呢兩個字幾時輪到我吖,由細到大都未畀人咁樣形容過.
呢個MK妹泳恩主動到超乎想像,連續幾日WhatsApp我,仲要次次都講埋啲好露骨嘅嘢,曖曖昧昧咁,又成日send啲波罅相嚟.我嘅心理狀態就徘徊喺去馬同唔去馬之間,人生未試過有女仔投懷送抱做主動,仲要佢堅靚,唔係嗰啲中咗輻射甩皮甩骨嘅MK妹.
期間泳恩照常跟住班雙刀火雞上嚟波樓玩,我用咗少少時間去觀察邊個係佢條仔?食咗會唔會有生命危險?終於發覺佢並唔屬於呢班雙刀火雞裡面任何一個人,其中有個古惑仔仲講過一句:「契妹!幫我叫餐蛋麵!你問下班衰仔有冇人食吖,另外要杯凍奶茶,你自己鍾意食咩就食咩啦!」
哦,原來其中一個係佢契哥,其他嘍囉就係跟佢契哥搵食,都叫做明白晒,放心啲.
少男情懷總是詩,有一日泳恩又msg我:「森仔,你收幾點呀?我今晚唔上嚟波樓呀,出去等吖,想唔想我攬住你瞓?」
我reply:「一齊瞓?去邊度瞓呀?」
泳恩:「你係咪一個人住?不如我同你住吖.」
咸濕還咸濕吖,我始終有讀過書,亦肯肯定自己唔係靚仔,平時溝女狂食檸檬,突然有個樣靚身材正嘅MK妹鍾意我?仲要主動話攬住我瞓?呢個人相當有可疑,講唔出咩事,只係聞到陣陣伏味,理智控制住細佬,我作出咗一個可能終身抱憾嘅決定:
我:「Sorry,泳恩,我同屋企人住㗎,同埋呢…你唔啱我,不過多謝你,未試過有咁靚嘅女仔對我咁好,其實你契哥班手下有幾個都好靚仔㗎喎!你唔考慮下佢哋?」
我妄想可以同佢談心,妄想泳恩係真心鍾意我,可能佢唔想要嗰啲雙刀火雞style嘅男朋友呢!但係當我say no之後,泳恩係一句嘢都冇覆過,究竟係嬲吖?冇我咁好氣吖?定係佢份人根本冇禮貌呢?我諗唔通,不過算啦,只好怪自己唔敢食,咸濕,但冇膽.
之後泳恩都有成日上波樓,但完全當我透明,對我極度冷淡,之前嘅事好似冇發生過一樣,不過佢竟然搭上咗我另一位同事,係~~我係唔靚仔,但嗰位同事阿榮更加毒,成件事根本講唔通,泳恩究竟係飢不擇食定係點呢?毒男同事阿榮明顯冇我咁多顧慮,仲非常受落,如無意外相同嘅情節應該發生喺阿榮身上.
本身都有少少唔甘心,擺到埋嘴邊㗎嘛,直至我last day嗰晚,泳恩又同班雙刀火雞上嚟打波,打打下有個極惡嘅紋身佬上咗嚟,一嘢就衝埋我度問:「你就係阿榮呀?」
「阿榮喺嗰度.」我指一指嗰位毒男同事.
極惡紋身佬即刻衝過去扯住阿榮衣領,問佢係咪搞大咗泳恩個肚.
阿榮:「我…我…冇呀,咩事呀大佬?」
「冇?口窒窒咁樣,咁你有冇同泳恩搞過呀!」
毒男同事:「有事慢慢講先大佬……究竟咩事呀?」
其實當時泳恩一直喺度冷眼旁觀,最後極惡紋身佬「的」咗阿榮落街唔知去邊,泳恩同佢契哥都跟埋落樓,真係好想睇埋個結局呀!可惜直至我夠鐘收工,佢哋都未返上嚟,加上我喺波樓工作嘅時間太短喇,走咗之後完全收唔到風,好想知極惡紋身佬同泳恩係咩關係?好想知泳恩個肚係咪關阿榮事?好想知佢哋有冇結婚生仔組織美滿家庭?又好想知阿榮係咪做咗傻仔畀人屈錢?
兩年後嘅今日,我仍然得唔到答案,不過我知兩年前如果唔係有自知之明勒得住,個結局應該會幾悲慘.
—
大家如果想投稿亦可以去以下條link,刊登咗會有稿費$500㗎!
http://hkofficedaily.com/mailbox/


text:
我星期六日同埋假期會去一間Cafe做兼職侍應,已經持續咗四個月,本來都冇乜煩惱, Cafe工作亦唔算好辛苦,但係之前偏偏撞到我正職公司一個女同事,佢有日同班friend嚟食嘢.
佢見到我嘅時候好突然,我亦唯有禮貌地向佢打招呼,雖然有啲尷尬,但當時冇諗太多嘢,跟住星期一返到公司就發現全部同事知道晒,仲畀上司捉咗入房「照肺」.
其實所謂嘅「照肺」,上司唔係鬧我去做兼職,佢主要係話公司有合約條款寫住唔可以做任何形式嘅part-time或者秘撈,如果有就要申報,所以佢斟酌我嘅point係冇申報.
講講下又有個HR入嚟,佢話本身隻眼開隻眼閉,但嗰個見到我嘅女同事好似有心搞大件事,走去篤灰叫人事部跟進.使唔使咁呀?其實我同嗰位女同事喺工作上完全冇交接,都冇得罪過佢,雖然秘撈係我唔啱,不過唔明點解個女同事要周圍同人講,仲要走去人事部打小報告.
Cafe份工嘅時薪係60蚊,當HR,我,仲有上司三個人閂埋房門傾嘅時候,我真係有諗過會冇咗份正職,估唔到上司會幫我解畫,佢話公司唔畀同事秘撈,應該係針對我哋出賣資料,損害公司利益,而家我唔係幫競爭對手工作,返cafe做侍應完全唔關事,照計唔構成違反合約.
HR個樣就相對嚴肅,佢話呢啲係合約一早訂定,有啲老闆唔想員工另外有工作而影響精神同體力,如果份合約一早有呢個條款,就唔關係唔係相同行業嘅事.
講到咁以為公事公辦啦,點知HR自己話:「嘥氣啦!公司都有同事搞online store賣飾物賣衫,呢啲你捉佢唔到,講真邊管到咁多呀!」
上司又加把口:「如果老闆肯加多啲人工,同事咪唔使兼職囉!」
HR:「鬼唔知你阿媽係女人咩!」
佢兩個講講下竟然講到同事要兼職,某程度上係公司份糧太少嘅緣故,我就坐喺度唔敢畀意見.
最後HR話:「唔好理啦,而家揚咗冇辦法,申報咗先,老闆問起我哋再解釋囉,份兼職唔涉及公司業務,唔會炒嘅,不過可能會勸你唔好返,有心理準備先.」
申報完最後冇事,老闆托HR同我講,如果第二日要返工,前一晚盡量唔好返,因為佢想同事精精神神返嚟office,嚇死我,而家總算冇事,仲可以光明正大返Cafe,唔知嗰個篤灰嘅女同事會唔會好失望呢?
我知好多投稿都係講谷氣嘢,不過今次真係想讚下HR同上司企喺我個角度去諗,有頭髮邊個想做癩痢吖,份糧係夠,我都寧願放假出去玩啦,唔通由細到大嘅志願係去Cafe做兼職咩,同埋我覺得好多人都會做兼職,但有啲秘撈唔使出去見人,例如搞online store,寫嘢剪片,私人補習教琴……等等,收入未必穩定,有時申報唔到咁多,如果你份兼職係需要「拋頭露面」,例如有機會畀同事或者老細喺街撞到,咁就要考慮申報咗先,有啲公司唔係咁通情達理,隨時拎住份合約揸正嚟做,到時要拗就好無癮.


text:
去韓國一定唔會唔記得食嘅唔少得刨冰啦!不過次次都係食士多啤梨冰﹑綠茶冰,好似有啲悶﹗PND今次就同你去食新野!
韓妝品牌Innisfree喺三清洞開嘅呢間JEJU
HOUSE除左賣Beauty Products之外,行上二三樓仲有佢地嘅GreenCafe,PND梗係要朝吓聖啦!雖然呢個品牌既skincare最出名係綠茶系列,但佢間café嘅主打竟然係濟州漢拿峰柑橘茶同濟州柑橘冰﹗聽個名都覺得特別﹗睇埋個樣仲吸引﹗除左喺濟洲外,只此一家,真係必食!
名物濟州柑橘冰,一人份7,000won,二人份12,000won﹗用咗濟州名產細細圓圓柑橘磨蓉做果汁,一啲都唔甜膩,好清新﹗成份冰無論中心,內外,碗底都充滿酸酸甜甜嘅果汁,冰上面仲有好多爽爽脆脆嘅乾柑橘皮,令到口感更加豐富,食完一次下次再嚟都要ENCORE!
潮食友心諗:出面落緊雪咁凍仲食冰,傻的嗎?怕凍既你一定要飲埋熱濟州漢拿峰柑橘茶!漢拿峰柑橘同普通濟州柑橘品種唔同架,特點係比一般柑橘甜度更加高,所以被視為高級生果﹗成杯熱飲都有好濃郁嘅柑橘味,酸酸甜甜咁,充滿豐富既維他命C﹗感覺就好似杯感冒熱飲咁,飲完乜傷風咳都無哂﹗6,000won同喺香港飲杯咖啡差唔多,係值得參拜吓嘅!
坐埋喺窗邊位邊睇雪景邊食冰邊溫暖地(有暖氣)飲番啖熱飲真係好爽皮!
溫馨小提示1:飲完杯濟州漢拿峰柑橘茶覺得唔夠喉既你,可以喺鋪頭買一罐返屋企自己沖黎飲﹗等你重溫冬日遊韓味道﹗
溫馨小提示2:喺Innisfree Jeju House消費滿2萬won (食野/購物都得)就送你一個lukcy coin﹗落返去一樓,樓梯口隔離有部自動販賣機﹗用個lucky coin就可以抽禮物架啦﹗有sample set,亦有免費飲品卷﹗PND靜靜雞同你講:如果抽中免費飲品卷又唔想要嘅話,可以叫店員姐姐換返份sample俾你﹗
「Innisfree Jeju house」
서울특별시 종로구
삼청로 104
電話 :02-734-0585


text:
下?邊度黎嫁舂坎角?我諗各位車友都無乜聽過呢個咁奇特既地方名.原來佢就係赤柱附近,只需要10分鐘內車程就能到達啦!呢度原來重有一個非常浪漫既天涯海角可以同BB黎傾傾計,睇日落; 想係海邊近距離燒烤,又唔想同一大堆人係赤柱正灘迫住迫住BBQ呢度都係一個好地方~一齊去片啦!
遊車河路線
港島遊車河路線最熟路既就係深淺赤石啦! 今次我地由筲箕灣出發, 香港仔做終點, 以下就係會途經既地方, 大家可以自己click 下其他順路既遊車河地點 :
筲箕灣出發→ 石澳→ 港島大浪灣→ 大潭篤水塘→ 赤柱→ 舂坎角公園→ 淺水灣 → 深水灣 → 香港仔終點
左轉右轉,其實呢個天涯海角都幾隔涉.係Google map 輸入舂坎角慈氏護養院,跟住揸到盡頭有一條單程斜坡落去就會見到左面有一個綠色既半圓頂,呢度就係啦!
黎到盡頭,會有一個大約3到6個車位既空地比大家泊車.
可能大家發現呢個地方做乜無端端有個半圓既球狀建築物,其實佢係建於1930年既英軍炮台黎嫁!大家係車上面都會見到一排排已經廢置左既英軍軍營嫁.不過黎到呢度炮台就有啦,支炮就一早搬走左,得番幾張石枱石櫈,同女女黎呢度談心都不錯嫁
-
人少少,與友人海邊吹風BBQ!
再向下行,有會見到大約三個BBQ爐,望住一望無際既大海BBQ 都真係精神一振!相比起附近赤柱正灘既BBQ 場呢度真係完全清靜,泊車都無咁頭痕, 不過呢度真係得個爐同櫈,廁所都無個(睇黎要去護養院借廁所),對於一大班燒烤既朋友都幾唔方便.
-
天涯海角夠浪漫!
係面向海既左面有一條樓梯向下行,個度重有一個由炮台探照燈座改建而成既觀景台供遊人睇海景,係寧靜既夜晚望住呢個咁美麗既景觀,與另一半喺度談情說愛,比下surprise佢,再飲多兩啖…..汽水 (開車不喝酒喔!), 女女肯定冧到爆啦.
係觀景台既左面就可以遠眺赤柱半島同埋一列買唔起既豪宅, 而右面就係南丫島.好彩既話係呢度重可以欣賞到迷人既日落添!
-
總結
小編今次都係同男朋友黎到舂坎角公園,發覺呢度確實卿卿我我既好地方,因為勝在夠隔涉無乜人會碌架車落黎,可以旁若無人(真係無人lol) 咁錫番啖先都得,所以各位車友想搵個人少少既地方同女女傾下計,呢個天涯海角係一個非常好既地點.
-
泊車
有一個大約容納到3到6架車既空地,沒有車位
-
揸車注意事項
舂坎角慈氏護養院再落去係一條比較斜單程斜路,有對頭車要小心
-
交通工具
綠色小巴16A, 每日由柴灣站來往五班,承惠$12.2.時間表如下:
-
如何前往
舂坎角公園地圖